
मथुरा सायूमि 
यँ 


श न: देशं तापाक्क च्वनाः नं देश ल्वःमंके मफुपिं व थःगु भाषा, साहित्य 
व संस्कृतियात उतिक माया यानाच्चंपिं मध्ये छखल: खः केशरमान 
ताम्राकारया जःपरिवारपिं | केशरमानया म्ह जकं अमेरिकाय्‌, वया मन व 
चिन्तन ला थुखे नेपालय्‌ हे । 

तःगू ख्यलय्‌ ल्हाः दुम्ह, तःगू प्रतिभां पाचिनातःम्ह मनू जूसां केशरमान 
धयाम्ह मनू मुक्कं बाखंच्चमि हे खः | आखिरय्‌ तःगू, तःथाय्‌ प्रतियोगिताय्‌ 
बाखनय्‌ सिरपा कयाः भाषायात थपू यायेगु ज्याय्‌ ल्हाः न्ह्याकाच्च॑म्ह च्वमि 
खः केशरमान । वास्तवय्‌ वया छपु छपु थें बाखं स्यल्लाः, बाखं बाखं जू । 
ब्वमिया नुगलय्‌ थुं द्यू वया बाखं ब्वनेबले | छपु थ्व नं खः अजाःगु हे | गहन 
विषययात उजागर याना: यचुगु, सिचुगु भासं समाः यानाः ब्वयातःगु छपु 
ज्वःमदुगु बाखं खः थ्व 'पौ” बाखं | 

न्हूबाखं व चिबाखं खुसिबाः थें वयाच्चंगु ई थ्व | च्वइपिं मदुगु मखु | 
दु । अले सफू पिथनेगु ज्याय्‌ भचा शिथिलता वयाच्चंगु केवल नेवाःतयूके 
थौंकन्हे सफू न्यानाः ब्वनाच्चनेगु उस्त ध्यान मवना: जक हे खः | पाठकत 


जुरूमुरू दना वल कि धाःसा सफू प्रकाशनया ज्या ल्हुयाबजि न्ह्यये थें 
थाकुइ मखु । तुकंबजि नये थें अःपुइ । भीगु भाषा व साहित्य अले लुचुलुचुँ 
थाहाँ वइ । जिं खनागु थथे । 

ई फःपुला व॑लिसे साहित्यया प्रवाहया गति नं पानापाना वनी | 
वनेमाःगु नं आवश्यक हे खः । थ्व हे न्हूप्रवाह दुने थौंया थुगु सफू पिदनाच्च॑गु 
नं सकरात्मक हे खः | छम्ह च्वमिया छपु हे लेखयात दुवाला: तःम्ह तःम्ह 
पाठकपिनि थःथःगु अवधारणा च्वयाः ब्वयेगु । थ्व ज्यां च्वमिया च्वसु गथे 
च्वं, गन थ्यन धयागु छुमां बी | थुकी भाषा व साहित्या चर्चा याकी | भिन 
वा स्यनया खँ प्वलाबी | च्वमिं नं जनभावना थुइ । थः न्ह्याः वनेमाःगु लँपु 
यच्चुक खनेदइ । भीगु भाषाय्‌ मगाःमचाः जुयाच्चंगु प्रस्तुतिकरणय्‌ थुकिं 
तिबः बी । प्रचारप्रसारय्‌ बः बी | अप्पां कयेकल कि तिनि हे पुखूया लः 
सनी | नत्र व देनाच्वन ला, सिनाच्वन ला, मसियाच्चनी । 

न्ह्यागु थजु, थौं केशरमान भाजुया छपु बांखचा 'पौ'यात कयाः 
थुलिथुलिमछि सिद्धहस्त मिसा च्वमिपिसं बांखयात दुवाला: थःथःगु अवधारणा 
च्चयाः बाखंयात यच्चुक ब्वयाबिल | सफू जुयाः पिदन | लसताया खेँ । 
थजाःगु हिलासू मेमेपिं च्वमिपिनिगु सिर्जनाय्‌ नं जुल धाःसा व सकारात्मक 
हे जुइ । 

थ्व सफू यक्वसिनं खंक्वसिनं ब्वना बिल धाःसा भाजु केशरमान स्वया: 
नं अप्वः लयूताइम्ह जि हे जुइ । 

भिंतुना । 


जिगु खे 


ने साहित्य ख्यलय्‌ हनेबहःम्ह समालोचक भाजु प्रा. माणिकलाल 

श्रेष्ठजुं दकलय्‌ न्हापां तसक ग्यसूलाःगु 'समालोचनाया सिद्धान्त' सफू 
च्वया: नेपाल संवत्‌ १०८८ स पिथना दिल । थुगु सफूया अध्ययन यायां 
थीथी सफूया समालोचना यायेगु ज्या नं जुल । अप्वः धया थें साहित्यकार 
भाजुपिंसं जक समालोचना यायेगु ज्याय्‌ न्हयचिलादिल | समालोचक 
मयूजुपिं पतिंचाय्‌ जक ल्या: खायेछिं | थुगु खयात वाःचायेकाः छन्हु मत्तिइ 
वल | आः भीगु साहित्य ख्यलय्‌ मयजुपिंत नं समालोचना च्वकेगु ज्या 
याकेमाल | उकिं जिगु छपु बाखं 'पौ” गुगु बाखं॑यात अप्वःस्यां ययेकूगु खः, 
थ्व हे 'पौ' बाखंयात मयूजुपिंत ब्वंकाः उकियात थम्हं खं थें समालोचना 
याकेबीगु ज्या जुल | नीछम्ह नेपालभाषाया नांजाःपिं मिसा साहित्यकारपिंसं 
थुगु ज्याय्‌ ब्वति कयाः थःपिंसं खं थें च्वयादिल | “पौ बाखं दुवाला' थ्व हे 
नीछपु समालोचना मुना छपु बाखं 'पौ'या लिच्वः खः । थ्व नं छगू नेपालभाषा 
साहित्य ख्यलय्‌ न्हूगु प्रयोग खः । छपु बाखं, नीछपु समालोचना, नीछम्ह 
मिसा साहित्यकारपिनिगु । 

थुगु सफू पिथनेत गुहालि यानादीपिंत जिं दुनुगल॑निसें सुभाय्‌ बीमा: । 
दकलय्‌ न्हापां 'पौ” बाखं ब्वना: छवाःया दुने समीक्षा च्वयादीपिं हनेबहःपिं 
साहित्यकार मयूजुपिंत सुभाय्‌ बी | सफू पिथनेगु भाला कयादीम्ह नेवाः 
अमेरिकन दबूया नायः किरण ब्यञ्जनकार व सक्रिय दुजःपिंत नं सुभाय्‌ 
बिया | सफूयात ल्वयेक द्यब: च्वया: बियादीम्ह तसक हनेबहःम्ह वरिष्ठ 
कलाकार भाजु श्यामलाल श्रेष्ठजुयात नं सुभाय्‌ देछाया । 


थुगु सफूयात 'भिंतुना दु भिँतुना' बियादीम्ह हनेबह:म्ह आख्यानकार 
भाजु मथुरा सायूमिजुयात न॑ जिं सुभाय्‌ देछाया । 

पाण्डुलिपियात सफूया रूप्य्‌ हयेत कम्प्युटरयू सेटिङ यानादीम्ह व 
छापे यायेगु भाला कयादीम्ह हनेबहःम्ह साहित्यकार व संकिपा निर्देशक भाजु 
राकेश महर्जनजुयात नं सुभाय्‌ बी । 

दकले लिपा थ्व सफू पिकायेगु सल्लाह बियादीम्ह जि तिरिमयृजु 
श्रद्धाकमल ताम्राकार व जि लाहि निष्ठा, श्रष्ता तायो व श्रीकेशयात न॑ सुभाय्‌ 
मबिसे च्वनेमज्यू । 


केशरमान ताम्राकार 
शिकागो, संयुक्त राज्य अमेरिका 





पिकाकःया खं 


नेः अमेरिकन दबूया थीथी आज्जु मध्ये नेपालभाषाया साहित्य 

थपू यायेगु नं छगू खः | थ्व हे आज्जु कथं जिमिसं इलय्‌ ब्यलय्‌ 
नेपालभाषाया साहित्यिक सफू व नेपालभाषां च्वयात:गु सफूयात अंग्रेजी भासं 
हीकाः हलिमय्‌ नेपालभाषाया साहित्यया सवाः थ्यंकाबीगु यानाच्वनागु दु । 
दकलय्‌ न्हापां 'संकल्प' उपन्यास, अनंलि थ्व हे उपन्यासयात अंग्रेजी भासं 
हीकाः पिथना । थ्व धुंकाः 'मिजला' बाखं सफूयात अंग्रेजी हीकाः पिथना, 
अनंलि "फिल्म सिद्धान्तया खँ' सफू नेपालभाषां पिथना | आ: वया: जिमि 
नेवा: अमेरिकन दबूया पुलांम्ह नायः व वरिष्ठ सल्लाहकार, साहित्यकार 
भाजु केशरमान ताम्राकारजुं च्वयाद्यूगु लोकंहवाःगु बाखं 'पौ'यात २१ म्ह 
मिसा साहित्यकारपिंसं थीथी मिखां स्वया: समालोचना यानातःगु “पौ बाखं 
दुवाला' सफू पिथनाच्वना । नेपालभाषा साहित्य ख्यलय्‌ थ्व सफू न्हूकथंया 
सफू जुइ धयागु जिमिसं विश्वास कया | सफू छिगु ल्हातिइ दु | पूवंक 
ब्वनादिसँ | सफू ब्वनाः गथे ताल, थःगु बिचाः च्वयादिसँ । 
सुभाय्‌ 

केशरमान ताम्राकार 
संयुक्त राज्य अमेरिका 


रुका मवःनि धकाः धन्दा कयाच्च॑म्ह तिमिलां सुमनया सलं सास: 
ल्हात | च्या छगू नि दायेके धकाः भुतुली व॑म्ह तिमिलां दाइ थौं छाय्‌ 
लिबात धकाः न्यने हे ल्वःमंकल | वयाकथं सुमन थःगु कोथाय्‌ वन | 
खातासं पलख ग्वःतुल । त्यानुचाः खनेदु । पलख मिखा तिसित | छाय्‌ 
खः मस्यू, थौं यक्व ज्या दयाः त्यानुगु खः वा मेगु हे छुं समस्या वःगु खः । 
व॑ जक स्यू | 

च्या त्वनाः तिमिला कोथाय्‌ वल | तिमिला वःगु सः तायाः सुमन 
खातां जुरूक्क दना: लासाय्‌ तुं फ्येतुल । तिमिलां च्याया कप सुमनया 
ल्हातिइ तयाबिल । 


सुः ज्यां लिहांवःगु थौं न्हापा लिपा स्वयां भचा लिबाः । न्हाचःनिसें 





२ | पौबाखनय्‌ दुवाला - नीछम्ह मिसा साहित्यकारतय्‌ समीक्षात्मक च्वसू मुना 


- “दाइ, छाय्‌ थौं ज्यां वःगु लिबात नि ?” 

तिमिलां न्ह्यसः तल । सुमनं छयं जक संकल । केहँया न्ह्यस:या 
लिसः म्हुतु वायेकाः मब्यू | 

- “दाइ, मेगु छुं नयेगु ला कि ? मरि छुइ धुनागु दु । छकलं 
नयाछ्वये कि ?” 

सुमन च्या सवाः काकां त्वनाच्वन | तिमिलां झसक्क लुमंकल । 
न्हिनय्‌ पोष्टमायूनं दाइया नामय्‌ छगू पौ बियाथकूगु । 

- “दाइया पौ वःगु दु | तलय्‌ भुतुलिइ दु | कया हये”, धयाः 
तिमिला कोथां पिहांवन | 

सुमनयात चिट्ठी मवःगु धइगु यक्व दयेधुंकल | गनं वल ? वं 
तिफ्याये मफुत । च्या म्हुतुइ ततं हानं छक: बिचाः यात | 

'गनं उखुनु ज्या छगूया लागि निवेदन तया थासं अन्तरर्वाताया 
लागि सःताहःगु पौ ला कि ?' 

थःथम्हं तुं न्ह्यसः तल | 

'अन ज्या जूसा ला तसकं बांलाइगु खः | यक्वसिनं निवेदन तःगु 
दु धाःगु | खः हे खःसा जिल । बालाक इन्टरब्यू बीमाली | 

सुमन थःथम्हं मुसुक्क न्हिल । 

कोथाय्‌ पौ छपौ ज्वनावःम्ह तिमिला दाजुया खालय्‌ न्हिला खनाः 
अजू चाल | पौ सुमनयात लःल्हात | पौ कयाः बालाक स्वल | खः, पौ 
सुमनया नामय्‌ हे वःगु | पौ नेपालं मखु, बिदेशं वःगु जुयाच्वन | सुनां 
वयात थथे बिदेशं पौ च्वयाहल ? पौया देपा पाखे कुंचाय्‌ च्वयातःगु नां 
खंबले वं सिल, पौ सिलां च्वयाहःगु | 

सिला, सुमनया यःम्ह, कलेजया मिसापासा | म्हिगः सुमनया 
म्हगसय्‌ वयाः दुग्यंक खँँ कनाच्च॑म्ह | थौं वयागु हे पौ सुमनयात वयाच्चन । 

सुमन पलख वाताहाँ जुल । 

- “दाइ चिट्ठी ब्वना: थाहां वा | नयेगु ठीक यानातये ।” 

तिमिला तलय्‌ वन । सुमनं पौ प्वल | मनमनं ब्वनायन | 

0 

य:म्ह सुमन, 

गनं थ्व पौया सुरूवात याये धाये मसल जिं | बिदेश वंसांनिसें 
अप्वः धयाथें च्चयेगु ज्या अंग्रेजी भासं जक जुयाः थःगु भासं च्वयेत भचा 
थाकु थें ताःगु खः। तर कलम जक ज्वनेवं थःगु भासं थुलि अःपुक 
वनी धकाः बिचाः तकं यायेमफुत | आखिर भी मनू खः | थःगु देशं 
न्ह्यायेमदुगु विश्वया गुगु नं थासय्‌ च्वंसाँ थम्हं मचांनिसें ल्हाना वयागु भाय्‌ 
व च्चया वयागु आखः गुबलें ल्वःमनी मखु | उकिं जिं थौं थःगु हे भासं पौ 
च्चयाच्चना, तापालं - अथे धयागु अमेरिकां | खला जिगु पौ स्वयेवं थ्व पौ 
गनं वःगु धकाः सीकेधुंकल जुइ | 

पौ ब्वनाच्चनागु ला खः ला ? हानं थ्व थः मखुम्ह, थःत त्वःताव॑म्ह 
धकाः मतिइ तयाः थ्व पौ कुचाकुचा यानाः वेष्ट-बक्सय्‌ तइ | पलख, अथे 
यानादीमते | अथे यायेमाःसां पूवंक थ्व पौ ब्वनेधुंकाः जक यानादिसँ । 
जिगु कोटी कोटी आग्रह । 

आः छकः लुधंक थःगु खँ कनेत्येना, भचा हे मछाः मजूसे | जि 
न्हापा सिक्क हे मछाःम्ह मिसा | सुं लिसें मिखा मिखा ल्वाका: खै तकं 
ल्हाये ग्या: | सिक्क हे मछाः | मिज॑तलिसे खँ ल्हायेमाल कि खाः स्वया: 
मखु, खाः क्वछुकाः खँ ल्हायेगु बानी । जिगु थ्व पह खना: जिमि सिक्क 
मिलेजूम्ह पासा - छिं म्हस्यू नि - मन्दिरा शाक्य | वं जितः हायेके थें धाःगु 
- “सिला, छ थपायूच्चं मछाःगु खनाः ला ग्यासें वः | छन्त बियाछ्वइबले 
भाःतलिसे तकं मछाला: थःछँय्‌ बिस्युं वनाच्वनी ।' थ्व खँ लुमनीबले आःतकं 

म्ह पीसे च्वनावइगु | व उगु ईया खँँ जुल | अथे धयागु स्कुलय्‌ ब्वनाबले 
एस.एल.सी. बीन्ह्यःया खै खः | मेगु छता खैं, मिस्त जक दुगु स्कुलय्‌ 
ब्वनागुलिं अथे जूगु खः वा जिं मस्यू | जब जि स्कुलं क्याम्पसय्‌ वना | 
मिस्त जक मखु मिजंत न॑ दुगु ब्वनेकुथी जुल | क्याम्पसय्‌ पला: तयेवं 
नं जिगु मछाः पहल्य्‌ उलि ह्यूपा: मवः | ला-बला लिपा जिगु मछाः 
पहल्य्‌ छुंकथंया परिवर्तन वल | छायूधाःसा जिमि पासापिं नं मिज॑तलिसे 
पासा दयेका यंकल । इमि ल्यू ल्यू वनेबले मिजंत लिसे खँ ल्हायेगु बानी 
जुयावन | मिज॑त लिसे भचा अप्व: खँ ल्हायेगु बानिया ल्यू ल्यू मिज॑तपाखे 
खः थें मखु थें जिगु नुगलं आकर्षित याना यंकल | खंखंपिं मिजंत बालाः 
तायावन | तर दकले बांलाःम्ह, जिगु नुगलं ययेकूम्ह छि हे जुयाबिल - 
सुमन । छिलिसेयि स्वापू न्हियान्हिथं अप्वयावन | नुगलं मचायेक साला 
यंकल । जिं स्यू, छिगु नुगलं नं उकथं हे सालायंगु जुइमाः | अथे खयाः नं 
भी निम्हेसिनं म्हुतुँ खँग्वः पिकया यंके मफुत - जिं छन्त ययेका । अंग्रेजी 
भासं धायेगु खःसा 11,०४९ १०५. छिं स्यू, जिं छितः सिक्क ययेका । जिं स्यू, 
छिं जितः थः स्वयां यः | थुकथं ययेकु ययेकुं भी ग्वदँ बीकाः मौन जुयाः । 
जिगु थ्व न्ह्यसःया लिसः छिके दु, जिके दु | थथे ययेकं ययक नं भी छगू 
रथया निगू घःचाः जुइमफुत | जिं निकः स्वकः जक मखु च्याकः भिकः 
तक मिखाभाय्‌ यानागु खः । नुगःया भासं ख्वाःपाः ज्यानागु खः । थुयाः नं 
मथू पह याःगु खः जिं मसिल । छि तप्यंक न्ह्यःने मवः | जिं अबले बिचाः 
यानागु खः - मिजंत धयापिं न्हयांवनीपिं खः | लिज्यां वनीपिं मखु | तर छि 
९४४४! जुयाबिल । जि नं तप्यंक न्ह्यांवने नं ग्यात | थुकिया लिच्च: भी 
ला व लुसि खयाः नं छखे छखे जुल । जुजुं महादेश हे अलग्गगु थासय्‌ 
बाय्‌ कायेमाल | अथे धयागु जि यस्सें मखु, बाध्यतां जिं इहिपा याना | 
छम्ह ब्वनातःम्ह तर आर्थिकरूपं उलि सम्पन्न मखुम्ह मिजं लिसे । शैक्षिक 

योग्यतां जिमि मिजंयात उगु देशय्‌ थ्यंका बिल गुगु देशय्‌ ब्वनातःपिंत यक्व 
कदर दु | सम्मान दु | भौतिक सुविधा दु | इहिपा लिसें जिगु बाय्‌ हिल | 
नेपालं अमेरिकाय्‌ । पोष्ट डक्टरेट यायेत अमेरिकाया नांजाःगु विश्वविद्यालय 
नर्थवेस्टर्न युनिभर्सिटी (Northwestern UniVerऽitऽ)या नांजाःम्ह प्रोफेसर 
डा. वाट्सनया सिफारिसं जिमि मिजँ मिलनयात दच्छिया न्ययृद्द: डलरया 
छात्रवृत्ति प्राप्त जुल | जिपिं निम्हं लयूताया | जि मिलनलिसे दक्व पक्षय्‌ 
लयूता: | तर छक: निकः जिगु न्ह्यसःयात लिसः बियाः, जितः कयेच्यानाः 
कायेमफुम्ह छिबारे नुगलय्‌ खैँ दासिवइगु | थ्व स्वाभाविक खः । न्हापांगु 
ययेका हे न्ह्याबलें लुमनाच्वनीगु लुमन्ति जुइ | न्हयाग्गु थासय्‌ च्चंसां, 
न्ह्याग्गु देशय्‌ व॑सां, व हे लुमन्ति सुत्नु सूवइगु | थ्व छगू ध्रुवसत्य खः । 
यक्व हे च्चये धुन थें च्वं | जिं ला ख्वारर्‌ हे च्वया यंकाः थःगु 
नुगःखँ | तर छिं जितः पलख लुमंका मच्चं जुइ वा च्वन नं जुइ | जि 
मसीक सुला: सुलाः फुंगातलय्‌ पॅपं थःगु नुगःखँया पाना पाना स्वथन जुइ | 
खला छि च्वयेसःम्ह छम्ह च्वमि नं खः | छिगु च्वसां अन्याः अत्याचारया 
विरूद्धय्‌ सः तयाः न्ह्याःवँगु नं खनागु दु । न्हापा क्याम्पसय्‌ च्वसु च्वयाः 
सिरपा का:बले जिं तसक लापा थानागु लुमन्ति अझ जिके दनि । च्वसुया 
झ्वलय्‌ छच्चाःचा खँ न्ह्यथने | उखुनु नेपालं निम्ह साहित्यकारत विश्व 
साहित्य सम्मेलनय्‌ ब्वति कायेत थन भाःगु इलय्‌ छिगु बारे खँल्हाबल्हा 
जुल । छिगु च्वज्या, संघर्ष व ज्या मदयाः इपांथिपां मसियाच्चंगु न॑ कन | 
अनंलि छित: ज्या लूगु खँ न्यनेदयाः सिक्क लयूताः वल - दुनुगल॑निसें । 
जिगु पौ ब्वँब्वै त्यानु ला मचा: खला ? थौं मिलन छगू सेमिनारय्‌ 
ब्यस्त । मेगु हे स्टेटय्‌ वनाच्चंगुलिं थथे मन लुधंक च्वयेफत | उखुनु छक: 
मतिइ वःगु खः, इमेल च्चये धकाः । इमेलया 4०/९५५ फेसबुकपाखें 
मालागु नं खः | इमेल च्चये ग्यासें वल | मच्वया | फेसबुकय्‌ पासा 

7९१५९५ यायेगु नं आँट याये मछाल | बरू उकिया पलेसा छि पासां 
ब्यूगु छिगु छँया ठेगानाय्‌ पौ च्वयेगु आँट याना | जित: थन सकतां दु । 
माया याइम्ह मिलन दु । च्वनेगु लागि बांलाःगु न्हूकथंया अपार्टमेन्ट दु । 
म्हतिं छगः छगः मोटर दु | मिलनया ला धाये हे म्वाःल, जिं नं छगू ज्या 
सुरू याये धुनागु दु | छगू फाइनान्स कम्पनी | थथे दकव दयां नं गबलें 
गबलें छता चिजं द्यांलाका तयेयः थ्व संसारय्‌ | छगू छगू दुःख ला दया 
हे च्वनीगु खनी, मनूतयूत । पूर्ण मजूसे छता छतां अपूर्ण जुयाच्वनीगु | 
थ्व छु अपूर्णलय्‌ - धया हे छवये । ब्याहा याये धुनेवं प्रत्येक मिजं व मिसा 
थःगु छँय्‌ थः मस्तय्‌ सः न्यने यइ | अझ ला मिज॑तय्‌ स्वयां मिस्तय्‌ मां 
जुयाः मातृत्व क्यनेगु इच्छा जुइ | मस्तय्‌ ल्हाः ज्वनाः सपरिवार चाःहिले 
यइ । जिं धायेत्येनागु मूखँ ला भचा भचा थुइके धुंकल जुइ | छिमि छँय्‌ 
आःतकं जिमि मचां बास काः मवःनि | खला अमेरिकाय्‌ मचा मदयेक 
जीवन हनाच्च॑पिं यक्व त्यपूत नं दु | भाःत मदयेक मां जुयाच्चंपिं न॑ यक्व 
दु । कलाः मदयेकं बौ जुयाच्च॑पिं नं मदुगु मखु | तर जिपिं व वर्गया मनूत 
मखयाबिल | छगू सुखी परिवारया छँ दयेके न्हयाःपिं त्यपु जुयाबिल । 
जिमिसं यक्व परीक्षण नं याना | यक्व कुतः न॑ यानाः छम्ह मचाया लागि | 
न्ह्याक्व परीक्षण याःसां जिपिं निम्हेसिनं छुं दोष मदु धकाः लिच्वः बीगु | 
अन्ततः वंगु वालय्‌ छगू लिच्वः वल, न्हूगु Spermatogy defect या बारे 
अनुसन्धानकथं मिलनयाके सकतां दयाः नं गर्भाधान जुइबले डिम्बया सतह 
तछ्यायेमाःगु छताजि इन्जाइम तसक हे म्हो जूगु थें खनेदत | थुकिया 
लागि आःतक छु उपाय पत्ता लगे मजूनि | अले थ्व ८९०१८५ लाखौं 
मनूतय्‌ छम्ह मिजंतयूके जक जूगु धकाः पुष्टि याना बिल अनुसन्धानं | 
थथे धयागु मिलन गुबलें अबु जुइ फइमखुत । थ्व खँ न्येना: जिपिं निम्हं 
वचा ला फाताफाता जक पुलाच्चन । द्यंसा चने मफु | नःसा सवाः मदु । 





बाखं - 'पौ' (केशरमान ताम्राका) | (9 


च्वंच्वं थें च्वने मछू | जि ला स्वन्हु प्यन्हु तकं ख्व जक ख्वयाच्चना | 
तर ख्यां छुं लगे जुइमखुत | जिमि दथुइ खँ ब्याका | आ: छु यायेगु 
ले ? मचा छम्ह कयाः धर्मपुत्र वा धर्मपुत्री कथं लहीगु | थ्व थन जक 
मखु नेपालय्‌ नं चले जू | जिं स्यू | थ्व नं जिमित मयल | जितः जक 
मखु मिलनयात न॑ मेपिनि मस्त मखु जिगु हे प्वाथं पिहांवइम्ह मचा माःगु 
जुयाबिल | मिलनं तःगु प्रस्ताव बांमलाःगु मखु | थौंकन्हय्‌ तःमिगु देशं 
लिसें कयाः चिमिगु देशय्‌ तकं जू | मां जुइगु गुण मदुपिं मां जुयाच्वँगु 
दु | बौ जुइ असमर्थपिं बौ जुयाच्चंगु दु | अमं विकसित देशय्‌ ला मां 
जुइ न्हयाःपिं मिसा छचाया लागि मेम्ह मिज॑लिसे द्य॑वनी | अथे हे बौ 
जुइ न्ह्याःपिं मिज॑त मेम्ह मिसालिसे द्यंवनी | व मिज॑या मचा मेम्ह मिसां 
प्वाथय्‌ तक विकास यानाबी | इमिगु मां जुइगु वा बौ जुइगु रहर थुकथं 
पूवंकाच्चनी | अज्याःगु हे मध्ये छगू सल्लाह मिलनं कन | जिमिगु थ्व 
खँ न्येना: छ ग्यात जुइ | खालयू मि च्याकल जुइ | मखु, जि थनया 
भुयुचातलिसे द्यं वनेत्येनागु मखु । 

युग हयूलिसे मनूतय्‌ बिचाः पानावनी । हयूपाःया लिसलिसें मनूतसें 
्हून्हूगु प्रविधि हयेत सनी । विज्ञानं न्हू न्हूगु आविष्कार याइ, मनूतय्‌ 
आवश्यकता व सुविधाया लागि | उकिं जिमिगु आवश्यकताया लागि तसकं 
न्हूगु ला मखु, पुलां जुइधुंकूगु प्रविधि 7९५६४८७९७३७४ या लँय्‌ वनेत्येनागु 
दु । आः बल्ल छिं थुल जुइ । जिपिं न्ह्याःवने त्येनागु लँपुयात खःगु लँपु 
ल्येल धका: बिचाः याइ | खला थ्व ज्या जिमिसं थन हे यायेगु धकाः बिचाः 
यानागु खः तर थन सिक्क थिके | थिके जक मखु, मेता खँँ | मिलनं 
धाल कि यदि थन यात धाःसा व मचाया खवा: भुयूचा ख्वा: वा हाकुचा 
ख्वाः जुयाः जन्म जुइ | मिलनयात थ्व मयेल | जितः नं मयः | उकि थ्व 
ज्या नेपालय्‌ हे वयाः पूवंकेगु मत्तिइ तया | नेपालय्‌ सु डाक्टर धाल, 

वलिसे सल्लाह यायेत फोन वा इमेल च्चये त्येनागु दु | नेपालय्‌ थ्व हे दँय्‌ 
याकनँ वयाः जिगु मां जुइगु व मिलनया बौ जुइगु इच्छायात न॑ पूवंकेगु 
बिचा: यानागु दु । नेपालय्‌ नं 5061 ७० चाले धुंकूगु खँ न्येना | उकिं 
डाक्टरलिसे सल्लाह यानाः बांलाःगु छगू ५९ पाखें ज्या कायेगु बिचाः 
मिलनं यात । जिं ज्यू धकाः सहमति बिया । 

जिगु थ्व पौ सिक्क ताहाक: जुल खला ? हानं छक: धाये, जिगु थ्व 
पौ बवँब्वै दिक्क ला मचा: ला ? थः हे मनू तायाः जिगु नुगलय्‌ दासिवःगु 


ख दकलय्‌ न्हापां छितः हे कनाच्चना | जिगु नुगःखँँ भतिचा साला यंके 
न्हिं | खला ९1 ४४९ 0907 प्रविधिं यानाः त्यपु जीवनया छगू हृयूपाः 
हयाच्चंगु दु | लसता हयाच्वंगु दु | जिपिं नं लयूताइ, जिमिगु त्यपु जीवनय्‌ 
छगू रौनक वइ, शक्ति वइ | जिमिगु छँयू मचासः न्यनेदइ | व मचा छम्ह 
नेपाःमिया मचा जुइ । जिगु न्हाय्‌, मिखा, सः, म्हुतुसि छगू छगू व मचायाके 


दइ | तर व मचायाके म्ह मस्यूम्ह मिजंया न्हाय्‌, मिखा, सँ वा नयताः वयेके 
जितः मयल । उकि थ्व ताहाकयूक पौ च्वयाच्चना | तप्यंक मछाः मजूसे 
धयाछ्वये - थ्व खँ छिगु व जिगुया दुने जक जुइ । जिगु प्वाथं पिहांवइम्ह 
मचाया ख्वालय्‌ छिगु हिसिचा दुगु न्हाय्‌ वा मिखा स्वयेमास्ति वः | थय्‌ 
धकाः जिं मिलनया उदारपनायात विश्वासघात याये त्येनागु मखु । जिं छुं 
बिचाः यानागु धाःसा नि - मेपिनिगु ५९/० जिगु प्वाथय्‌ लाकेगु पलेसा 
थः हे नुगःया मनू जिगु प्वाथय्‌ लात धाःसा भीगु अपूर्ण जूगु मतिनायात 
जिं लिपातकं लुमंका च्वनेफइ | थ्व खैँ तसक गोप्य यानातये | भीगु पूर्ण 
जुइमफुगु मतिनायात ग्वाकेगुलिइ छिगु पूर्ण समर्थन दइ । जि धुक्क । 
तापालयू च्वनाच्वनाम्ह सिला 


0 





'पौ' प्वलाः स्वयेबले... 





अर्चना शाक्य 
तानसेन 


भौ तिक रूपं थःगु मांदेय्‌ नाप यक्व हे तापानाच्वंसाँ थःगु मांभाय्‌, 

साहित्य व तजिलजियात न्ह्याबलें नुगलय्‌ कःघानादीम्ह व्यक्तित्व 
खः भाजु केशरमान ताम्राकारजु | तापालय्‌ वनाः दक्वस्यां थःगु थायूबाय्‌ 
तजिलजि ल्वःमंका वनाच्चंगु थौंकन्हयूया इलय्‌ वयूकः छम्ह अपवाद जुयादीगु 
दु । थौकन्हय्‌ नेपालं पिने च्वनाँ नं नेपालभाषा थपू यायेत वयूकलं मदिक 
न्ह्याकाच्चंगु ज्याइवःत तसक हे च्वछायेबहःजू । 

नेपालभाषा साहित्य ख्यलय्‌ स्वयेगु खःसा वयूकः थ्व लागाया नितिं 
न्हूगु व म्हमस्यूगु नां मखुत | थःगु विद्यार्थीकालंनिसे साःप हे सक्रिय 
ताम्राकारजुं बाखं धेधेबल्लाः कासाय्‌ नं तक्वःमछि न्हाप सिरपा त्याकादीधुंकूगु 
दु । वयूकःया आःतक जिं स्यूकथं “मिफुति” (ने.सं. १०९७), “लागाय्‌ जि” 

(ने.सं. ११००) व “जि विश्वास म्वाये” (ने.सं. ११०३) यानाः स्वंगू बाखंमुना 
सफू पिदने धुंकूगु दु । इच्छा दुसां जितः वयूकःया दक्व बाखं ब्वनेगु हवःताः 
चूमलाःनि | जितः लुमं, जिं दकलय्‌ न्हापां ब्वनागु ताम्राकारजुया बाखं 
खः “थला: कवलाः | ने.सं. १०९९ दय्‌ नेपालभाषा साहित्य पाःलाः त्रिचन्द्र 
क्याम्पसं पिकागु “जः” दँपतिइ दुथ्याःगु थ्व बाखं जिं थौं स्वयां नीन्यादँ ति 
न्ह्यः ब्वनागु खः | शायद नारीप्रधान बाखं जूगुलिं जुइमाः जित उगु बाखं 
नुगलय्‌ थिल | च्वमिया नां ल्वःमंसां बाखं लुमनाच्चवन | लिपा केशरमान 
ताम्राकारजु म्हसिल, खँल्हाबल्हा नं जुल | अले वयूकःया बाखं मालाः मालाः 
ब्वनेगु ज्या जुल | उगु हे इवलय्‌ तिनि जिं सिल, वयूकः ला व हे 'थलाः 
क्वला? बाखंया च्वमि खनी । 

बाखंमि केशरमान ताम्राकारजुया जिं आःतक ब्वनागु बाखं स्वयेबले 
च्वमिकथं जितः यःगु वयूकःया विशेषतात खः - 
१. छम्ह मिजं जुयाः नं मिस्तयूगु समस्यात विस्तृत रूपं क्यनेफुगु वा 
मिसा मनोविज्ञान, इमिगु अन्तईदयया खँँयात बांलाक वालेफुगु | 
नेवाःतयूगु बांलाःगु परम्परायात दुथ्याकाः सकारात्मक रूपं क्यनेगु | 
समाजय्‌ खनेदुगु विकृति व अन्यायया विरोध । 
ब्वमितयूत सालाः यंकेफुगु सस्पेन्स | 
फरक विषयवस्तु व बिस्कं पहयागु अन्त्य । 
बाखंच्चमि ताम्राकारजुया दकव बाखंया विषयवस्तु बिस्कं पहया दु | 


पि ९ ६० ७ 


अयूनं दकले बिस्कं पहयागु अले जिगु नुगलय्‌ थीगु बाख मध्ये छपु बाखं खः 
'पौ' | खयूत ला जिके बाखं समालोचना यायेत मागगु सैद्धान्तिक ज्ञान मदु | 
अयूनं छम्ह ब्वमिकथं वयूकःया 'पौ' बाख॑यात दुवालेगु कुतः यानाच्वना । 

ताम्राकारजुया “पौ' बाखं बाखंदबू दँपौ ल्याः १० ने.सं. ११३३ दय्‌ 
पिदंगु खः | थ्व बाखं भाजु सुरजवीर बज्राचार्य व मय्‌जु कविता श्रेष्ठं न॑ थःगु 
सलय्‌ वाचन यानाः युट्युबय्‌ तयादीगु दु । 

खयूत ला थौं स्वयां न्हयून्यादँ ति न्ह्यः कविकेशरी चित्तधर हृदयया 
नं “पौ' नांया बाखं पिदनेधुंकूगु दु । थुकियात समालोचकतयूसं नेपालभाषाया 
दकलय्‌ न्हापांगु न्हूबाखं न॑ धायेगु याः | तर बाखंया छ्यं ज्वःलाःसां केशरमान 
ताम्राकारजुया बाखं व थ्व बाखंया विषयवस्तु गाक्क हे पा: | मिंन्यासःति 
खँग्वःयागु केशरजुया बाखं, सुमन व सिला दथुयागु पूमवंगु मतिनाया बाखं 
खः, गुकियात च्वमिं सिलां छ्वयाहःगु पौया रूपं न्ह्यब्वयादीगु दु | कलेजया 
पासापिं सुमन व सिलाया यःत्यः जूसां इमिगु मतिना नुगलय्‌ जक थात | 
वया लिच्चःकथं सिलाया मेम्ह मिज॑नापं ब्याहा जुल | ब्याहा लिपा सिलाया 
जीवनय्‌ दकव ठीक जुयाः नं छता ठीक जुया मबिल । वया भाःतया Sperm 
यू छताजि समस्या वःगुलि व मां जुइमफुत । नेपालय्‌ वयाः टेष्ट ट्युब बेबी 
प्रविधि छ्यलेगु इमिसं क्वःछित | सिलायात थःगु प्वाथय्‌ सुं म्ह मस्यूम्ह 
मिज॑या स्पर्म तये मयल | व॑ सुमनयात लुमंकल | सिलां थःगु नुगलय्‌ 
थानाच्च॑म्ह न्हापायाम्ह यज्जु सुमनया स्पर्म थःगु प्वाथय्‌ लाका: थःगु अपूर्ण 
मतिनायात सदा लुमंका तयेगु बिचा: यात अले पौ च्चल । 

थुगु बाखनय्‌ दुथ्याकातःगु थीथी पक्षत थुकथं न्ह्यब्वयाच्वना । 

१. 'पौ' बाखं मिसा मनोविज्ञान दुथ्याकातःगु छगू सामाजिक बाखं खः | 
पौ च्वःम्ह पात्र सिला मिसा जूगुलिं अले बाखनय्‌ मिज॑म्ह पात्र सुमनं 
पौ ब्वनाच्चंगु जक दृश्य अप्वः दुगुलिं थुकिं ब्वमितयूसं मिसाम्ह 
पात्रया जक मनोविज्ञान सीकेफइ | उकि मिसाम्ह पात्रया जक 
मनोविश्लेषण यायेछिं | सिलां पतिइ च्वयातल “.न्हापांगु ययेका हे 
न्ह्याबलें लुमनाच्चंगु लुमन्ति जुइ..” | खः, थ्व धापूयात हलिमय्‌ सुनां 
नं थौंतक गलत साबित यायेमफुनि | थ्व बाखनय्‌ न॑ व हे धापूयात 
पुष्टि याःगु खनेदु | सिलाया भाःतम्ह ब्वनातःम्ह, भिंम्ह खनेदु । इमिगु 
दथुइ मतिना नं दु । अयून सिलां थम्हं न्हापा ययेकातःम्ह सुमनयात 
ल्वःमंके मफयाच्वन | खयूत ला सुमनं छन्हु न्यः सिलायात म्हगसय्‌ 

खंगु खैँ दुथ्याकातःगुलि सुमनं नं सिलायात उत्तिक हे लुमंकाच्चंगु सी 
दु, तर प्रष्ट मदु | अथे हे थ्व बाखनय्‌ दुथ्याःगु मिसा मनोविज्ञानया 
मेगु पक्ष खः - हरेक मिस्तयूगु मां जुइगु ईच्छा अले मां मजूतले थःत 
अपूर्ण तायेकाच्वनीगु पक्ष | थ्व पक्षयात न॑ च्वमिं बांलाक छम्ह मिसां 
थें याना: न्ह्यब्वयादीगु दु । 

२. बाखंया विषयवस्तुं यानाः नं “पौ' बाखं मेगु बाखंत स्वयां विशिष्ट व 
बिस्कं पहःया बाखं जुयाब्यूगु दु । अपूर्ण जुयाच्वंगु मतिनायात पूर्णता 
बीत सिलां गुगु निर्णय याःगु दु, व निर्णय बाखंख्यःया नितिं छगू न्हूगु 
विषयवस्तु खः । 

३. केशरमान ताम्राकारजुं थःगु मेगु बाखनय्‌ थें थुकिइ नं थःगु संस्कार 
थःगु तजिलजियात गौरवया रूपं न्हयब्वयादीगु दु | गथे “...खला 
अमेरिकाय्‌ मचा मदयेकं जीवन हनाच्वपिं यक्व त्यपुत नं दु | भाःत 
मदयेक मां जुयाच्चपिं नं यक्व दु | कलाः मदयेकं बौ जुयाच्चपिं नं 
मदुगु मखु | तर जिपिं व वर्गया मनूत मखयाबिल ....” | अथे हे मनूत 
न्ह्याग्गु समाजय्‌ च्चंवंसां इमित थःगु समाज, थःगु पहचह अले रूप 
व वर्ण ययाच्चनि । गुबलें ल्वःमंके फइमखु । थुकियात नं च्वमिं थुकथं 
दुथ्याकादीगु दु | “..उकिं जिमिगु आवश्यकताया लागि. t९ऽt tube 
0909 या लँय्‌ वनेत्येनागु दु.. थन यात धाःसा व मचाया खाः भुयुचा 
ख्वा: वा हाकुचा ख्वा: जुया जन्म जुइ | थ्व मिलनयात मयल । जितः 
न मयः ..” अथे हे “...थःगु देशं न्हयायेमदुगु विश्वया गुगुं नं थासय्‌ 
च्वंसां थम्हं मचाँनिसें ल्हानावयागु भाय्‌, वं च्वयावयागु आखः गबलें 


४. ब्रेन ड्रेन (B7ain 47०) नं थौकन्हे नेपाःया छगू तःधंगु समस्या खः । 
ब्वनातःपिंत वास्ता मयासें नातावाद, कूपावादकथं अयोग्य मनूतयत 
थाय्‌ बीगु चलनं यानाः हे नेपालय्‌ थज्याःगु समस्या ब्वलनाच्चंगु खः । 

थ्व समस्यायात कया: नं च्वमिं सांकेतिक रूप॑ ध्याचु नकादीगु दु । 
'पौ' बाखंया मेगु बाँलाःगु पक्ष खः, बाखं च्वयातःगु शैली | बाखनय्‌ 
सस्पेन्स दु | अले व सस्पेन्सयात बुलुहुँ भति-भति यानाः उलाब्यूगु 
दु । गुकिं ब्वमितयूत बाखं क्वमचाःतले सालायंकेगु क्षमता खनेदु । 
पौया दथुइ दथुइ दुथ्यानाच्चंगु “..जिगु पौ ब्वनाः त्यानु ला मचा खः 
ला...”, “.जिगु थ्व पौ सिक्क ताहा: जुल खः ला..” आदि आदि वाक्यं 
बाखंयात स्वाभाविकता नापं सत्तिकाब्यूगु दु गुकिं यानाः बाखनय्‌ 
जीवन्तता वःगु दु । 

लिसा कया: धायेगु खः सा 'पौ' बाखं भाजु केशरमान ताम्राकारजुया 


बाखंमध्ये छपु बांलाःगु बाखं खः | अयून बाखनय्‌ छता-निता खँ भतिचा 
अस्वाभाविक तायेकाच्वना | दकलय्‌ लिपा जिं उकिंयात कुला च्वना । 


मछा मजूसें अपायूहाक पौ च्चये न्ह्याःम्ह सिलां सामाजिक सञ्जाल 
पाखें 11९70 7९१५९५1 छवये गय्‌ मछाःगु ? 

थौंकन्हेया इलय्‌ न॑ मेल मछ्वसे पौ च्वया: छवःगु खैँ भतिचा 
अस्वाभाविक खनेदु । 

सुमन व सिला निम्हेस्यां यःत्यः जुइधुंकाः नं छाय्‌ इमि मतिना 
न्ह्याःवने मफुत ? मछाःम्ह सिलां च्याक्वः झिक्वः तक मिखाभाय्‌ 
याःबले नं सुमन छाय्‌ सुम्क च्वन ? 

बाखनय्‌ समस्या व समाधान निगू हे दयेमाः धाइ, तर थुकिं समस्या 
जक न्ह्यःने हयाः बाखं क्वचायेकातःगु दु | सिलां थः पुलांम्ह यःम्ह 
प्रेमीयागु ५९० काये धकाः क्वछित, तर सुमनं $९7० बी-मबी, 
ज्यू-मज्यू धाःगु क्येनातःगु मदु | थ्व छता नं जितः यः मताल । 


'पौ'यात 
भिंतुना व मनंतुना 





अन्जना ताम्राकार 
यँ 


श त जात, जातियात ब्वलंकाः थःगु म्हसीका म्वाकातयेगु हेतुं धिसिलाक्क 

तिबः बियाच्वनीगु थांमध्ये भाषा, साहित्य व कला नं खः । सिद्धिदास 
महाजुं “भाषा म्वाःसा जाति म्वाई” धयागु धापूयात जीवन्त याना: भी सकले 
मिलेचले जुया: साहित्यया थीथी विधाय फुफुपिसं फुफुकथं योगदान बियाः 
वनेगु हे भाषा, साहित्ययात जीवनदान यायेगु छगू तःधंगु तिब व हःपाः 
जुइफु । 

साहित्यकार भाजु केशरमान ताम्राकारजुँ थः मांभायूया सेवा व 
मांभाययात युगयुग तक म्वाकातयेगु हेतुं अथे हे स्वंगू-प्यंगू दशकंनिसे 
साहित्यय्‌ पलाः न्ह्याकादीम्ह व्यक्तित्व खः | भाषा, साहित्य ख्यलय्‌ आपालं 
आपा: सिरपालं विभूषितम्ह साहित्यकारया रूपय्‌ प्रतिष्ठित जुयादीम्ह 

हस्ति नं खः वयूकः | वयूकःयागु नुगः मांभाय्‌ सेवा गुलितक क्वसाः धयागु 
भीसं वयूकः तापालय्‌ च्वना नं भाषा, साहित्यया नितिं निरन्तर ई बियाः 
च्वनादीगुलिं सीकेफु । 

अथे हे थीथी नेपालभाषाया ज्याझवःत निरन्तर न्ह्याका च्वनादीगु स्वयाः 
हे नं वयूकःया भाषा, साहित्यप्रति मोह गुलि दु धकाः कीसं वाःचायेकेफु | 
वयूकः थः जन्म जूगु देसं तापाक्क समुद्रपारी थःगु कर्मभूमि च्वनाः नं, व्यस्त 
जीवनया च्यूताः मतसें भाषा, साहित्ययात उलि हे थः मचाखाचा भाःपाः 
मतिना यानाः ब्वलंकेत कुतः यानाच्वनादीम्ह खः | वयूकः छम्हं मांभायूयात 
धात्थे दुनुगलंनिसें सेवाया भाव ब्वलंकाच्च॑म्ह छम्हं सपूतम्ह कायूमचा धाःसां 
छुं पाइमखु थें जिं तायेकाच्वना । 

थःगु देश म्हसीकेगु शसक्त माध्यम साहित्य, शीप, कला व कौशलं नं 
खः । गथे कि थःगु देशया कलाकौशलं कर्किया देशय्‌ वनाः राष्ट्रिय विभूति 
अरनिकों हि-चःति हायेका: मेहनत याना: कृति तयाः देशया नां अमर याना 
थकल । थःके दुगु ज्ञान, शीप व साहित्यं देशं तापाक्क च्वंसां नं मांभाय्‌ 
व साहित्य प्रचारप्रसार यायेगु ज्या यानाः देश बिदेशय्‌ नं म्हसीका म्वाका 
तयेफु । 

अथेहे साहित्यकार भाजु केशरमान ताम्राकारजुं व हे लँपुइ वनादी 
थें खनेदु | थःगु साहित्य, शीप थीथी ख्यलय्‌ थःगु प्रतिभा छ्यलाः मांभाय्‌ 
म्वाकातयेत निरन्तर कुत: याना: नेपालभाषां बाखंसफूत पिथनाः व थीथी 
रचना मदिक्कं प्रकाशन यानाच्वनादीम्ह खः । नेपालभाषा च्चछायेकेत थीथी 
संस्थाय्‌ च्वनाः भाषा साहित्य सम्बन्धी ज्याइवःत न्ह्याका च्वनादीगु दु । 

धायेमाल धाःसा वयूकः छम्ह नेपालभाषा ख्यलय्‌ ज्वःमदुगु प्रतिभां 
भयृभयुब्यूम्हं साहित्यकार खः | 

उलि जक मखु जिं स्यूकथं वयूकः छम्हं थःगु निजी जीवनय्‌ नं थः 
मांयात तसक्कं सुसाःकुसाः याना: आदर सम्मान व मतिना यानाः सेवा 

यानादीम्ह कायूमचा नं खः | वयूकलं थः मां-बौयात न्ह्याबले आदर व 
सम्मानं समाजय्‌ लुमंकातयेगु हेतुं वयूकःपिनिगु नामं नेपालभाषा साहित्य 
ख्यलय्‌ 'भिक्षु हिरा साहित्य सिरपाः' स्वनादीगु दु । 

साहित्यकार भाजु केशरमान ताम्राकार थें जाःम्ह हस्तियागु बाखं 
“पौ' बारे समीक्षा यायेत वयूकलं इनाप यानादिल | वयूकः थें नां जामम्हं 
साहित्यकार च्वयादीगु बाखं समीक्षा यायेत ह्वःताः चूलाःगु छगू जिगु नितिं 
अवसर हे तायेकाच्चना । थ्व लसताया खँ नं जुल । 

सुर््ःया न्हयःने मतयागु बयान याये थें महसुस यानाच्वना | अयूनं जिं 
भाजु केशरमान ताम्राकारजुया 'पौ' बाखं बारे छुं भचा समीक्षा यायेगु कुतः 
याना | वयूकःया बाखं 'पौ' सरसर्ती ब्वनाबले नुगलय्‌ छुं छुं खँ ब्वलनावल । 

साहित्य, संस्कृति व सम्पदा समाजया न्हायूकं ख | अथे हे story 
is the 11655986 न॑ धाइ | बाखं नं व ईया जनजीवनबारे परिस्थिति, 
तजिलजि, वेशभूषाबारे वर्णन जुयाच्चंगु दइ | उकि थ्व बाखं विधाय्‌ नं व 
ईयागु खँ, परिस्थिति, रीतिथिति गनं गनं झल्के जुयाच्चंगु दइ । उकिं बाखं 
छगू समुदाय वा समाज परिवर्तन यायेत क्यातुक्क प्रभाव लाकीगु साधन 
न॑ खः | 

पात्र काल्पनिक जूसां बाखनय्‌ व विषयवस्तु समावेश जुयाच्चनी । 
अथे हे केशरमानजुया 'पौ' बाखनय्‌ नं थ्व समावेश जूगु महसूस याना | 

वयूकःया सृजनाय्‌ छुं हे कुंखिने थाय्‌ मखना | तसकं च्वछायेबहःगु 
छपु उदाहरणीय बाखं थें तायेका । 

बाखनय्‌ कुलाः स्वयेबले थ्व बाखनय्‌ दयेमाःगु फुक्क मू मू तत्वं 
दुथ्यानाच्चंगु दु | गथे चि, मल्ता व मसला ठिक्क मिले याना: दयेकातःगु 
साःगु तरकारी न्ह्याक्व नःसां मगाइ थें | वयूकःया बाखं नं गुलि गुलि ब्वना, 
उलि उलि हे नुगलय्‌ झन्‌ झन्‌ बांला: ताल । 

बाखनय्‌ दयेमाःगु परिवेशबारे स्वःसा न्हापांगु ब्वय्‌ बाखं सुरू जूगु 

सान्दर्भिक खनेदु । वयूकलं लकस व ईबारे तसकं सरल रूपं गन, गुबले, छु 
इलय्‌, छु थासय्‌ धइगु ध्वाथुइक वर्णन यायेत ताःलाःगु खनेदु | बाखंया मूल 
पात्र सुमन ज्यां लिहां वइगु ईया वर्णन, केहँँनं दाजुया खँल्हाबल्हा न्येनाच्च॑गु 
व छँयागु लकस छुथासय्‌ गन च्वनाः गन वनाः छु याःवनेत्यंगुबारे सरल व 
स्वाभाविक रूपं वर्णन दु । 

अथेहे सिलां छवयाहःगु पतिइ वर्णन यानातःगु थीथी थाय्‌ व ई, 
परिस्थिति व लकस जीवन्त जुयाच्व॑गु दु । 

केहुँन॑ पौ बीहइबले सुमनया नुगल्य्‌ जागिर वःगु जुइ ला धकाः 
कौतुहल थनाः नुगलय्‌ खँ बाखनय्‌ ५५५९०५९ क्यनेगु कुतः न॑ न्ह्यब्वयातःगु 
स्वाभाविक जू | बाखंयागु परिवेश व लकस मिखा तिसिना: न्यनीबले मिखा 
न्ह्यःने उगु लकस खनेदुगु महसूस जुइ । 

पात्रचयन नं तसकं बांला: | पात्र म्वः म्वः मदु | बाखंया मागकथं 
तयातःगु दु । दाजु, केहँ व पौ छ्वयाहःम्ह सिला जक । थ्व बाखनय्‌ बाखंया 
पात्र अलमल जुइम्वायूक तःम्ह पात्र मदु । 

सुनां सुयात छु धायेमाःगु खः संवाद तक स्पष्ट जू | पौया माध्यमं 
धयात:गुलिं बाखंया मर्मबारे नं बांलाक प्रष्ट जूगु दु | पतिइ छर्लङ्ग न्हापा 
धायेमफुगु खँ स्पष्ट रूपं छुं हे संकुचन मतसे ब्यक्त यायेत केशरमानजु 
ताःलाःगु दु । 

पात्रतयू चरित्रचित्रण (८१३7३८९7) नं बालाक व स्वाभाविक रूपं 
न्ह्यब्वयातःगु दु | 

बाखंया थीम (४९०९) नं समसामयिक थौंकन्हय्‌ समाजय्‌ 
चलनचल्तीइ वयाच्चंगु व्यहारयात ब्वयेगु कुतः जूगु दु | थौंकन्हय्‌ न्हापा 
थें मचा मदु, छु याय्‌ धकाः नुगः स्वयेकाः व स्याका च्वनेगु न्हि मखये 
धुंकल धइगु सन्देश बीत ता:लाःगु दु | मिजंत नं अबु जुइमफुसां मिस्त मां 
जुइमफुसां छुं पंगः मदु । हलिन्यंक न्हून्हूगु प्रविधि आविष्कार जुइधुंकूगु दु 

धयागु खँ क्येनातःगु दु । 

बाखनय्‌ सुखी त्यपु जीवन हनाच्चंपिं सिला व वया भाःत मिलनबारे 
फुक्क सम्पन्न जुयाः नं भाःतम्हपाखें मचा मदइगु खं नुगः कुचाकुचा जुयाः 
छटपट जूम्ह सिलाया नुगःखैँ स्पष्ट रूपं ब्यक्त यानातःगु दु | सिलाया 
छटपटी व समस्यापाखें छुटकारा कायेत थम्हं तुं लपु लुइकेगु उपाय माःगु नं 
स्पष्ट रूपं ब्वयेत केशरमानजु ताःलाःगु दु । थुकिं “जहां ईच्छा त्यहाँ उपाय' 
धापूयात नाला: सिलां थः नुगलं यःम्ह यज्जूयात मछाः हे मजुसे गुहालि 
कायेत पौ च्वकाः बाखनय्‌ नुगःखँ प्वंकेगु ज्या याकातःगु दु | सरल भाषा 
छ्यलाः छम्ह प्रेमीयागु ब्यथा छर्लङ ब्वयेत बाखंच्चमि ताःलाःगु दु । 

थौंकन्हय्‌ थः यःम्ह मनूया स्पर्म (५९7०) कयाः थःगु मनसुवा कथं 
टेष्ट्‌ ट्युब मचा दयेकेफु धयागु सन्देश नं बियातःगु दु । 

समाजय्‌ मचा मदयाः नुगः ख्वयूकाच्व॑पिंत थ्व छपु मार्मिक बाखं 
जुइफु तर थुकिं पिहां वयेगु उपाय न॑ क्येनातःगु दु । थौंकन्हय्‌ स्पर्म बैंकया 
व्यवस्थाबारे मस्यूपिंत सीकाबीगु बिचाः नं खनेदु । 

वयूकलं थ्व थीमबारे आपालं अनुसन्धान यानादीगु खनेदु | गथे 
Sperm-deficiency मिज॑तयूके दइगु ९९८ छु जुयाः दइ, उकिया कारण 
अले मचा मदयेकेमफुगु कारण नं ध्वाथुइकातःगु दु । 

अथे हे, छम्ह मिसाया गुलितक मां जुइगु मनसुवा: दइ धकाः 
भावनात्मक विश्लेषण याना: मनस्थितिबारे क्येनादीत ताःलाःगु खनेदु | छम्ह 
मिसाया मां जुइगु इच्छा, आकांक्षां यानाः मछाः हे मजूसे सिलां थःगु नुगःया 
भाव छर्लङ सरल भाषां प्वंकातःगु व मातृत्वया मूबारे नं क्यनेगु बांलाःगु कुतः 
ताःलाःगु खनेदु । 

अथे हे, मातृत्व हरेक मिस्तय्‌ नुगःया धुकधुकी सुलाच्चंगु भाव उजागर 
यायेत नं ताःला:गु खनेदु । 

आः मां-अबु जुइगु मनसुवाः दयाः नं जुइमफयाः नुगः कुण्ठित 

जुयाच्वनेमा:गु बाध्यता मदयेधुंकल धयागु बारे मां-अबु जुइमफया: इतःमतः 
कनाच्व॑पिंत नं लँ क्यनेगु सशक्त माध्यम थ्व बाखं जुयाब्यूगु दु | 

थ्व बाखं च्वःगुया मुख्य आज्जु समाजय्‌ मसियाच्वँपिंत सन्देश बियाः 
प्रचारप्रसार यायेगु धया थें महसुस जुल | यदि खःसा वयूकःया थ्व बाखंया 
moral of the 5०79 पूवं थें ताल । छगू ०५९7१ समाजयात माःगु सुचं 
नं खः थ्व | 

वयूकलं थ्व बाखनय्‌ सुख सुविधा दकव दयां नं मनूतय्‌ “छता मखु 
छतां द्यां लाः' धयातःगु नुगलय्‌ थिल | अथे हे 'नुगःया खँ ख्वालं क्येना' 
धकाः छगू भाव ब्वयादीगु नं बांलाः ताल । 

साहित्यकार भाजु केशरमान ताम्राकारजुं समस्यायात नं बांलाक हे 
क्येनादीगु दु । पंगः वःसा गथे चीकाः न्ह्याःवनेगु उपाय मालेत सिलां पौ 
च्वया: सुमनपाखें गुहालि फ्वंकातःगु सशक्त ताल | 

सिलां थःगु समस्या समाधान यायेत पौया माध्यमं हे लपुँ लुइकेत 
कुतः याकातःगु बांलाः | परिस्थितिं न्हापा मछाःम्ह मिसायात लिपा स्यूपाः 
वःगुया वर्णन यानाः बाखंच्चमिके दयेमाःगु शीप व कलाया प्रखर व्यक्तित्वया 
किपा क्येनाब्यूगु दु । 

थुकिइ समस्या व समस्यायात चीकाछ्वयेगु उपाय तकं क्येनातःगु 
समसामयिक समस्यायात कया: च्वयातःगु छपु च्वछायेबहःगु बाखं थें जितः 
ताल | 

अथे हे, वयूकलं बिदेशय्‌ च्वंसां थःगु देशप्रति मतिना भाव ब्वयेकथं 
थःगु हे जातिया रंग, रूप यःम्ह मचा मा:गु मिलन व सिलाया मनस्थिति 
ब्वयाः देय्‌ व थः जातिप्रति मतिना क्येनीगु कुतः स्वाभाविक ढंगं यानातःगु 
दु । यःम्ह नाप च्वने मदुसां वया अंश नापं ब्वलंका: थःगु दुनुगःया मनसुवाः 
पूवंकेगु कुतः याना: 15: 107९ ल्वःमनीमखु, सदां नुगलय्‌ च्वास्स च्वास्स 
सुयाच्चनी धइगुयात नं न्याय बीत स्वःगु खनेदु | सिलाया भनाइकथं सुमनयागु 

हिसि दुगु ख्वा: थें च्व॑म्ह मचाया रूपय्‌ स्वयेगु मनसुवाः तया: सुमनयागु स्पर्म 
माल धकाः मछा: मजूसे हे इनाप याकात:गु दु | थ्व छम्ह मतिना नुगलय्‌ 
ब्वलंकाच्च॑म्ह मिसायागु व्यथाया प्रस्तुति सशक्त रूपं यानातःगु खनेदु । 

समष्टिइ थ्व बाखं आखे ल्यःथें चलनचल्तीया खँल्हाबल्हा यायेगु 
खँग्वः व धापूत छ्यलेमा:थाय्‌ छयला: च्वयातःगु दु | भाषा सरल, सकसिनं 
थुइकथं ब्यक्त यानातःगु दु । 

'नुगःया भाषां ख्वाःपालं क्येनागु खः' धकाः अभिव्यक्ति बियातःगु 
बालाः ताल | 'कय्‌ च्यानाः कायेमफुगु मतिना’ व 'नुगलय्‌ खँ दायाच्वन' 
धकाः अभिव्यक्ति प्वंकातःगु बांलाः | बाखंया छ्यं 'पौ' तसकं पायूछि जूगु 
तायेका | जिं थुलि च्वयागु 'इन्द्रया न्ह्यःने स्वर्गया बयान' धाः थें जुइफु । 

गुबलें गुबलें आखेलय्‌ नं बाग: जाकि छग: निगः ल्वाकः ज्यायेफु थें 
जिं स्वये थ्व बाखं जक जुयाः नं भचा ताःहाकः थें ताल | उपन्यासय्‌ थें 
वर्णन सिलायात च्वकातःगु पौ भतिचा ताःहाकः जुल ला धया थें ताः | तर 
बारम्बार पौ ताःहाकः जुल ला धकाः नं न्यंकातःगु दु । 

वास्तवयू धायेमाल धाःसा गनं कुंखिनेथाय्‌ हे मखना | तर समीक्षा 
यायेगुया झवलय्‌ कुंखिनागु 'अयूलाः लूवःम्ह मयूजुया ग्वालि तज्या? धाः थें 
जक जुइ । 

साहित्यकार भाजु केशरमान ताम्राकारजु छिगु साहित्य थ्व बाखनय्‌ 
तसकं च्वछायेबहःजू । थ्व छगू च्वछायेबहःगु समसामयिक बाखं खः | 

छिगु साहित्यिक यात्रा निरन्तर खुसि थें सलल न्ह्यानाच्वनेमा । थथे 
हे बांलाःगु बाखंत प्रकाशन जुइमा | 

समाजय्‌ सन्देश बीगु व ज्ञानया जः हवलीगु बाखंत आपालं च्वयेत 
च्वसा न्हयाकाच्चनेफयेमा धकाः मनंतुसे आपालं आपा: लसहना । 

सुभाय्‌ | 


'पौ' बाखं जःखः 





अपर्णा प्रधान 
यँ 


सं. १४९२ स इटालीया नाविक क्रिस्टोफर कोलम्बसं अमेरिका 
ग्लुइ्कुसेलि अस्तित्वय्‌ वःगु अमेरिकां आर्थिक, सामाजिक, प्रशासनिक, 
राजनैतिक क्षेत्रयू याकनं विकास यात | तर साहित्यिक इतिहासय्‌ इमिसं 
बेलायत व ग्रीसयागु साहित्य अध्ययन यायेमाः | मिंस्वंगूगु शताब्दीतक 
अमेरिकीतय्‌ प्रवृत्ति जंगली अवस्थाय्‌ हे तिनि । 
विश्व साहित्यय्‌ नांजाःम्ह इतिहासकार ट्रोलां अमेरिकाया विषय्‌ "1९ 
American do not give important to restarage because they have 
1010" धकाः च्वयादिल । थुकिं मर्माहित जूम्ह अमेरिकी कवि एङ्गार 
एलेन पो नं थःगु महाद्विपं छगू न्हूगु साहित्यिक सिर्जना यायेमाल धकाः 
बिचाः यानाः शर्टस्टोरीया विकास यानादिल | वयूकःया कथं न्हापायागु हे 

बाखंया हे टेक्निक कयाः न्हूगु विषयवस्तु ज्वनाः च्वयेगु हे न्हूबाखं (511011 
5001) खः | 

रूसी साहित्यकार आन्टोन चेखवं शर्टस्टोरीइ हःगु हयूपालं विश्व 
साहित्यय्‌ बाखं विधाया रूप हे हिलाबिल । युरोप, अमेरिकाय्‌ जक मखु, 
चीन, कोरिया, भारत आदि देशया साहित्यकारतयूसं न॑ न्हून्हूगु प्रवृत्ति, 
प्रवाहया बाखं च्वयेगु यात । 

विश्व साहित्यय्‌ न्हूबाखनय्‌ तःगू प्रवाह, प्रवृत्ति ज्वंगु यक्व लिपा जक 
नेपालय्‌ न॑ न्हूबाखं॑या सुरूवात जुल । 

महाभारत, रामायण, भागवत पुराण, स्वस्थानी, बौद्ध जातक, पंचतन्त्र, 
हितोपदेश, शुकबहत्तरी, बत्तीसपुतलीका कथा, पच्चीस बेताल आदि प्राचीन 
बाखंयात नालेगु यात धाःसा नेपालभाषाया साहित्यय्‌ बाखं विधाया इतिहास 
आपालं पुलां । 

नेसं ६३८ या तन्त्राख्यान (रा.अ.) नेपालभाषाया न्हापांगु साहित्यिक 
ग्रन्थ नालातःगु खःसा लिपा नेसं ६२५ दॅया भागवत पुराण (रा.अ. लुयावयेवं 
थ्व नेपालभाषाया न्हापांगु बाखंकथं पिलूवल । 

अध्यता छत्रबहादुर कायस्थं सम्पादन यानाः पिथनादीगु “थिमि 
देया मल्लकालीन बाखं' (नेसं ११२०) व थिमि देशय्‌ लुयावःगु “श्री नल 
राजाया पाख्यान' व 'दमयन्ति' बाखं (११२३ दँ) पिदंगुलिं मल्लकालय्‌ हे 
नेपालभाषाया बाखं साहित्यया विकास जूगु स्पष्ट जूगु दु । 

नेसं १०४० दय्‌ महाकवि सिद्धिदास महाजुं च्वयादीगु “शिवविलास' 
बाखनं नेपालभाषा साहित्यया बाखं विधाय्‌ आध्यात्मिक, नैतिक, धार्मिक, 
पौराणिक, लौकिक आदि बाखंया परम्परायात त्वःता: मौलिक सामाजिक 
बाखंया परम्परा प्रतिस्थापित यानाबिल | 

नेसं १०६४ बछलां धर्मदूत पत्रिकाय्‌ पिदंगु श्रीमती एम. लक्ष्मीयागु 
लँ' बाखंया ल्याखं नेपालभाषाया साहित्यया न्हापांगु बाखं खःसा चित्तधर 

'हृदयं' नेसं १०४८ निसें हे नेपाःयागु न्हूबाखं च्वयादी धुंकल | नेसं १०६७ दँय्‌ 
पिदंगु 'खुपु बाखंचा' बाखंमुना सफू नेपालभाषा साहित्यया न्हापांगु न्हूबाखं 
सफू खः | 

नेसं १०६७ दँय्‌ पिदंगु धर्मोदय पत्रिकाय्‌ पूर्णदास श्रेष्ठ, सिद्धिचरण 
श्रेष्ठ, पूर्ण पथिक, हृदयचन्द्रसिंह प्रधान, आशाराम शाक्य, केशवलाल 
कर्माचार्य, प्रेमबहादुर कसा:, प्रकाशकुमारी प्रधानाङ्ग आदि साहित्यकारपिंत 
न्हूबाखँ च्वमिया रूपय्‌ म्हसीका बिल । 

विसं २००७ सालया जनक्रान्ति पश्चात्‌ नेपालभाषा साहित्यय्‌ न्हूपिं 
बाखंच्वमिपिसं न्हूगु प्रवाह व प्रवृत्ति दुतहल । 

चित्तधर हृदय, मोतिलक्ष्मी उपासिका, फत्तेबहादुर सिंह, पूर्ण पथिक 
आदिपिंसं सरप्राइज प्लटया लिध॑साय्‌ सामाजिक तथा साँस्कृतिक चित्रण 
यानाः समाज सुधारया सन्देश दुगु बाखं च्वयेगु यात । 

माधवलाल कर्माचार्य व पूर्णदास श्रेष्ठं मनोविश्लेषणात्मक चरित्रप्रधान 
बाखं च्वयाः पात्रतयूगु बाह्य क्रियाकलाप जक मखु मनूतयूगु चेतन, अर्धचेतन 
तथा अचेतन मनयात विश्लेषण याना: बाखं च्वयेगु यात । 

प्रेमबहादुर कसा:, हृदयचन्द्रसिंह प्रधान, धुस्वां सायूमि, आशाराम 
शाक्य, जनकलाल वैद्य, लक्ष्मण राजवंशी, फणीन्द्ररत्न वज्राचार्य, तीर्थलाल 
नःघःभनि, मथुरा सायमि, हितकरवीर सिंह कंसाकार, राजा शाक्य, 
सुवर्णकेशरी चित्रकार, दुर्लभलाल सिंह, भूषणप्रसाद श्रेष्ठ, हरिशंकर 
रञ्जितकार, रमेशकाजि स्थापित, अमोघ ताम्राकार, मंगलादेवी स्थापित, 
केदार सितु, अमृतरत्न तुलाधर आदि नेपालभाषाया साहित्यकारतयूसं 
सामाजिक, सांस्कृतिक, आर्थिक, राजनैतिक, फ्रायडवादया यौनसम्बन्धी 
आदि विषयवस्तुइ न्हून्हूगु प्रवाह प्रकृतिया ज्वनाः बाखं च्वयेगु यात | 

कविताय्‌ बाखं, बाखनय्‌ कविता ल्वाकज्याइ धयागु धारणाकथं 
नेपालभाषाया बाखनय्‌ बिम्ब, प्रतीक, उपमा, खँत्वाः, खैंभाय्‌ आदि छयला: 

बाखं च्चयेगु यात | अले नेपालभाषाया बाखनय्‌ नाटकीय, आत्मपरक, 
टिप्पणी, पत्रात्मक शैलीया बाखंया विकास जुल! । 

विश्वेश्वरप्रसाद कोइराला, गुरूप्रसाद मैनाली, गोविन्द गोठाले आदि 
खस (नेपाली) भाषाया बाखं च्वयाः शीर्षस्थ जुयादीपिं साहित्यकारपिं खः । 
मनु ब्राजाकि, नारायण ढकाल, कृष्ण धरावासी, नयनराज पाण्डे, कुमार 
नगरकोटी आदिपिं न्हूगु शैलीया बाखं च्वयादीपिं न्हूगु पुस्ताया खस भाषाया 
साहित्यकारपिं खः | 

रवीन्द्रनाथ टैगोर, मोपाँसा, ओ. हेनरी, नेथेनियल हाइकोन, चिनुला 
अचेवे आदि विश्व साहित्यय्‌ नांजाःपिं साहित्यकारतयूसं परम्परागत तथा 
स्थापित मान्यता, कौशलता, शैली आदि त्वःताः थःपिनिगु हे बिस्कं शैलीयागु 
बाखंया विकास यात? । 

बहुआयामिक साहित्यकार केशरमान ताम्राकारजु छम्ह बिदेशय्‌ च्वनाः 
नं थःगु मांभाय्‌ अर्थात्‌ नेपालभाषाया साहित्य विकास यायेत सदां समर्पितम्ह 
व्यक्तित्व खः । नेपालभाषाया उत्थानया लागि वयूकलं यक्व हे योगदान 
बियाच्वनादीगु दु । वयूकःयागु नेपालभाषाया थीथी विधाया तःगू सफू पिदने 
चक दु । 

भाजु केशरमान ताम्राकारजुं सन्‌ १९५४ नोभेम्बर १४ स यँया 
मरूत्वालय्‌ जन्म जुयादीम्ह खः | सन्‌ १९९९ निसें अमेरिकाय्‌ बसोबास 
यानादिल | वयूकलं बेलायतया योर्क विश्वविद्यालय व नेपाःया त्रिभुवन 
विश्वविद्यालयपाखें रसायन शास्त्रय्‌ स्नातकोत्तर याना: दीक्षित जुयादिल । 
वयूकलं तःगू सिरपा त्याकाः सम्मानित न॑ जुयादीगु दु । 

ताम्राकारजुयागु न्हापांगु च्वसु भाजु बिष्णु दाहालजुं सम्पादन यानादीगु 
कविता नेपाली भाषाया 'चाँदनी' पत्रिकाय्‌ पिदंगु दु | वयूकःयागु “धर्म यानाः 





१ प्रेमशान्ति तुलाधर, नेपालभाषा साहित्या इतिहास । 
२ महेश पौडेल, समकालिन नेपाली कथाको धार, नागरिक, २०७३/५/४/७ 

पापं पुं' नांगु बाखं सन्‌ १९९४ स 'हलिमलि' पत्रिकाय्‌ पिदंगु दु । 

भाजु केशरमान ताम्राकारजुं च्वयादीगु बाखं 'पौ' खः | थ्व बाखं नारी 
अस्तित्वय्‌ केन्द्रित बाखं धायेमाः । 

दकव खैँयू सम्पन्न जूसां नं मचाया ममता मदयेकं छम्ह मिसां थःत 
अपूर्ण तायेकी | थ्व हे विषयवस्तु पौ बाखनय्‌ बिदेशय्‌ च्वनाः न॑ नेवाः 
भावनाम्ह छम्ह महिलाया मनोविज्ञान न्हयब्वयातःगु दु । 

सुमन व तिमिला दाजु व केहँँ खः | पौ बाखनय्‌ इपि निम्ह दाजु व 
केहँया छत्वाःचा संवाद जुइ | अमेरिकाय्‌ च्च॑म्ह मिसाम्ह पासां सुमनया नामय्‌ 
छ्वयाहःगु पौया लिध॑साय्‌ पत्रात्मक शैलीइ बाखं न्ह्याइ | पौ छ्वयाहःम्ह 
पासाया नां सिला खः | 

सुमन सिलाया कलेजयाम्ह पासा | यःत्यः जुइ | तर म्हुतुं धाये 
मछाल | उकि सिलाया इहिपा सुमननाप मजुल | लिपा सिलाया इहिपा 
मिलन नांम्ह मिज॑नाप जुइ | अले सुमन व सिला निम्ह निखे बाइ । 

पुरूष नारीप्रति, नारी पुरूषप्रति आकर्षित जुया: यौन भावना पिब्वइगु, 
मनोविश्लेषक सिग्मण्ड फ्रायडया सिद्धान्त खः । थ्व हे सिद्धान्तकथं यौन 
विषय नं सकसितं आकर्षित याइ | तर समाजया संकुचित धारणां सकसिनं 
स्यूगु विषय जूसां सुयागुं न्हयःने स्वतन्त्र रूपं खँ ल्हाये छालीमखु । थ्व हे 
विषयवस्तुया 'पौ' बाखनय्‌ इन्टरनेटया जमानाय्‌ नं अमेरिकाय्‌ च्च॑म्ह सिलां 
थः पासा सुमनयात म्हुतुं धाये मछालाः थःगु मनया दुविस्ताया गोप्य खँँया 
लागि पौ च्वःगु खः । 

सिलाया भाःतया क्वातुगु लजगा दु । सुविधासम्पन्न अपार्टमेन्टय्‌ च्वने 
दु । न्ह्याथाय्‌ वने माःसां थःगु हे निजी गाडी दु | मचा छम्ह मदुगु वया 
जीवनया अभाव जुल । 

निम्हत्यपुनं चिकित्सकीय परीक्षण याकी | अन्तय्‌ मिज॑याके हे बौ 
जुइगु क्षमता म्हो जूगु लिच्च: वइ । थ्व खँँ सीकाः निम्हत्यपुया नुगः मछिनी । 

भाःतम्ह लजगाया क्रमय्‌ अमेरिकाय्‌ वनेमाली । भाःतम्ह नाप सिला 
न॑ वनी | इपिं अमेरिकाय्‌ हे थाइ | पौ बाखनय्‌ च्वमिं भाःत म्वायेक मां 
जुइगु, बौ जुइत थः कलाः म्वाःगु अमेरिकाया कुसंस्कार न्हयब्वयादिल । 
अभ बिदेशय्‌ च्वनाः नं अनया संस्कारय्‌ भ्यलेमपुपिं दम्पत्तिया रूपय्‌ सिला 
व मिलनयात थना: नेवाः संस्कार क्येनादिल | 

पौ बाखनय्‌ प्राकृतिककथं थःपिं मां, अबु जुइ मफइगुलिं इमिसं 
वैज्ञानिक प्रविधि अर्थात्‌ टेष्ट ट्युब बेबीया मां, अबु जुइगु बिचा: याइ । 

टेष्ट ट्युब प्रविधिया लागि वीर्य (स्पर्म) दाताया आवश्यक जुइ । 
वीर्यदाता बिदेशी जुल कि मचाया भौतिक रूप, रंग बिदेशी जुइगु प्रसंग 
न्ह्यब्वयातःगु पौ बाखनय्‌ सिलां सुमनयागु वीर्य प्राप्तिया लागि नेपालय्‌ 
च्व॑म्ह सुमनयात पौ च्वःगु खः । 

म्हुतुं तप्यंक धायेमछिंगु ख आपासिनं पौ च्वयेगु याइ | वरिष्ठ 
साहित्यकार मथुरा सायूमिया 'वं नकतिनि प्रेम यात' बाखंमुनाय्‌ दुथ्याःगु “व 
वइतिनि' व 'लिफः' बाखनय्‌ “जि हेरा’ बाखं मुनाय्‌ दुथ्याःगु 'जि हेरा’ बाखनय्‌ 
पौ च्वःगु प्रसङ्ग दु । ‘कस्ति’ बाखंमुनाया 'खालु' बाखनय्‌ निसन्तानम्ह मिसां 
सन्तान प्राप्तिया लागि थः बालसखानाप यौनसम्बन्ध तया: आत्मग्लानी जूम्ह 
छम्ह मिसाया मनोभावना न्हयब्वयातःगु दु । 

पौ बाखंया नारीपात्र सिलायागु व भाजु मथुरा सायूमिजुया 'खालु' 
उपन्यासया नारी पात्र मिश्रीयागु मनोविज्ञान ज्वः लाः | 

खालु उपन्यासय्‌ लाखेचा व मिश्री निम्हत्यपु । सन्तान प्राप्तिया लागि 
इमिसं यक्व उपाय याइ | तर लाखेचा बौ जुइगु क्षमता मदुम्ह जुल । 
उकि इमिसं विकल्पकथं इन्त्रा मुदिरियम इन्ट्रामिशन (आइ.युआइ) अर्थात्‌ 
परपुरूषयागु वीर्यदान कयाः मचा दयेकेगु बिचाः याइ | थःत लुइमखाःम्ह 
मिज॑यापाखें वीर्यदान कायेमाली धकाः मिश्रीया मनय्‌ पीर जुइ । उकि मिश्रीं 
छँथुवाः काजीबाबुयाके वीर्यदान फ्वंगु प्रसङ्ग दु । 

परम्परागत विश्वास, शास्त्रीय मान्यताकथं गुगुं न॑ साहित्यिक रचनाया 
मूल कारक हे लेखक जुइ । रचनाय्‌ उल्लेख जुयाच्चंगु दकव रचनाकारया 
व्यक्तित्वया अभिव्यक्ति जुइ | लेखकया इच्छा, आकांक्षा, सोच, विचार थनं 
प्रतिबिम्बित जुइ | उकिं लेखक थःगु रचनाया अधिकारी (4७0०715) जुइ । 
रचनाया मूल अर्थया आधिकारिक स्रोत लेखक स्वयं जुइ । प्रत्येक साहित्यिक 
रचनाय्‌ लेखकया उपस्थिति जीवन्त जुइ । 

फ्रेन्च समीक्षक सिद्धान्तकार रोलौँ बार्थ (Roalan Barthes, 1915- 
1980) लेखक उपस्थित मदुगु साहित्यिक रचनाय्‌ लेखकया अवसान 
(Death of ७५४४०) जुइ धुंकूगु तर्क तयाः समीक्षक सिद्धान्त ख्यलय्‌ न्हूगु 
बिचाः प्रस्तुत यानादिल । 

रोलाँ बार्थया सिद्धान्तकथं लेखकया मृत्युया अर्थ लेखकया भौतिक 
शरीरया मृत्यु मखु । लाक्षणिक (M९trap०7।८३]) अर्थात्‌ लेखकया रचनाय्‌ 
लेखकयागु व्यक्तित्वया छुं प्रभाव मदइगु अर्थय्‌ खः | 

पौ बाखनय्‌ नं रोला बार्थया सिद्धान्तकथं लेखकया उपस्थिति दये हे 
माः धकाः थुइकेमाः | 

पत्रात्मक शैलीया थ्व पौ बाखनय्‌ केहँँ तिमिला छम्ह बाहेक सुमनया 
मेपिं परिवारया बारे छुं हे खँ न्ह्यथनातःगु मदु । बाखं विधाया तिसा धयात:गु 
बिम्ब, प्रतीक, उपमा, खँत्वाः, खँभाय्‌ आदि नं गनं हे छ्यलातःगु मदु | उकिं 
थ्व 'पौ' बाखं छपु बाखं खयां नं छपु पौ थें हे ताः । 

न्हूगु पुस्ताया युवावर्ग पूर्वीय परम्परायात त्वःताः पश्चिमी संस्कार, 
संस्कृतिइ आकर्षित जुल | इहिपा मयासे मिसा व मिजं छथाय्‌ च्वनेगु 
(living together) या चलन व्यापक जुइधुंकल | थज्याःगु जमानाय्‌ 
अमेरिका थेंजाःगु स्वतन्त्र जीवनशैलीया देशय्‌ च्व॑म्ह मिसायात सभ्य भासं पौ 





३ प्रा. नर्मदेश्वर प्रधान, 'लेखकया मृत्यु" (९१४ ०£ ६१९ 4७६०7), लाय्‌कू (नेपालभाषाया बाःछिपौ), 
ने.सं. ११४१ दिल्ला-गुंला (२०७८ श्रावण १६-३२) 

च्वकातःगु प्रसङ्ग च्वमिया बाखं प्रस्तुति तसक हे च्वन्ह्या: । 

न्हूबाख॑या प्राविधिक पक्ष दुवाला: स्वयेबले थ्व “पौ' बाखं समसामयिक 
विषयवस्तु, सीमित परिधि, प्रस्तुतिकरण, भाषाशैली आदिकथं पूर्णरूपं न्हूबाखं 
जूगु दु | बाखंच्वमि भाजु केशरमान ताम्राकारजुपाखें हानं थुज्वःगु उत्कृष्ट 
बाखं ब्वनेगु आशा याये । सुभाय्‌ । 


'पौ' बाखं ब्वनेधुंकाः 





ईश्वरीमैयाँ श्रेष्ठ 


यल 


अः च्वनाच्वनादीम्ह हनेबहःम्ह बाखंच्वमि केशरमान ताम्राकारया 

च्वसां पिज्वःगु छपु बाखं 'पौ’ छक: ब्वना । धात्थें धायेमाल धाःसा 
इहिपा यायेधुंकूम्ह मिसायात मां जुइगु इच्छायात पूवंकेगु कुतः याःगु छगू भाव 
खः धकाः मती वन । मेगु छुं भावना नुगलय्‌ लुयामवल । सुम्क च्वना | तर 
व पौ बाखंया बारे कुलाबीत इनाप यानादीगुयात लसतां नालाः कायेधुंकाः 
बाखंया बारे कुलाबीगु छगू साहित्यिक कर्तव्य तायेका । थ्व कर्तव्य पूवंकेत 
च्वय्‌ न्ह्यथनागु छगू खँ जक धयां मगाःथें च्वना वल अले उकियात थ्व 
बाखं छक: जक ब्वनाः नं मगाःथें च्वना वल | उकिं हाकनं छक: लिसा कया 
ब्वना | छक: निकः जक मखु स्वकः प्यकः हे लिसा लिसा कया ब्वना | 
लिसा लिसा कया ब्वनाबले बाखं ब्वना लूगु भावया चाः भचा तचाः जुया वंगु 

थें ताल | बाखंया पात्रतयूत छक: नं क्वथिक स्वया म्हसीके मास्ते वल । 

बाखंया शुरूवात दाजु सुमन व केहँँ तिमिलाया सामान्य खँल्हाबल्हां 
जूगु दु । थ्व सम्भवत बाखं न्ह्याकेत जूगु छगू औपचारिकता जक खः । 
थ्व बाखंया मूल पात्र सुमन व तापालय्‌ च्वनाच्च॑म्ह सुमनया मिसापासा 
सिला खः । नां जक न्हयथनेकथंया पात्र तिमिला व सिलाया भाःत मिलन 
खः । बाखंया मू चु धयागु छम्ह इहिपा धुंम्ह मिसाया मां जुइगु उत्कट रहर 
वा ईच्छा खः | व ईच्छायात नं थःगु हे बिचाःकथं पूवंकेगु ग्वसाः खः | व 
ग्वसाः पूवंकेत याःगु कुतः खः | मनूतयूगु जिन्दगी फुक्कं दयाः नं छतां 
छतां मगाः मचा: जुयाः जीवन हे ह्याकिं वंगु अनुभव घाना: जीवन हनाच्व॑पिं 
आपाल दु | ययेकं मययेकं म्वानाच्चंपिं नं आपालं दु | अले हलिमय्‌ छक: 
जन्म जुइगु मनूयागु जीवनय्‌ फुक्कं इच्छा रहर पूवंकेत माःकथं कुतः यानाः 
जीवनघःचा न्हयइपुक्क न्ह्याकेत थौंकन्हयूया विज्ञान व प्रविधिं च्वजाःगु 
हलिमय्‌ मनूतयूसं याइगु कुतः थौंया सन्दर्भय्‌ शायद सामान्य जुइधुंकल । 
यद्यपि गुलिंगुलिंसिनं प्राकृतिक, सामाजिक नियम व थःगु संस्कृतियात च्यूता 
मतःसे थःगु ईच्छा पूवंकेगु कुतः याइ । न्हयाथे यानासां ईच्छा पूवंकी | तर 
उकिया लिच्च: न्ह्याबलें सुखद्‌ हे जू धयागु मदु | उकि मनूतयूसं न्यूनतम 
जक जूसां प्राकृतिक, सामाजिक नियमयात नं कःघाना: कुतः यात धाःसा 
थ्व उलि दुखद्‌ जुइ मखुला धयागु दसु आपालं खनाच्वनागु दु । धायेत्येनागु 
छु धाःसा थ्व बाखंया मू पात्र मध्ये छम्ह पात्र सिलां थःगु मां जुइगु ईच्छा 
पूवंकेगु कुतलय्‌ यायेत्यंगु व्यवस्था थौंकन्हयूया सन्दर्भय्‌ उलि तःधंगु खँ 
मखु । विज्ञान व प्रविधिया विकासं थौंकन्हय्‌ सुं नं मिजं वा मिसा थ्व मां 
बौ जुइगु इच्छायात नुग: दुने कुंकाः च्वनेमाःगु बाध्यता मदु । अमेरिका थें 
जाःगु पश्चिमी मुलुकय्‌ जक मखु नेपाः थेंजाःगु सामाजिक नियम व संस्कृतिं 
कत्ताक चिनातःगु समाजय्‌ नं थ्व सामान्य जुइधुंकल | अथे धायेगु खःसा 
मेगु छुं तःधंगु खँ हे मदुनि । 

खँ मां जुइगु इच्छाया खँ जूसां थ्व पूवंकेत सिलां न्हापा थः यःम्ह मिजं 
पासा सुमनयात याःगु इनापं ब्वलंगु अवस्था खः | मिलन व सिला अमेरिकाय्‌ 
च्वना जीवनयात सुथांलाक च्चन्हयाकेगु ज्याय्‌ ताःलाःपिं व अनयागु हे 
वातावरणय्‌ भ्यले पुनेधुंकूपिं खः | थःगु देशय्‌ ब्वनाच्वंबले थम्हं ययेकूम्ह मिजं 
पासा सुमन व सिलाया अब्यक्त मतिनाया बाखं नं मदुगु मखु | थ्व मतिनाया 
विषय सिलां च्वयाहःगु पौपाखें ब्वमिपिसं थुइका काइ | तर थौंकन्हय्‌ थें 
जाःगु इलय्‌ यःत्यःया खयात मिखां भायूयानाः थुइकेमाःगु, तप्यंक धायेमफुगु 
यानाः क्येनातःगु भतिचा लिच्यूगु खँँ थें जुल | यद्यपिं थ्व बाखनय्‌ मिजं 
पात्र सिबें मिसा पात्र च्वन्ह्याःगु खनेदु । थ्व खेँ नं खयेफु कि मिजं जुइवं हे 
न्ह्यागुं ख्यलय्‌ न्ह्यचिलीगु जूसा मतिनाया ख्यलय्‌ न॑ न्हय हे चिली धयागु 
खँ मखु । अले पात्र चित्रणया खयात स्वाना: यंकेबले थ्व बाखनय्‌ मिजं पात्र 
सिबें मिसा पात्रयात च्वन्ह्याकातःगु दु | छायूधाःसा सामान्यतः छम्ह मिसां 
धायेत लिचिलिगु खयात थन पौया लिध॑साय्‌ जूसां सिलां तप्यंक धाःगु दु । 
बरू पौया खँ ब्वना: सुमनया म्हं छम्हं चःति चःति जुया थरर खाःगु खं सिलां 
ति सुमनं बिचाः यायेगु खँय्‌ च्वन्हयाये मफुगु खैँ दु । 

आः: थन सिला उलि च्वन्ह्याःगु छाय्‌ ले धयागु खैँ नं वइ | क्वथिक 
बिचाः याना स्वयेगु खःसा थ्व बाखनय्‌ सिला छम्ह स्वार्थीम्ह मिसाया रूपय्‌ 
स्वयेफु | यःम्ह पासायात त्वःता मेम्ह नाप इहिपा याना (बाध्यतां जूसां 
व बाध्यता क्येनातःगु मदु) तापालय्‌ वनाः अनयागु वातावरणय्‌ भ्यलेपुनाः 
याउँक जीवन हना, 'जि मिलन लिसे दकव पक्षय्‌ लयूताया ।' धकाः थःगु 
स्थितिं लुधनाच्वंतले सिलाया न थःगु देय्‌ लुमंगु खँ न्हयथनातःगु दु न यःम्ह 
पासा सुमनयागु हालखबर हे छक: न्येनाहःगु दु | थःगु स्थिति कनाच्चंगु थ्व 
बाखं ब्वनाः स्वयेबले सुमनं नं ल्वःमंके हे धुंकूम्ह खः धाःसा सिलां च्यूता 
हे मतयेधुंकूगु खः | तर जब थः मां जुइगु इच्छायात पूवंकेगु इवलय्‌ थःगु 
इच्छा व बिचाःयात मूर्त रूप बीत बल्ल सुमन लुमंकल | सुमननापया मतिना 

लुमंका: व मतिनायात जीवनभर थःनापं प्यपुंका तयेगु स्वापू लुमंकल । 

मचाया बारे मिलननाप सरसल्लाह ब्याःगु खःसा मिलन मढुगु ताकय्‌ 
उलि ताहाकःगु खँ नापं थःगु इच्छा न्ह्यब्वया पौ च्वयाह:म्ह सिलायात नं थःगु 
वनेधुंकूगु खयू मिलनं सीकाः छुं मखुगु मज्यूगु वातावरण ब्वलनी धकाः नं 
सिलाया ग्याःचिकु पह खनेदु । यद्यपि थ्व मतिनाया खँ अमूर्त हे खः | सुमन 
छम्ह साहित्यकार, नापं ब्वनाच्च॑म्ह सिला, थौंकन्हयूया वातावरणय्‌ मतिना गथे 
अमूर्त जुल | छगू अजूचायापूगु खँ थें च्व॑ | अमूर्त मजूसे मतिनाया खँ ब्यानावंगु 
जूसां व ताःलाइ हे धयागु ला मदु | थीथीकथंया परिस्थिति व बाध्यतां बाया: 
वनेमाःगु स्थिति ब्वलनेफु । थ्व खँ उलि अस्वाभाविक धाःसा मखु । 

इहिपा याना त:दँमछि नं थः मचा मदुबले टेष्ट ट्युब बेबी, सरोगेसी 
मदर आदि आदिया विकासं थौंकन्हयू धात्थें धायेमाल धाःसा मांबौ जुइत 
आसां द्याना च्वनेमाःगु अवस्था मदु । तर प्राकृतिक रूपं, स्वाभाविक रूपं मचा 
दइबले गुलि न्ह्यइपुगु अनुभव जुइगु खः, व मचाया स्वरूप बारे गुलि यइपुगु, 
बांलाःगु बिचाः वइगु खः, सी व म्वाःया दथुइ जीवन हनेगु छगू न्ह्यइपूगु 
व रोमाञ्चकारी भावना सम्भवतः उलि थ्व विज्ञान व प्रविधिं ब्यूगु रूपय्‌ 
मांबौ जुइपिनि उलि यइपुगु बिचा: मवयेफु खइ | छायृधाःसा थ्व बाखनय्‌ 
न्हयथनातःकथ॑या प्रविधिं मचा दयेकेगु ज्या जुइबले मचाया रूप थः मांबौया 
कथं मजुइफु | अले थुकियात नाला कायेत लिचिला च्वनीगु नेपा: थेंजाःगु 
देशय्‌ ब्वल॑म्ह छम्ह नेवाः मिसा व नं न्हापा तसकं मछाःम्ह, छम्ह मिसाया 
निंतिं स्वाभाविक खइ । तर थुकथं स्वाभाविकतायात नाला: कायेमफुम्ह छम्ह 
मिसां थः मां जुइत थम्हं न्हापां ययेकातःम्ह मिजंयात इनाप यानातःगु धाःसा 
छगू तःधंगु हे साहस खः धायेमाः | खयूतला सुमनयात मां जुइगु इच्छाया 
निंतिं छ्यलेत सिलां गुगु कुतः याःगु खः उकी सुमन लिचिलेमा:गु थें ला 
मच्चं | छायधा:सा थन सिलां मां जुइगु इच्छा पूवंकेगु कुतलय्‌ छयलेत स्वःम्ह 
सुमननापं छुं कथंया यौन स्वापू तयेमाःगु खँ न्ह्यथनातःगु मदु | तर थुथाय्‌ 

लाक सुमनयागु नं थःगु बिचाः दइ | उकिया छुं हे च्यूता मतसें केवल थःगु 
हे जक इच्छा प्वंकाः व इच्छा पूवंकेगु कुतः यायेत नेपा: वयेबले सुमनयात 
नापलायेगु गुगु खँ प्वंकातल उकी सुमन गुलितक स्वाभाविकरूपं न्हयचिले 
फइ ? थ्व छगू न्ह्यसः लुयावः | 

थ्व बाखंया मू खँ थः हे मचाया मां जुइगु इच्छाया कुतः खः धाःसा 
मखु थें च्वंक जूसां बिदेशय्‌ भ्यलेपुनेधुंकूगु जूसां थःगु मांभाय्‌ छ्यलेगुली 
थाकुइ मखु धयागु खँ नं दु । यद्यपि नेवाः मांबौया मचां मांबौया मुले च्वना नं 
मांभाय्‌ ल्वःमंका छवयेधुंकूगु दु । नेवाः भाय्‌ मल्हासे अंग्रेजी भाय्‌ ल्हाइबले, 
अंग्रेजी भाषां च्वयेब्वने याइबले न्हाय्‌ धस्वाकिपिं नेवाःत नं आपालं मदुगु 
मखु । तर मचांनिसें छ्यःगु भायूयात लिपा छ्यलेमाःसां थाकुमजू धयागु खै 
नं थुकी न्हयब्वयातःगु दु | खयूत ला थ्व बाखंया चु मखु अथेसां चिधंक जूसां 
थ्व खँँ न्ह्यथना बाखंच्चमिं थः नेवाः जूगुया भाव प्वंकादीगु दु । 

दकले लिपां थ्व बाखं ब्वनाबले छगू प्राविधिक बाखं ब्वना थें अनुभव 
जुल | बाखंया खैँ स्पष्ट जू | तर नेवा: भायूया बाखं ब्वनेबले गुगु नेवाः 
पहयागु सवाः दइगु खः उकिया भचा मगाः मचाःगु अनुभव जुल । अथे धयागु 
छु धाःसा नेवाःतयूसं खँल्हाबल्हा याइबले छ्यलिगु नेवाः खँत्वाः खँपु, पहः 
आदियागु अभाव जितः ताल | खयूत ला बाखं च्वमि केशरमान ताम्राकारजु 
छम्ह सिद्धहस्तम्ह प्रतिस्थापितम्ह बाखं च्वमि खः | अले थ्व बाखं ब्वनाः थःगु 
अनुभव प्वंकेगु झ्वलय्‌ अनुभव हे जक प्वंका: च्वनागु खः | बाखं छु खः ? 
बाखंया थासा छु जुइमाःगु खः ? बाखं जुइत मा:गु तत्व आदि छु खः उकिया 
बारे कुलाः मच्च॑सें थ्व बाखं ब्वनाः नुगलय्‌ लुयावःगु नुगःखँँ हे जक प्वंकाः 
च्वनागु खः | थ्व खयात च्वमिजुं सकारात्मक रूपं हे नाला: कयादी धयागु 
आशा याना । अले वयूकःया च्वसां अझ नुग: कुलीगु बाखं पिदंगु ब्वनेदयेमाः 
धकाः वयूकःयात भिंतुना देछायाच्वना । सुभाय्‌ । 


“पौ” बाखं ब्वनाः जिगु नुगःखँ 


Lo 


a 


उर्मिला डंगोल 
यँ 


बाः { आधुनिककथं ब्यक्त यानातःगु बांलाः | पात्रत यक्व दुथ्याकातःगु 
ब मदु | मुख्य पात्र धाःपिं सिला व सुमन जुल | मिलनपाखें 
एशगां5501 दुगुलिं थ्व बाखं च्वयेगु आँट सिलायात वःगु खः । अले 
सिलायागु तःधंगु प्रयास सफल यायेत ग्वःगु ग्वसालय्‌ सिला थःगु तृप्तिया 
नितिं व आत्मसन्तुष्टिया लागि खः | अले सिलायागु योजना नेपालय्‌ हे वयाः 
व न॑ थः यःम्ह सुमनपाखें हे ५९7० कयाः प्वाथय्‌ दयेकेगु सिलाया तःधंगु 
इच्छा थन ब्यक्त यानात:गु दु । बाखंया संरचना बांलाः | प्लट नं बांलाः, तर 
थ्व ००९-५९५ ।०४९ ला धइ थें ताः । 

बाखंया २९-३८६ छुं हे खनेमदु | अले ९०१०४ ०/०६ तसकं बांलाः | 
छायूधाःसा गुलि बाखनय्‌ खँ वल, उकिया मगाःमचाः ब्वँमिपिन्त हे त्वःतातःगु दु । 

सिलायागु अतृप्त प्रेमयात सार्थक यायेत ग्वःगु ग्वसाः सान्दर्भिक व 
उत्सुक खनेदु । 

सिला सुरूइ आँट मयाःगु खं याना: वयागु 12 गुबलें ल्वःमवनीगु 
परिस्थिति थ्येन अले उकियात फयाच्वने माल | उकिं लिपा उकियात पूवंकेत 
सिलां कठोर प्रयास याःगु खनेदु | व हे आँट न्हापा याःगु जूसा बांलाःगु खः | 
जीवनय्‌ पलाः पलाःपतिकं द्वनेफु | भिंकाः वनेगु हे जिन्दगीया सफलता 
खः | तर सिलायागु प्रयास गुगु खः व प्रयासया सफलतायात ब्वुँमिपिनि 
ल्हातिइ त्वःतातःगु दु । 

थुकी मुख्य क्येनातःगु धइगु मिसातय्‌ इहिपा जुइवं मातृत्व अभाव 
जूवन धाःसा व तःधंगु समस्या खः । व हे खँयात कया: कोख हराभरा यायेत 
थ्व फुक्क योजना सिलां तर्जुमा याःगु खः । 

मिलनं permi55०॥ बीगु धइगु नं तःधंगु खँ खः | मिलन न॑ 
आधुनिककथं याम्ह जूगुलिं माने जुल । थ्व सिलाया लागि अहोभाग्य खः | 

थ्व बाखनय्‌ संवाद मदु, वर्णन जक दुसां बांलाः जू | 

सिला थः पासा मन्दिरायागु खयात लुमंकाः थ्व ग्वसाः ग्वःगु खः | 
न्हापा आँट यायेमफुत व हे खँयात सिलां मन क्वातुका: आँट याना: सुमनयात 
'पौ' च्वःगु खः । 

अले सुमनया केहैँ तिमिलां 'पौ' सुमनयागु ल्हातय्‌ ब्यूगु खः । 

मनू सकसियां न्हापायागु लुमन्ति हे अन्तिम लुमन्ति जुयाच्वनी खनी । 
थ्व बाखनं व क्येनातःगु दु । 


'पौ'दुने सुलाच्वंगु दुखे 





दिब्या ताम्राकार 
यँ 


साः, थीथी विधामध्ये बाखं विधा मनूया जीवननाप दकले सत्तीगु 

र्‌ | | व लोकह्वाःगु विधा खः | नेपालभाषा साहित्यय्‌ बाखं च्वयेगु ज्या 

न्यासः दँ न्ह्यः हे न्ह्यायेधुंकूगु खःसां न्हूपहःया बाखं च्वयेगु प्रचलन न्हय्‌गू 

दशक न्ह्यःतिनि कविकेशरी चित्तधर हृदय व मोतिलक्ष्मी उपासिकापिसं 

न्ह्याकूगु खनेदु । वयांलिपा बाखं विधा थुलि लोकंह्वात कि बाखंच्चमिपिनिगु 

बहार हे वल धाःसां ज्यू | थ्व हे झ्वलय्‌ पिलृभा:म्ह छम्ह बाखंच्वमि केशरमान 
ताम्राकारजु नं खः । 

छम्ह सिद्धहस्त बाखंच्चमि खः केशरमान ताम्राकारजु | ने.सं. १० 

९७ साल न्हयवनिसें वयूकः बाखं च्वज्याय्‌ ल्हाः न्हयाकादीधुंकूगु सीदु | 

वयूकःया 'मिफुति’ (ने.सं. १०९७), “लागाय्‌ जि’ (ने.सं. ११००) व “जि विश्वास 

म्वाये' (ने.सं. ११०३) स्वंगू बाखंसफू पिदंगु दु | बाखं विधाय्‌ जक फिंनिगुलिं 
मल्याक न्हाप सिरपा: व ख्याल: विधाय्‌ नं उत्कृष्ट ख्यालःच्वमि कथं सिरपा 
त्याकादीधुंकूम्ह वयूकः थौंकन्हय्‌ अमेरिकाया शिकागोय्‌ च्वनादी | तापालय्‌ 
च्वनादिया: न॑ मांभायूप्रति समर्पित जुयाः थीथी गतिविधिइ न्हयचिला 
च्वनादीगु दु । वयूकः थेंज्वःम्ह वरिष्ठ साहित्यकारयागु बाखनय्‌ समालोचना 
यायेगु जिगु कुतः गनं दुस्साहस जक जूमवंला धयागु ग्याःचिकु क्वबियाः छुं 
खँ च्वयेगु धृष्टता याना | 

केशरमान ताम्राकारजुया बाखं 'पौ' बाख॑दङ पत्रिकाया झिगूगु ल्याखय्‌ 
पिदंगु खः | बाखंया शीर्षकं हे थ्व बाखं छपु पतिइ लिधनाच्चंगु जुइमाः 
धयागु धुकुमां यायेफु | 'पौ' बाखं छम्ह मिसाया भावना, मतिना व सुषुप्त 
आकांक्षायात मिजंच्वमिया च्वसां कुत्तुकुलातःगु बाखं खः | छपु पतिइ मिसा 
पात्र सिलां विगतनिसें वर्तमानतकया खँ चिक बँय्‌ वाके थें बाःवंकातःगु दु । 

तःदैँ लिपा सिलां थः पुलांम्ह पासा सुमनयात अमेरिकां पौ छवयाहइ । 
जिं थन सुमन सिलाया पासा जक धया । पुलांम्ह मतिनामि मधया । बाखनय्‌ 
सुमन व सिलाया यःत्यः जूगु त्याजिक्क क्येनातःगु मदु | केवल मिखांमिखां 
मतिना जूगु जक धयातःगु दु | थ्व खँपु सिलां धयाच्चंगु जूगुलिं मतिना 
सिलां जक याःगु खयेफु | छखें जक | 01९-५५९4 धाइ नि! सुमन 
मतिनाय्‌ न्ह्याःमवः धयातःगु दु | आखिर सिलां सुमनया मतिनायात त्याका 
कायेमफयाः मेम्हनाप इहिपा यानावन । 

ईया घःचालं सिलायात अमेरिकाय्‌ थ्यंकाबिल | भौतिक सुख-सुविधाय्‌ 
सम्पूर्ण जुयाः नं जीवन अपूर्ण जूगु दुःख थः मनूयात नुगःघाः उलाः क्यने 
थें सुमनयात क्येना बिल सिलां | सिलाया दुःख - मां जुइ मखंगु दुःख, 
मातृसुखं द्याकाच्वनेमाःगु दुःख | सिलाया भाःत मिलन बौ जुइ मफइगु तथ्य 
स्वास्थ्य जाँचं सीदुगु व थ्व खँ न्येना: थःपिंत प्वक्तां प्वक्तां तायेकूगु इमिसं । 

सिलां पतिइ अमेरिकाय्‌ तिपूया मचा मदइगु जूसा थीथी उपाय नालाः 

मचा दयेकीगु खँ न्ह्यथनी | अनया जीवनशैली हे अजाःगु | भाःत मदयेकं 
मां जुइपिं, कला: मदयेकं बौ जुइपिं | भाःतपाखें मचा मदइगु जूसा मेम्ह 
मिजंपाखें मचा दयेकीपिं | अन च्वंपिंत छुं मपाः | तर सिला व वया भाःत 
जुल नेपाःमि । नेवाः संस्कार हिनुली न्ह्याःपिं | इमित अनया जीवनशैलीं 
भ्याःभचा नं थीमफु । इमिसं मचा दयेकेत वैज्ञानिक विधि नालेगु क्वःछित । 
विज्ञानया आविष्कारं मचा मदुपिं तिपूयात वरदान स्वरूप टेस्ट ट्यूब बेबी 
दयेकेगु प्रविधि देछाःगु दु | मिलनया पुसा (स्पर्म) हे परिपक्व मजूगु हुनिं 
मेपिनिगु पुसा सिलाया प्वाथय्‌ पीमाःगु जुल | अमेरिकन पुसा इपिं निम्हसियां 
नुगलय्‌ मल्वःगु खँ जुल | इमिगु नुगलं नेपाःमि ख्वाःवःम्ह मचा म्हल । 
सन्तानया व्यवस्थापन नेपाः वयाः हे यायेगु क्वःछित | पौया अन्तय्‌ सिलां 
पौ च्चयागुया रहस्य उली । थम्हं नुगलं ययेकाम्ह सुमन हे थः मचाया बौ 
जुयाबीत इनाप याइ । अपूर्ण मतिना न॑ पूर्ण जुइ धकाः पौ क्वचायेकी । 

पौ बाखनं ब्वनामिपिंत चुम्बक थें सालातयेत ताःलाःगु दु | ब्व॑ब्वं 
वनेबलय्‌ बाखंया अन्तया बारे कौतुहलता थनेत व अप्रत्यासितकथं 
क्वचायेकात:गुलिं ब्वनामिपिंत झसंग वंकेत नं ताःलाःगु दु | बाखनय्‌ 
दयेमाःगु तत्व खँचु, चरित्रचित्रण, घटनाक्रम, वातावरण, कलात्मकता, 
क्लाइमेक्स सकतां दु | बाखं न्हयाकीगु वयूकःया शैली च्वछायेबह जू । 
धायेत्यंगु खँ तप्यंक मधासे चाःहीका: धाइगु पहः नं बिस्कं खनेदु | गथे कि 
थम्हं सुमनयात ययेकागु खैँ खँग्वलं ब्यक्त यायेमफुगुयात च्वमिं सिलायात 
थुकथं अभिव्यक्त याकेबिल, 'च्याक्वः झिक्वःतक मिखा भाय्‌ यानागु खः, 
'नुगःया भासं ख्वाःपाः ज्यानागु खः' | 

पौ छपतिइ सिलाया जीवन सलल न्हयानाच्वन | उकिया अःखः 
बाखंया मेम्ह पात्र सुमनया जीवनया किपा थ्व बाखनय्‌ खनेमदु । सुमनं इहिपा 
यात ला ? सुमनं सिलाया प्रेमयात नाले मफुगु हुनि छु ? न्युट्रलय्‌ च्वनेमाःगु 
छु बाध्यता वल ? थुपिं खँ न॑ दुगु जूसा बाखं अझ सशक्त जुइगु जुइ | 

बाखंया मेम्ह मूपात्र सिलाया पहलं वयात आदर्श मतिनामि धायेके 
मबिल । थम्हं नुगलं ययेकागु खँँ मिज॑यात तछ्यानाः धायेमफुगु अले थः हे 
लिचिला वनेगु हानं 'जितः कयूच्याना कायेमफुम्ह छि' धकाः दोष बीगु सुं नं 
मतिनामियात ल्वःगु खँ मखु । हाकनं थः इहिपा यानाः मेम्ह मिजंप्रति समर्पित 
जुइधुंकाः नं न्हापा थम्हं ययेकाम्ह प्रतिया आशक्ति स्वार्थवश ब्वयाच्चंगु दु । 

च्वमिं अन्तय्‌ “पौ ब्वने सिधयेवं सुमनया म्ह चःति चःति जुल, थरर 
खात' धकाः: क्वचायेकाः बाखंया अन्त ब्वनामियात हे त्वःताब्यूगु खनेदु । 
ब्वनामियात पलख बिचा:याके ब्यूगु दु, 'सुमनं सिलाया प्रस्ताव स्वीकार 
याइ ला ?' 


'पौ' दुने सुलाच्वंगु दुख 


प्रतिसरा सायूमि 
येँ 


भाः तज केशरमानजु अमेरिकाथें ज्याःगु देशय्‌ च्वनाः नं थःगु मांभाय्‌, 
भ शिक्षा, कला, साहित्य, संगीत, नृत्य, न्हयसःलिसः कासा आदि 
थपू यायेगु ज्याय्‌ न्हिथं न्हयज्यानाच्वंगु खनीबलय्‌ सु जक माँभाय्‌ ह्यःमिया 
नुगलय्‌ स्वां महवइ ? छु यानां जिल, गुगु यानां जिल, थःगु देशं तापाक्क 
च्वनाः नं थःगु देय्‌ सतिक्क च्वनादिल, केशरमानजु भिन्तुना ! 

थुकथं हे मेमेगु ग्यसुलाःगु पलाः छिनाच्वने फयेमा ! थ्व हे मनंतुने भिंतुने ! 

केशरमानजुया 'पौ' बाखं मयूजु कविता श्रेष्ठया सलय्‌ न्येना, नापं 
ब्वना | 'पौ' बाखनय्‌ सुलाच्वंगु दुखँँ जिं मनं खनाथें बुलुहुँ प्वला यंके । 
मिसा नुगः 

सुयागुं ख्वाः स्वया: खँ ल्हाये तकं ग्याःम्ह बाखं॑या नकिं मयजु 

सिलायात कलेजया सहशिक्षा मिज॑पिं पासापिं न॑ बालाना वइगु | 

न्हयूकः च्याकः मिखाभाय्‌ यातं नं मिखाभाय्‌ मथूम्ह न्यूट्रल जुयाब्यूम्ह 
बाखंया नायः सुमनयात त्वःताः बाध्यतावस मिलननाप इहिपाः यायेमाःम्ह 
सिला ! 

न्हापांगु ययेका हे न्ह्याबलें लुमना च्वनीगु लुमन्तिं सुत्तुसुइका च्वंम्ह 
मयजु ! 

संसारय्‌ सकसितं सुखं हे जक बाय्‌ मकाइगु खँँय्‌ नुगः तयाच्व॑पिं 
छज्वः त्यपूया तिरिमयूजु सिला ! 

मां मजुइ मन॑म्ह मिसा व छँ दनेमन॑ंम्ह मिजं इमिसं दुःख म्हसीमखु 
धइगु भी पुर्खाया धापू । थन मचाया ख्वःसः, न्हिला, हाःसल द्याका च्वनेमाःम्ह, 
मां जुइ मंदया: न॑ जीवनय्‌ बुनाच्च॑म्ह स्पर्मीटोजी डिफेक्टया शिकारम्ह भाःत 
मिलनया कलाः सिला मयूजु ! 

सकसियां थें मचाया ल्हा: ज्वनाः थः छँजःपिं नाप चाःहिलेगु, गुगु कि 
मानवीय माक्कुगु स्वाभाविक इच्छां द्याकाच्चने माःपिं मिलन व सिला । थःगु 
नुगःपाया सहस्र धाः दुरू त्वंकाः, दुरूं नुसिकाः थः पुतायात मुलय्‌ तयाः 
ब्वलंके, मचाया हिसिं म्वःल्हुये सु मिसाया नुगलं मयेकी ? 


विश्वासघात मयाइम्ह तिरिमय्‌जु- 

नेवाः समाजया म्ह्यायूमचा नं खत । भीगु हिइ हे विश्वासघात थाय्‌ 
काये फइमखु । मखुसा व नेवाः हे मखु । छुँ खँय्‌ तं वल कि कमण्डलुं लः 
प्वंकाः सराः बीगु धर्मया बाखं न्येना वयापिं नं भी मखुत । 

भाःतया उदारपनायात विश्वासघात मयाइम्ह तिरिमयूजुकथं सिलां 
तःथाय्‌ थःगु नैतिक चरित्र ब्वःगु खनेदु । 

कला: मदुसां बौ जुयाः, भाःत मदुसां मां जुइगु रहर पूवंके दुगु 
थासय्‌ जीवन हनाच्च॑म्ह सिला ! सुं नाप द्यनाः मचा दयेकेगु पक्षय्‌ व मदु । 

अथे धकाः धर्मपुत्र/पुत्री लहीगु खैँ नं मयेयकीम्ह लात । थःगु धइगु छुं हे 
चिं मदइगु जुयाः थुगु लँपु नं मयेकल । अमेरिकाय्‌ हे सुयागुं स्पर्म कयाः 
मचा दयेकेज्यू तर अनच्चंपिं हाकुचात व भुयूचातयूगु ख्वा: वझ धकाः इमित 
व न॑ मयल । 


मस्तयूगु स्पर्शया प्याःचाः 

स्पर्शया खै वल कि फ्रायडया सिध्दान्त इवात्यां भीगु न्ह्यःने दंव | 
थ्व हे सिध्दान्तं हित्तुहिनातःपिं भी ईश्वरया सृष्टि मचात धइपिं मांअबु 
जुइनंपिं सकसिनं स्यू | इमिगु कोमल स्पर्श, निश्छल ख्वया, न्हिला, तंचाइगु 
पह इमिगु ध्यबां न्यायेमदुगु बालसुलभ क्रियाकलाप आदि मनूतयूगु लंकां 
ल॑केथाकुगु प्याःचाः खः | इपिं मस्त मुलय्‌ छक: जक तयेदुसां म्वानागुया 
सार तायेकीपिं आपालं मनूत दु । अझ अजाअजिपिं दुथाय्‌ जन्म जूपिं 
मस्तयूसं ला मांया गर्भनिसें आजा अजिपिं दुथाय्‌ जन्म जुइ दयेमा: धकाः 
द्यःयाके फ्वनावइ धाइगु न्येना तयागु दु | इपिं बुराबुरीतसे ला छयूपिन्त 
मुलय्‌ छकः जक तयेदइगु न॑ स्वर्गया सुख खंकी धाइगु नं न्येनागु दु । उकिं 
थज्याःगु अलौकिक स्पर्शया प्याःचाळं मनूतयूत ज्यूगुं याकी, मज्यूगुं याकी । 
गथे कि बिदेशया स्वच्छन्द जीवनशैली | अथेसां थुगु बाखंया त्यपू नं थ्व हे 
प्यासं वाथावाथा कनाच्चँपिं खः 


मनूया स्पर्म कायेगु क्व:छिना 

नेपालय्‌ न॑ स्पर्म बैंक चाःगु खँ न्ह्यथनाःतःगु दु । 

थ्व तसक सकारात्मक पला: खः । त्यपू जीवनय्‌ मचाया न्हाय्‌, म्हुतु, 
न्यताः, मिखा, सँ सकतां थः यः थें स्वये यइ । थ्व मनूया स्वार्थी स्वभाव 
खःसां स्वाभाविक इच्छा खः । मांया गर्भय्‌ डिम्बया सतह तछ्यायेत माःगु 
ईन्जाइमया डिफिसेन्सीं अबु जुइमफुपिं हलिमय्‌ लखौं मनूतय्‌ छम्हेसित जक 

जुड्गु ल्वचं भाःतम्ह मिलन उगु पुचलय्‌ लात | इमिसं थुगु समस्याया गथः 
फ्यनेगु कुतः यायेत ल्यःगु लँपु बांलाःगु पला: कथं कया । 


अतृप्त मतिना पूवंकेगु धिसिलाःगु क्वःछिना ! 

नकिं मयूजुया थः यःम्ह मिजं पासाया स्पर्म थःगु गर्भय्‌ तयाः पूमवंगु 
इमि दथुया मतिना थः मचायाके म्वाकेगु छुं भति स्वार्थ सुलाच्वंगु खनेदु । 
थः यःम्हेसिया हिसिचा दुगु न्हाय्‌, म्हुतु, मिखा, न्यताः थः मचायाके स्वयेयःगु 
अतृप्त सुलाच्चंगु मतिना थुकिं क्यं | न्हापा सुयागुं ख्वाः तकं स्वये मछाःम्ह 
सिलां 'पौ'या माध्यमं ल्हवनेत्यंगु अतिकं धिसिलाःगु पलाः खः | जब्बरगु 
क्वःछिना खः । धायेत्येनागु खँ सिलाया चाःचूगु पलाः मखु । 

तापालय्‌ च्वनाच्चंपिं जूसां नेपालय्‌ वयाः टेस्ट ट्यूब मचा बुइकेगु 
ज्याय्‌ ध्यबा नं दंगु जुइगुलिं इमिगु क्वःछिना पायूछि हे जू | दकलय्‌ 
स्वाभाविक खैं ला छम्ह नेपाःमिया पुसा उम्ह मचायाके दइगु बांलाःगु 
मनोवैज्ञानिक पक्ष खः । भुयूपिं, हाकुपिं ख्वाःवःम्ह मचा जुल कि निम्हत्यपूनं 
सकारात्मक रूपं काःसां कीगु समाजं हाकनं मेगु भुखाय्‌ मथनी धकाः गथे 
धाये ? तुयूपिं निम्हत्यपूया मचा बुलं हाकुम्ह मचा जुयाः गपायूध॑गु अदालती 
कारवाही न्ह्याःगु खँ न्येनागु ब्वनागु दु | मनोवैज्ञानिक प्रभावं यानाः अथे 
नं जूवनेयः धइगु निष्पक्ष न्याय बिया: छम्ह मयूजुया चरित्र रक्षा यानाब्यूगु 
घटना जुल | उकथं न्याय बियाब्यूसां तबि उम्ह हाकुम्ह मचा थःगु न्ह्यःने 
खनीगु प्रत्येक क्षणय्‌ उम्ह मयूजुया भाःतया मनोदशा गथे जुइगु जुइ थ्व 
बिचाः यायेबहःगु पक्ष खः । 


शंका 
छम्ह नेपाःमिया स्पर्म नेपाली मचा बुइकेगु सिलापिनि सहलहयात 
भाःतम्ह मिलनयात छगू खँँ सुचुकूगु खनेदत | सिला व सुमनया दथुइ जक 

सीमित यायेगु गुगु गोप्य बच॑ फ्वंगु खः उगु भाःतम्हेसित जानकारी मब्यूसें 
सिलाया छगू तःधंगु स्वार्थ सुलाच्वँगु न्हयःने वःगु दु । स्पर्म बैंकय्‌ दाताया 
नां ला अवश्यं गोप्य हे तयातइगु जुइमाः | भविष्यय्‌ गबलें गनंपाखें खैं 
ज्वल धाःसा व मचा मां मस्वःसे स्पर्मदाताया ख्वा: जक वल धाःसा मिसाया 
जीवनय्‌ मेगु भुखाय्‌ ब्वयेफुनि । 

मेगु खँ सिलां ईमेल मयासें पौजवाःपाखेँ पौ छवया: सुमनयाके बचं 
फ्वनाच्वंगु भचा गय्‌ थें ताः । अथेसाँ गोप्यता तयेत ल्यःगु पौ सशक्त माध्यम 
जूवंगु दु । सुयातं शेयर याये म्वायेक । 

छगू ईयाम्ह थः मिसापासा सिलाया पौ जक ब्वने सिधयेवं तुति थरर 
खाःम्ह, म्ह छम्हं चःति चःति जुइक प्याःम्ह, न्हयूकः च्याकः मिखाभाय्‌ यातं 
नं भाय्‌ मथूम्ह सुमनं धिसिलाःगु पलाः छीगु जकं खः ला धइ थें जितः ला 
शंका हे वं | सिलां सुमनयात जीवनया म्हगसय्‌ तकं म्हंके मफइगु हाथ्या 
ब्यूगु थें ताल | सिलां न्यतालय्‌ मतिनां उसिउसि यायां चाराक्क दा: थें मखा 
जुल जुइ सुमनयात । अवश्य नं थ्व मानवीय संवेदना खः, काचाक्क स्वीकार 
याये गनं अःपुइ धकाः ? 

सशक्त रूपं पौ च्वयाः सकसितं ब्वंका: सकसिगुं बिचाः फ्वनादीम्ह 
बाखंच्चमि भाजु केशरमानजु ! छिगु धिसिलाःगु मेमेगु पलाः नं स्वयेदइ धकाः 
आशा याना । लुमंकाः ब्वनादिल सुभाय्‌ ! 


छिगु 'पौ' ब्वनाया लिच्वः 





प्रमिला सायूमि 
अमेरिका 


केः “पौ' बाखं पूवंक ब्वना, तसकं हे यल जितः | सललं 
वं | एकदम हे सरल भाषा । न्ह्यइपुसे, यइपुसे च्वं, छम्ह प्रेमिकाया 
प्रेमीयात च्वयात:गु छपु पौ | मतिनाया पौ | मतिना भय ब्यूगु छपु पौ । मतिनां 
भय बिया न॑ पूमवंगु । बरू थुकी मतिना ०१९५४०९० धाइ नि, अथे जक खना 
जिं अपिं निम्ह दथुया मतिना | व पतिइ सुमनयापाखें छुं जूगु खनेमदु, केवल 
पासा जक । नापनापं जुल, खैँ ल्हात, उलिं का | सिलाया पाखें इशारा नं 
गथे मथुल सुमनं, उकि वयाके अज्यागु भावना दुगु जूसां थुइगु जुइ । उकिं 
हे जुइ सिलाया पौ ब्वने धुंकाः सुमनयाके ग्याःचिकु खनेदत । म्ह छम्हं चःति 
चःति जुयाः थरर खाःगु खनेदत । 

मेगु थ्व मतिनाया पौ पाखें छु खनेदु धाःसा व ईया मतिनामिपिं मतलब 

भीगु ईया व आ: थौंकन्हयूया मतिनामिपिं निगू दथुइ भचा फरक वा पानाच्वँगु 
खनेदु । अथे धकाः न्हापाया पिनि मतिना झन्‌ हे क्वाचु खनेदु | तर उगु 
इलय्‌ थःत यःसां तबि म्हुतुं बक तछयाये मफयाच्वनीगु, हाकनं निम्हेसिया 
दथुइ यःत्यः जुइधुंकूसा तबि मां-अबुया न्ह्यःने छुँ धाये मफयाच्वनीगु । 
धायेत ग्यानाच्वनीगु । मां-अबुँ सियाच्वनी मखुत अले थः मस्तय्‌गु ई स्वयाः 
इहिपा क्वःछिना छवइ । मां-अबुं गन बियाछवत, अन हे सुम्क वनी । छम्ह 
निम्ह दइ, मग्यासे धाइपिं न॑ | आपाःसिनं धाये फइमखु । गथे कि 'पौ'या 
पात्र सिलां सुमनयात थःगु नुगःखँँ न प्वंके फत न मां-अबुयात हे | तर आः 
थौंकन्हयूयापिं मिसा-मिजं दथुइ भचा पाःगु खनेदु | फ्रांयूकनेस दु धायेमाः । 
उमि थःत यःल धाःसा याकनं हे थःगु नुगःया खँ प्वंकेत हिचकिचे जुइमखु । 
नापं मां-अबुयात नं धया हे छवइ । 

मेगु खँ “पौ'या दुने खनेदुम्ह सिला गुम्ह कि नेपाः त्वःताः अमेरिका 
थ्यन, अले अनयागु रहनसहनय्‌ थःत तंकायंकूगु खनेदु | भचा स्वार्थीपन 
नं खनेदु वयाके । न्हापा छतिं लुममं सुमनयात | मिलननाप हे लयूता: व । 
लयूताये न॑ माल । मेगु उपाय नं मदु । लिपा थःत मा:बले तिनि थःगु न्हापाया, 
व न॑ ०16 ५९१ मतिनाया लिधं॑सा काःवंगु खनेदु | अनंलि अमेरिकाया 
freedom नं थुकी बांलाक न्ह्यब्वयेगु कुतः च्वमिं याःगु दु । गथे कि सिलां 
धाःगु दु, 'जिं व हाकुचात नाप द्यंवने त्येनागु मखु ।' अथे धाये ला भी 
नेपाःमिपिनिगु लागि छगू विकृति खः थ्व । 

थुकी मेगु थौकन्हय्‌ जुयावयाच्चंगु आधुनिक ९८१००।०५ विकसित 
जूगु नं छर्लङ्ग क्येनातःगु दु च्वमिं । गुगु कि ६९५६४७९७३७ । आः अमेरिका, 
युरोप जक मखु भीगु देसय्‌ नं थ्व ६९८१००।०5 दयेधुंकल । उकिं हे सिलां 
नेपाः वयाः हे यायेगु बिचाः याःगु खनेदु । थ्व दकव च्वमिं बालाक, स्पष्ट रूपं 
हे धयातःगु दु । 

उकि केशरमानजु, यक्व यक्व भिंतुना छित: | थुकथं बांलाक फुक्क 

छर्लङ्ग जुइक, सरल भासं क्यनेफुगु छिगु खुबीयात च्वछायेबहजू | हाकनँ 
छक: भिंतुना । 

जितः नं थ्व समीक्षा यायेगु सुअवसर बियादिल, जिगु तःधंगु भाग्य । 
जि सःम्ह ला मखु | जिके उकिया ज्ञान नं मदु | अथे नं थःत ताःगु खे 
भचाभचा छिकपिनिं न्हयःने न्हयब्वया | गथे च्वं जिं हे मस्यू । न्ह्याग्गु 
जुइमा | थुकिया लागि केशरमानजुयात यक्व यक्व सुभाय्‌ | 


केशरमानया पौ बाखनय्‌ छक्का: 


£ 


कि... 


प्रेमशान्ति तुलाधर 
यँ 


विः साहित्यया इतिहासय्‌ हे जक मखु नेपालभाषा साहित्यया 
इतिहासय्‌ नं पुलांगु साहित्यिक विधामध्ये बाखं नं छगू खः | 
नेपालभाषा साहित्यया इतिहास ने.सं ६२५स रचना जूगु “भागवत पुराण' नांगु 
बाखंपाखें शुरू जूगु दु | नेपालभाषाया प्राचीनकालय्‌ हे “भागवत्‌ पुराण’, 
“पशुपति पुराण’, “स्वयम्भु पुराण’ थें धार्मिक आस्थां जाःगु धार्मिक बाखं, 
'हितोपदेश', 'तन्त्राख्यान' थेंजाःगु नीतिमूलक बाखं, 'बेतालपञ्चविंशति', 
'शुकवहत्तरी' थेंजाःगु न्हयइपुगु लौकिक बाखं, 'धों च्वलेचा', “शिशिर 
वसन्त' थेंजा:गु लोकबाखं दयेधुंकूगुलिं बाखं साहित्यय्‌ नं नेपालभाषा 
तःमि धइगु क्यंसां थौंकन्हयूया अमेरिकां पिदंगु Modern Short Story 
गुकियात नेपालभाषाय्‌ 'न्हू चिहाःबाखं' वा 'न्हूबाखं' जक धायेगु न॑ याः, 

उकिया प्रचलन धाःसा ने.सं १०६०या दशकय्‌ वयाः तिनि जुल । मोतिलक्ष्मी 
“उपासिका'या तत्कालीन 'धर्मदूत' पत्रिकाय्‌ ने.सं १०६४स पिदंगु लँ'नांगु 
बाखं हे नेपालभाषाया न्हापाँगु बाखं जूगु दुसा चित्तधर “हृदय'या ने.सं १०६७ 
स पिदंगु 'पौ' बाखंपुच: नेपालभाषाया न्हापांगु बाखं संग्रह जूगु दु । विश्व 
साहित्यय्‌ पिदंगु ०५९7० 5101. $1०7५ यात नेपालभाषाय्‌ नं दुतहये धइगु 
भाषिक साहित्यिक अनुरागं तत्कालीन स्वम्ह मातृभाषा अनुरागीपिं - चित्तधर 
'हृदय', फत्तेबहादुर सिंह व न्हुछेसुन्दर तुलाधरपिसं नेपालभाषाय्‌ नं न्हू चिहाः 
बाखं च्वयेगु याःगु खः | तर थथे खःसां थ्वयूकःपिं मध्ये चित्तधर “हृदय', 
फत्तेबहादुर सिंह १९९७ सालया राजनैतिक काण्डय्‌ जेलय्‌ लाःगुलिं बाखं 
पिदंगुया ल्याखं मोतिलक्ष्मी हे नेपालभाषाया न्हापांम्ह न्हू बाखंच्वमि जूवन । 

थथे चित्तधर, मोतिलक्ष्मी , फत्तेबहादुर सिंह, न्हुछेसुन्दर तुलाधरपिसं 
न्ह्याकूगु नेपालभाषाया न्हू चिहा: बाखंयात न्ह्यज्याकेगु ज्याय्‌ लिपा आपालं 
च्वमिपिसं ब्वति काय्‌गु यात | थथे नेपालभाषाया न्हू चिहाः बाखंयात 
संख्यात्मक तथा गुणात्मकरूपं न्ह्यज्याकेगु ज्याय्‌ लगनशील जुयाः 
न्ह्यचिलादीम्ह छम्ह बाखंच्वमि खः केशरमान ताम्रकार, गुम्हेस्यां प्यंगू स्वयाः 
अप्वः दशक न्ह्यव॑निसें बाखं च्वज्याय्‌ निरन्तरता बियाच्वनादिल, गुम्हेस्यां 
न्हय्‌गू समुद्रपारगु देश अमेरिकाय्‌ च्वनाः नं थःगु भासं च्वयेगु त्वःतामदी । 

केशरमान ताम्राकार नेपालभाषा साहित्य सम्मेलनं पितहःम्ह छम्ह 
बाखंच्चमि खः | थीथी सम्मेलनय्‌ वाचन जूगु, थीथी पत्रपत्रिकाय्‌ पिदंगु बाखं 
बाहेक थ्वयूकःया - मिफुति (ने.सं १०९७), लागाय्‌ जि (ने.सं ११००), 'जि 
विश्वासय्‌ म्वाय्‌' (ने.सं ११०३) बाखं संग्रह पिदने धुंकूगु दु | थथे थ्वयूकःया 
पिदंगु बाखंमध्ये छपु चर्चित बाखं 'पौ' बाख नं खः । 

थौंया बाखं धयागु हे मनूया बाखं खः, मनूया जीवनसम्बन्धी बाखं 
खः, म्हिगः म्हीगया थें लाखे-लसिं, द्यः-दैत्यया बाखं मखु | उकिं मनूया 
जीवनसम्बन्धी न्हयागु नं विषय थौंया बाखं जुइफु | तर अथे धकाः मनूया 

जीवनसम्बन्धी न्ह्यागुसाँ छगू घटना वा स्थितिया चित्रण जुइवं व सफल 
बाखं जुइफइमखु । थुकिया नितिं पाठकपिनिगु मन सालीगु खुबी व बाखनय्‌ 
दयेमाः | थथे धायेबले गज्याःगु कथावस्तु ल्ययेगु गुकिं पाठकया मनयात 
थीफइ अले उगु कथावस्तुयात गुकथं न्हयब्वल धाःसा पाठकपिनिगु ध्यान 
बाखं नापनापं सालायंके फइ धइगु शीप तथा कला बाखंच्चमियाके दयेमाल । 
अथे हे प्राचीन संस्कृत साहित्यय्‌ “सत्यम्‌ शिवम्‌ सुन्दरम्‌” सूत्रयात साहित्यया 
कला पारख यायेगु सूत्रकथं कायेगु याः | केशरमानजुं थ्व “पौ' बाखनय्‌ 
थज्याःगु खयात बांलाक मनन्‌ याना: हे बाखं च्वयादीगु खनेदु । थ्व 'पौ' 
बाखं छगू समस्यामूलक थौंया समसामयिक विषययात कया: च्वयातःगु 
यर्थाथवादी बाखं खः | थौंया बाखनं मनूया जीवनय्‌ जूगु वा जुइफइगु छगू 
घटना वा छगू समस्या वा छगू स्थितिया जक चित्रण याइ उकि हे थौंया 
बाखंयात चीहा: बाखं धा:गु खः, हाकलं चीहाः जुया: जक मखु । थ्व हे कथं 
थ्व पौ बाख नं छगू समस्यायात कयाः च्वयातःगु बाखं खः गुकी घटना द हे 
मदु धाःसां ज्यू, अथे हे घटना जूगु ई नं तसकं चीहाकः । थ्व बाखंया धात्थें 
मूल घटना ला अफिसं लिबाक्क लिहांवःम्ह दाजु सुमनयात केहँम्ह तिमिलां 
दाजुया नामय्‌ न्हिनय्‌ पोष्टमायूनं बीहःगु पौया खाम छगू बीगु खः । सुमनं 
पौ प्वलाः स्वइ । व पौ सुयागुं मखु सुमनया यःम्ह मय्‌जु सिलायागु जुयाच्वनी 
गुम्ह मयूजु मेम्ह हे मिजं मिलननाप इहिपा: यानाः आपालं न्हयः हे अमेरिका 
वनेधुंकूम्ह खः | छमा: ला उलिमछि न्ह्यः थःत त्वःताव॑म्ह सिलाया पौ वःगु 
खनाः सुमन गजब चाइ, पौ क्वचायूक ब्वनेधुंकाः सुमनया म्ह छम्हं चःति 
चःति जुइ | पतिइ सिलाया भाःत मिलनपाखें मचा मदइगु जूगुलिं टेष्ट ट्यूब 
बेबीया नितिं सिलापिं नेपाः वयेत्यंगु तथा थःगु मचाछँय्‌ तयेत्यंगु टेष्ट ट्यूब 
बेबिया नितिं माःगु वीर्य वयागुं थ्वयागु कायेगु पलेसा थः यःम्ह सुमनयागु हे 
कायेगु बिचाः यानाः वीर्य बीत सुमनयात इनाप यानातःगु जुयाच्वनी । 
खयूत ला थ्व 'पौ' बाखं मनूया जीवनय्‌ वइगु अनेक समस्या मध्ये 

छगू तसक हे सम्वेदनशील समस्या अर्थात इहिपाः धुंकाः मचाया चाहना 
जुया: न॑ मचा मदइपिं दम्पतितयूगु समस्यायात कयाः च्वयातःगु बाखं खः । 
तर थज्याःगु समस्यायात कयाः च्वयातःगु नेपालभाषाय्‌ न्हापालिपा आपालं 
बाखं पिदंगु दु | तर थ्व बाखंया मू विषय मचा मदुगु समस्याया विषय मजूसे 
मचा दयेकेत समाधानया नितिं ल्यःगु लँपु अर्थात गुकरथं मचा दयेकेगु धइगु 
विषयसम्बन्धी जूगु दु गुगु नेपालभाषा बाखंया नितिं छगू न्हूगु विषय जूगु 
दु । नेपालभाषा साहित्यय्‌ थथे मचा मदुगु समस्यायात कयाः च्वयातःगु 
न्हापा न्हापाया बाखनय्‌ समस्याया सुं कला:-भाःतया मचा मन्त धाःसा सोहै 
आना मिसायात दोष बिया: मिज॑यात मेम्ह विवाह यानाबीगु, अभ मचा 
जक मखु काय्‌ मबुइकू धकाः तक मेम्ह कलाः बिहा यानाबिया: समाधानया 
लँपु क्येनीगु खः । तर थ्व बाखनय्‌ समस्या समाधानया लपु बिस्कं कथं हे 
क्यनेगु यानातःगु दु । थ्व 'पौ' बाखंया दकले मूवंगु ब्व हे थ्व समाधानया लँपु 
जूगु दु । थौं विज्ञानं मचा मदइगु कारण जक मखु मचा दयूकेगु नं थीथी 
वैज्ञानिक उपाय तथा विधित लुइके धुंकूगु दु । थज्याःगु विधि उपाययात थौं 
मचामदुपिं आपालं दम्पतितयूसं प्रयोग नं यानावयाच्वंगु दु | थ्व पौ बाखंया 
च्वमि केशरमान ताम्राकार छम्ह विज्ञानया युगयाम्ह जक मखु थः हे नं 
छम्ह वैज्ञानिक खः | थ्व हे कथं थ्व बाखनय्‌ मचा मदइगुया थीथी कारण 
ब्वयेगु इवलय्‌ मिज॑तय्‌ वीर्य दइगु कमजोरी नं छगू खः धकाः क्यनेगुया नापं 
मचा दयूकेगु थीथी उपाय विधिकथं 'सरोगेसी', “टेष्ट ट्यूब बेबी'या प्रयोग 
आदियात न्ह्यब्वयातःगु दु | थज्याःगु हे उपायकथं बाखंया नकिं सिला व 
भाःतम्ह मिलनं मचाया नितिं टेष्टट्यूब बेबीया उपाययात नालेत्यंगु यानाः 
क्येनातःगु दु | तर थ्व बाखनय्‌ च्वमि केशरमान विज्ञान सम्मत खँ न्ह्यब्वइम्ह 
आधुनिक बाखं च्वमिकथं जक प्रस्तुत जूगु मखुसे छम्ह उदार नुगः दुम्ह , 
मिसा जातिप्रति सद्भाव तइम्ह, अझ ता इल॑निसें बिदेशय्‌ च्वना: नं थःगु 
मांदेय्‌ मांभायूप्रति मतिना याइम्ह च्वमि कथं नं पिलूगु दु | च्वमिया थज्याःगु 

व्यक्तित्व- थ्व पौ बाखनय्‌, मचा मदुगुया समाधानया लँपु (करपिनिगु वीर्य 
कयाः टेष्ट ट्यूब बेबी'या उपाय याना: मचा दयेकेगु) गुगु ब्वयातःगु दु थुकिं 
प्रतिबिम्बित याःगु दु | दकले न्हापां ला थुकी मचा मदइगुया कारण मिसायागु 
जक मजूसे मिज॑पाखें नं जुझफु धइगु प्रजनन्‌ सम्वन्धी अनुसन्धानं गुगु सिद्ध 
जूगु खै खः, थुकियात नकि सिला व मिलनया मचा मदुगु कारण सिलाया 
पाखें मखुसे मिलनया वीर्यय्‌ मचा दयेकेगु गुण मदुगुलिं मिलनया पाखें खः 
धइगु क्यनेगु याःगु दु । अथे हे थः मचा दयूकेत सक्षम मजूसेंलि मेपिनिगु वीर्य 
कलाःया प्वाथय्‌ तयाःसां मचा दयूकेगु गुगु उदारता सिलाया भाःत मिलनं 
क्यंगु खः थ्व थःपाखें मचा मदुसा मेपिनिगु वीर्य कलाःया प्वाथय्‌ तयूकेमखु 
धाइपिं अनुदार मिज॑तयूगु नितिं छगू चुनौति खः | अथे हे करपिनिगु वीर्य 
मचा दयेके हे माःसा थःगु देसय्‌ वनाः हे थःगु देयूयापिं थें च्वंपिं मचा दयेके 
धकाः गुगु सिलाया भाःत मिलनं थ्व बाखनय्‌ निर्णय याःगु खः थ्व च्वमिया 
नुगःया सः खः | थः परदेशय्‌ लाःसां मातृभूमिप्रति च्वमिया मायाया चिं खः । 
अथे हे बाखंया नकिं सिलां थःगु प्वाथय्‌ थः भाःतयागु मखुसे सु सुयागु वीर्य 
तयाः मचा दयेकेमाःसा थः पूर्वप्रेमी सुमनया वीर्य हे छाय्‌ मकाये ? धइगु 
निर्णय यानाः सुमनयात वयागु वीर्यया नितिं इनाप यानाः सिलां गुगु पौ 
च्वल थ्व थौँया मिसातयूके ब्वलंगु स्वअस्तित्व तथा नारीवादी चेतनाया दसु 
खः, थःगु शरीरयात थःगु इच्छा कथं छ्यले दु धइगु प्रजनन्‌ सम्बन्धी थौं 
मिसातयूत प्राप्त जूगु महिला हक अधिकारया सः खः | 

विषयगत रूपं जक मखु प्रस्तुतिगत रूपं बाखं॑यात आकर्षक तथा 
प्रभावमय जुइकेत बाखंमि केशरमानजुं थ्व बाखनय्‌ छिं थाय्‌ ज्यूथाय्‌ 
कौतुहलता जिज्ञासा थना: बाखं न्हयाकेगु यानातःगु दु | दकले न्हापां ला 
पत्रात्मक शैली बाखंया रचना याना: पाठकपिंत व पत्र ब्वनेगु उत्सुकता 
थनाब्यूगु दु । न्ह्यःने छयातां ब्वयातःगु वस्तु स्वयेगु स्वयाः नं तपुयातःगु 
उलाः स्वयेगुली मजा वइगु मनूया स्वभाव खः | थ्व हे कथं बाखंया नायः 


पौ बाखनय्‌ दुवाला - प्रेमशान्ति तुलाधर | ५३ 


सुमनयात केहँम्ह तिमिलां पौ बीसाथं व पौ सुयागु जुइ ? धकाः उत्सुकता 
ब्वलंकेगु याःगु दुसा, व पौ सुमनया न्हापायाम्ह मतिनामि सिला गुम्ह सुमनयात 
त्वःता: मेम्ह मिज॑लिसे इहिपाः यानाः तःदैँ न्हयः हे अमेरिकाय्‌ वनेधुंकूम्ह खः 
धइगु सिसेंलि अथे त्वःतावने धुंकूम्ह मय्‌जुँ छाय्‌ हानं सुमनयात पौ च्वल ? 
धकाः सुमनयात जक मखु पाठकपिनिगु मनय्‌ नं उलि हे जिज्ञासा थनाबीगु 
याःगु दु । अथे हे पतिइ मचा मदुपिनि मचा दयेकेगु उपायकथं मिसातय्‌ 
प्वाथय्‌ दयेकेत थः भाःत सक्षम मजुल धाःसा मेपिं मिज॑त लिसे देना: नं मचा 
दयेकीपिं दु धइगु खँ न्ह्यथनात:गुलिं सायद सिलां नं सुमननाप देना: मचा 
दयेकेत इनाप याना: च्वयाह:गु पौ जक मखु ला धका: पाठकपिंत उत्सुकता 
थनाबीगु याःगु दु | तर पौया अन्त पाठकपिसं मनं हे मतुंगु खै न्ह्यब्वयाः 
पौ जक मखु बाखं हे क्वचायेकातःगु दु । व खः - “टेष्ट ट्यूब बेबीयात 
माःगु मिज॑तयूगु शुक्रकीट अर्थात वीर्या नितिं सुमनयात इनाप यानातःगु 
अले सुमनया वीर्यपाखें सुमन थें हे हिसिदुम्ह मचा दयेकेगु' | थथे बाखं 
क्वचायेकाः नं अझ च्वमिं पाठकपिंत, छगू न्ह्यसः ब्वलंकाब्यूगु दु, कौतुहलता 
जिज्ञासा थनाब्यूगु दु | सिलाया पौ ब्वनेवं सुमन लयृतायेगु पलेसा वया म्ह 
छम्हं चःति चःति जूगु, अथे हे न्हापा सुमनया सिला तसकं ययाः नं, सिलाया 
नं सुमन ययाः नं सुमनं सिलायात थः याना कायेमफु, थुकिया मू कारण 
सुमनया हवाय्‌ नं मफुगु पायूनं मफुगु व्यक्तित्व खः मधासे मगाः । यदि धात्थें 
ज्या हे मदयाः सुमनं सिलानाप विवाह यायेमफुगु खः धइगु खःसा, थुकिया 
नितिं सिलायात इहिपाःया नितिं छुं ई पीत इनाप न॑ यायेफु तर बाखनय्‌ 
सुमन पाखें इहिपा:या नितिं छुं संकेत मदुगुलिं हे सिलां मिलननाप इहिपाः 
यायेमाःगु खः धइगु सिलाया धापू खः । सिलाया मिलननाप इहिपाः जुलं 
नं सुमनया छुँ प्रतिक्रिया गनं खनेमदुगुलिं सिलाया धापू सत्य खः मधासे 
मगाः । अथे हे अमेरिकाया खुला समाजं सिलायात थःगु खँ तयेत थःगु इच्छा 
पूवंकेत गुगु स्वतन्त्र वातावरण ब्यूगु दु थज्याःगु वातावरण नेपालय्‌ जीवन 

हनाच्वंम्ह सुमनयात मदु । उकि सुमनया वीर्य कया: मचा दयेकेगु सिलाया 
सपना गुगु खः व पूमवनीगु हे आपालं सम्भावना दु | सुमनं स्वीकार मयाइगु 
हे अप्वः खनेदु । 

थौंया बाखंनं उपन्यासं थेँ जीवनया वृहत्‌ पक्ष, विविध समस्यात 
अवश्य नं ब्वइमखु । अथे खयां नं छम्ह सिर्जनशील बाख॑मिं थःगु बाखंया 
मू कथावस्तुया अन्तरंग अंग थें यानाः मू कथावस्तु नापनापं थःत मनय्‌ 
थ्यूगु खँँ संकेत जक बियाःसां स्वचाकां यंकी | थज्याःगु हे विशेषता थ्व 
बाखनय्‌ नं खंके फु | गथे - बाखंया नायः सुमन छम्ह प्रगतिशील च्वमि, 
क्याम्पसय्‌ जुइगु साहित्य सम्मेलनय्‌ न्हयाबलें न्हाप लाइम्ह धकाः च्वमिं 
थःगु ईया कलेजया साहित्यिक वातावरणया छगू झलक ब्वयादीगु दुसा, 
सुमन थेंजाःम्ह होनहार, सिर्जनशील युवायात तकं ल्वःगु ज्या मदुगु क्येनाः 
रोजगारीया समस्या नापं च्वमितयूत भीगु समाजं मू मतइगु खै क्येनातःगु 
दु | अथे हे बिदेशय्‌ अर्थात्‌ अमेरिका थेंजाःगु देशय्‌ सःस्यूपिंत तःजिगु 
अवसर व सम्मान दइगु कारणं बिदेशयू ब्वंवनीपिं थन हानं लिहां मवसे अन 
हे च्वनाछ्वइगु खै नकि सिलापिनिगु अमेरिका बसाइँपाखें ब्वयादीगु दु । 
अथे हे थौंया विज्ञानं लुइकूगु मचा मदइगुया कारणं नापं मचा दयेकेगु थीथी 
उपाय आदियात मू कथानक नापनापं न्हयब्वयादीगु दु । 

थौंया बाखनय्‌ पाठकपिनिगु मन सालीगु थीथी तत्व मध्ये पात्रतयूगु 
स्वाभाविक चित्रण नं खः | बाखनय्‌ च्च॑पिं पात्रत गुलि थःपिसं हे खनाच्वनापिं 
वा नापं हवनाच्वनापिं कथं पाठकपिंत अनुभव जुइकेफत उलि बाखनं 
पाठकपिनिगु मन सालेफइ | थुकिया नितिं बाखनय्‌ च्च॑पिं पात्रतयूगु 
आन्तरिक तथा वाह्य क्रियाकलाप, अमिगु परिवेश अमिगु अमिगु वौद्धिक 
क्षमता तथा उमेर अनुरूप ब्वयेफत धाःसा पाठकपिंत स्वभाविक चेष्ठाया 
अनुभूति जुइके फइ । थज्याःगु खँय्‌ बाखंच्वमिं गाकं च्यूताः तःगु दु | थ्व 
पौ बाखनय्‌ लाक्क प्यम्ह पात्र दु, उकी नं सिलाया भाःत मिलन नां जक 


पौ बाखनय्‌ दुवाला - प्रेमशान्ति ठुलाधर | ४७ 


न्ह्यथनातःम्ह पात्र जुल सा मू पात्र धयाम्ह बाखंया नकिं सिला हे जक 
खः | सिलां सुमनयात छवयाह:गु पतिइ बाखंया सम्पूर्ण विषयवस्तु जक मखु 
पात्रतयूगु ज्याखँ, मनोभाव फुक्क स्वचानाच्चंगु दु । उकिं बाखनय्‌ सिलायात 
म्हसीकेबीगु हे वयागु पौ जूगु दु । थ्व हे पतिइ सुमनं थःत त्वःताः मेम्ह मिजं 
नाप इहिपा: यानाव॑म्ह सिलाया पौ मब्वंसे छखे वांछ्वयाबी धकाः: सिलां 
पौ पूवंक ब्वनेत सुमनयात गुगु अनुनय विनय याना: च्वःगु खः थ्व तसकं 
स्वभाविक जू । छम्ह मिसा गुम्ह थःगु किशोरी अवस्थाय्‌ मिजंतयगु ख्वाःतकं 
चूलाक स्वयेमछाःम्ह सिला लिपा क्याम्पसय्‌ वनाः सुमननाप यःत्यः जुइगु 
जक मखु अझ सुमनयात त्वःताः मेम्ह मिज॑नाप इहिपा: यानाः अमेरिका वंगु, 
तर थःम्हं इहिपाः यानाम्ह मिज॑पाखें मचा मदइगु जूगुलि थःगु मचाछँय्‌ वीर्य 
प्रत्यारोपणया नितिं सुमनयात वीर्यया लागि मछाःमजूसे इनाप याकातःगु दु । 
सिलाया न्हापाया स्वभाव स्वयेबले पाठकपिंत थ्व अस्वाभाविक थें च्वनेफु । 
तर थुकिया नितिं बाखंच्चमिं सिलाया बानि व्यहोराय्‌ गुकथं ह्यूपाः वःगु खः 
धइगु खैँ सविस्तारं प्वंकेगु यानातःगु दु | मनूतयूगु सोच, विचार व्यवहार 
आदि पिनेया भौतिक वातावरणया उपज खः धइगु मार्क्सया गुगु भौतिकवाद 
दर्शन तथा सिगमण्ड फ्राइडया यौन मनोविज्ञान अर्थात्‌ यौनावस्थाय्‌ 
विपरित लिङ्ग छम्हनाप मेम्ह आकर्षित जुइ धइगु मनोवैज्ञानिक खँयात 
प्रतिपादन यायेकथं सिलाया सोचविचार, व्यवहारय्‌ वःगु हयूपाः अर्थात्‌ चरित्र 
विकासयात बाखनय्‌ छसिकथं कथंहंक ब्वयेगु यानातःगु दु । थ्व हे कथं 
अमेरिकाया स्वच्छन्द वातावरणय्‌ तःदै ई फुकेधुंकूम्ह सिलायात थःगु मचाछँय्‌ 
टेष्ट ट्यूब बेबी प्रत्यारोपणया नितिं थः पूर्वप्रेमी सुमनयागु वीर्य फ्वनेगुली छुं 
आपत्ति मताइगुयात अस्वभाविक चेष्ठा धायेमज्यू | अथे हे थःगु वीर्या नितिं 
इनाप यानातःगु पौ ब्वनाः नेपा:या सामाजिक, सांस्कृतिक वातावरणय्‌ जीवन 
हनाच्च॑म्ह सुमनया म्ह थरथर खाइगुयात नं अस्वाभाविक धायेमज्यू | थथे 
हे थः पाखें मचा मदुसां करपिनिगु शुक्रकीट कलाःया प्वाथय्‌ तयाःसां मचा 

दयेकेगु गुगु सिलाया भाःत मिलनं प्रस्ताव तःगु खः थ्व नं मिलनया वौद्धिक 
स्तर तथा व च्चनाच्चंगु थाय्‌ अमेरिकाया परिवेशकथं पायूछि हे जू | थथे 
हे सिलां सुमनयात च्वःगु पतिइ “'न्हापां ला थःगु भासं (नेपालभाषां) च्वयेगु 
बानि त्वःफ्यूगुलिं च्वयेत थाकुइ ला धका: च्वनागु तर च्वयावंलिसे थःगु खैं 
प्वंके झन्‌ अःपुल” धकाः पतिइ गुगु खँ न्ह्यथंगु खः थ्व वास्तवय्‌ बाखंमि 
केशरमानजुया थःगु मांभायूप्रतिया मतिनाया दसु जक मजुसे स्वभाविक 
चेष्ठा नं खः छायधाःसा सुमन-सिलापिं थःपिनिगु विद्यार्थीकालय्‌ नेपालभाषां 
थीथी रचनात च्वयाः साहित्य सम्मेलनय्‌ ब्वति कयाच्वंपिं खः | उकिं तःद 
लिपा थःगु भासं च्वयेगु याःसां अमित थाकुमजुइगु अस्वाभाविक मखु | अथे 
हे सिला दम्पतिं करपिनिगु वीर्य कयाः मचा हे दयेकेमाःसा थन (अमेरिकाय्‌) 
च्वंपिनिगु वीर्य कयाः भुयू वा हाकुपिं मचा दयेकेगु पलिसा थःगु देशय्‌ वनाः 
थःगु देयूयापिं थें च्वंपिं मचा दयेके धकाः गुगु बाखनय्‌ निर्णय याकातःगु खः 
थ्व नं तसकं स्वाभाविकया नापं सान्दर्भिक जु । थुकिं थःपिं वाध्य जुयाः कतः 
देसय्‌ च्वनेमाःसां अमिगु मन, मुटु थःगु देयूप्रति हे जुइ धइगु डाय्स्पोरियन 
नेपाःमितयूगु मनोभावयात ब्वयेगु याःगु दु । थुकथं थ्व 'पौ' बाखनय्‌ पात्रतयूगु 
यथोचित चित्रण अर्थात्‌ आन्तरिक तथा वाह्य कार्यव्यापार नं बाखंया छगू 
आकर्षण पक्ष जूगु दु । बाखनय्‌ परिवेशया चित्रणया खँँयू बाखंया शुरू - 
ज्यां लिबाक्क वःम्ह सुमनयात कॅहेम्ह तिमिलां च्या बीयंकीगु नापं वयात वःगु 
पौ न॑ बीगु यानाः नेपाःया परिवारिक जीवनया छगू झलक ब्वयेगु यानातःगु 
दुसा लिपा सिलाया पौ वयेधुंकाः व पतिइ “'गुलिं मचा मदुसां दाम्पत्य 
जीवन न्ह्याइपुक हनेच्वनीपिं दुसा गुलिं थः भाःत पाखें मचा मदइगु जुल 
धाःसा मेपिं मिजंतनाप छवाः देना: नं मचा दयेकीपिं दु” धकाः पश्चिमी देया 
सांस्कृतिक जीवनया छपा: किपा ब्वयातःगु दु गुगु बाखंया कथावस्तुकथं 
सान्दर्भिक हे जू, अस्वाभाविक मखु, स्वाभाविक हे खः । 

बाखनय्‌ छ्यलातःगु पात्रतयूगु सम्वाद नं बाखंयात स्वभाविक रूप 

बीगु छगू महत्त्वपूर्ण तत्व खः । पत्रात्मक शैली च्वयातःगु बाखं जूगुलिं थुकी 
सम्वाद मदइगु स्वाभाविक खः | गुलि नं सम्वाद दु सरल व स्वाभाविक 
जू | सिलां सुमनयात च्वःगु पतिइ गुगु शिष्ट, सौम्य व कोमल भाषाया 
प्रयोग यानातल थज्या:गु भाषा शैलीं सिलाया स्वभाव, बानिया परिचय बीगु 
याःगु जक मजूसे व प्रति पाठकपिनिगु सहानुभूति तकं सालेगु याःगु दु । 
थुकथं सलल व॑गु भाषा शैली जक मखु पात्रतयूगु वस्तुस्थिति, मनस्थिति 
अनुरूप भाषा छ्यलेगुली नं च्वमिया च्वसा उलि हे निपूर्ण खनेदु | च्वमिं 
बाखं न्ह्याकेत अप्वः थें प्रथमपुरूष दृष्टिबिन्दु छ्यलातःगु दुसा छुं भचा 
तृतीयपुरूष दृष्टिविन्दु नं छ्यलातःगु दु । अथे हे थ्व 'पौ' बाखंया आत्मा 
हे सिलां सुमनयात च्वयाहःगु पौ जूगुलिं बाख॑या नां 'पौ' धका: तयात:गु नं 
आपालं पायूछि जू | थुकथं थ्व 'पौ” बाखं नेपालभाषाया छपु न्हयथनेबहःगु 
बाखं जूगु दु । 


'पौ' बाखंया आगं 





प्रेमहिरा तुलाधर 
यँ 


थ्व तपौ बाखं नेपालभाषा साहित्य ख्यलय्‌ तसक हे नांजा:म्ह च्वमि 
नापं अमेरिकाय्‌ च्वना नं नेपालभाषा साहित्य चकंकाः यंकेत 
आपालं कुतः यासे गुहालि यानाच्वनादीम्ह भाजु केशरमान ताम्राकारजुं 
च्वयादीगु छपु धिसिलाःगु बाखं खः | थुगु बाखनय्‌ भी मनूतय्‌ जीवनय्‌ 
वइगु थीथी सामाजिक, आर्थिक, शैक्षिक, मतिना, मचा मदइगु समस्या 
आदि सम्बन्धी विषयवस्तुयात कःघाना: कथानक न्हयाकातःगु दु । अभ 
भीगु समाजय्‌ जुइगु व विदेसय्‌ वनाः आखः ब्वंवनाः, ज्या याःवनाः च्वनेबले 
वइगु थीथी समस्या, घटना न्ह्यब्वयातःगु सामाजिक बाखं खः । थीथी 
घटनात ब्वयातःगु दुसां मूखँ ला मचा मदइगु समस्या व मचा दयेकेत थीथी 
उपाय दःसां थःम्हं न्हापा ययेकाम्ह मिजंया पाखें मचा दयेकेत प्रस्ताव तयाः 

पौया रूपय्‌ च्वयातःगु बाखं खः । 

संक्षिप्तं धायेगु खःसा थुगु बाखंकथं थःपिं कलेजय्‌ ब्वनाबले यःत्यः 
जूसां इहिपा यायेमखंपिं निम्ह सुमन व सिला खःसा थुगु यःत्यःलय्‌ सुमन 
न्ह्यज्याःमवंगुलिं सिलाया मेम्ह मिजं मिलननाप इहिपा जुयाः अमेरिकाय्‌ 
चवं वयाच्च॑पिं, फुक्क दयाः नं मचा मदुपिं निम्ह त्यपु खः | थ्व हे कारणं 
मचा दयेकेगु अनेतने उपाय माली | डाक्टरनाप सल्लाह ब्याकी, तर सफल 
मजूसेलिं मिलनं मसीक न्हापा थः यःम्ह सुमनपाखें मचा दयेकेगु क्वछिना: 
सुमनयात ताःहाकःगु पौ च्वइ | अन्तय्‌ मछाः मजूसे थःगु मनया खँ तप्यंक 
प्वंकी | सिलाया पौ वःबले आताहां च्च॑म्ह सुमन थःपाखें सिलां मचा दयेकेगु 
खँ च्वयातःगु खंबले म्ह छम्हं चःति चःति जुइ, म्ह थररर खाइ धकाः च्वयाः 
बाखं क्वचायेकातःगु दु । 

न्ह्यथुखुनु जक म्हगसय्‌ वयाः दुग्यंक खँ कनाच्च॑म्ह सिलाया पौ 
थौं सुमनयात वयाच्चंगु दु | म्हगसय्‌ म्हंगु खँ प्रतीककथं सिलायागु हे पौ 
वयाच्चंगु संयोगया खैँ स्वाका: बाखं न्ह्यज्याकातःगु दु | अले पौ च्वःबले 
मचांनिसें ल्हाना वयाच्वनागु मांभाय्‌ व च्वया वयाच्चनागु आखः भीत गबलें 
ल्वःमनीमखु, न्हयाबलें लुमनाच्वनी धइगु न्हयब्वयेकथं अमेरिकाय्‌ च्चनेधुंकाः 
न्ह्यागुं अंग्रेजी भाषं च्वयेगु जूसां सुमनयात पौ च्वये त्ययेकाः थःगु हे भाय्‌ 
नेपालभाषां च्वल धइगु खैँ क्येनातःगु दु । थ्व भी नेवाःत न्ह्याथाय्‌ च्चंसां 
अझ बिदेशयू च्वना च्वनेबले अप्व: मातृभाषानुराग दइ, अले मांभाय्‌ त्वःते 
मफइगुया दसु खः | 

सिला न्हापा मिस्त जक दुगु स्कुलय्‌ ब्वनाच्चंबले तसकं मछाःम्ह, लिपा 
को-एजुकेशनय्‌ ब्वंवंबले मिजंत नापनं खँल्हाबल्हा जुल | अले मिजंत नाप नं 
आकर्षित जुजुं वन । थ्व हे इवलय्‌ सुमनयात नुगलं मचायेक सालायंकल । 
तसकं ययेकल । निम्हं तसक मिले जूसां निम्हं छम्ह जुइमफुत । बाध्यतां 
स्कलरशिपय्‌ पोष्ट डाक्टरेट या:वनेत्य॑म्ह मिलननाप अमेरिका वन | सिलाया 

बाध्यता छु धकाः बांलाक क्येनातःगु मदु | सिलां थः व सुमन निम्हेस्यां 
तसकं यःत्यः जुल तर लिपा सुमन न्यूट्रल जुयाबिल, न्ह्यज्या: मवन धकाः 
च्वल | थुकथं स्वयेबले सिला नं थः यःम्हेसित यः धकाः खुलस्त धायेमफुम्ह 
मिसा खनेदु | सुमनया यः मयः सीमदु | थयूक स्वयेबले सिलाया यःत्यः 
वान-साइडेड खनेदु । न्ह्यागु जूसां सिला मेम्ह मिजं मिलननाप वंसां न्हापांगु 
यःत्यःया लुमन्ति न्ह्याबलें वयाच्वनीगु खँ सत्य हे जुइ धइगु खँ नं थुगु 
बाखनय्‌ न्ह्यब्वयादीगु दु | सिला अमेरिकाय्‌ च्वनाः नं अन्याय, अत्याचारया 
विरूध्दय्‌ च्वइम्ह नेपालभाषा साहित्यया प्रगतिशील साहित्यकार सुमनया 
च्यूताः कया हे च्वंगु खनेदु | तर थथे च्यूताः काइम्ह सिलाया सुमन तसकं 
यःसां इमेल याये धकाः ठेगाना माला: फेसबुकय्‌ रिक्वेष्ट यायेगु आँट मदुम्ह 
मिसा खः । थौं थः भाःत मेगु स्टेटय्‌ सेमिनारय्‌ वनाच्चंबले तिनि सुमनया 
पासां ब्यूगु ठेगानाय्‌ पौ च्वयेफत । 

बाखनय्‌ न्ह्यथनातःथें सिलाया अमेरिकाय्‌ छँ, गाडी, धन, सम्पति 
बांलाःगु ज्या, माया याइम्ह भाःत सकता दया: नं छता मदुगु खः सन्तान । 
थ्व छगू संसारया नियम हे खः कि सुं नं मनूयात थम्हं इच्छा यानागु सकतां 
पूवनीमखु । थुगु खेँ न्ह्यब्वगुलिइ पौ बाखं सफल जूगु दु । 

थुलि जक मखु इहिपा याये धुंकाः मिस्तय्‌ मां जुइगु तःधंगु रहर 
दइ, इच्छा जुइ | थः मस्तय्‌ सः न्यनेमास्ती वइ । छँयू मस्तय्‌ सः थ्वयेके 
मास्तिवइ | उकिं मचा दयेकेया लागि अनेतने उपाय मालाच्वनी । अथे नं 
मस्त मदुपिनि त्यपु जीवनय्‌ दुःख, पीडा जुयाच्वनीगु खँ थुगु पौ बाखनय्‌ 
दुग्यंक कुलातःगु दु | 

खला अमेरिकाय्‌ मचा मदयेक जीवन हनाच्चंपिं यक्व त्यपुत दु | 
भाःत मदयेक मां जुयाच्चंपिं नं दु | कलाः मदयेक बौ जुयाच्च॑पिं न॑ दु | तर 
थुगु पौ बाखंया त्यपु नेपाःमि जुयाः थज्याःगु जीवन मखु, छगू न्ह्यइपुगु, 
यइपुगु परिवार जुयाः म्वायेन्ह्याःपिं जुयाबिल | तर यक्व कुतः याःसां मचा 

मदइगु जूसेलि काय्‌ सां म्ह्याय्‌ सां मचा लहीगु मतिइ तइ | हानं मन 
हिली । मचा मकायेगु बिचा: याइ । थुकथं थौं मेपिनि मचा लहीगु अप्वःसिनं 
यानाच्च॑सां गुलि गुलिस्यां यइमखु धइगु खैँ नं थ्व बाखनय्‌ न्ह्यब्वयातःगु दु । 

तर थौं संसारय्‌ मचा दयेकेत थीथी प्रविधि विकास जुयाच्चंगु खै न्हूगु 
मखये धुंकल । अथेसां टेष्ट ट्युब बेबीपाखें अमेरिकाय्‌ मचा दयेकेगु बिचा: 
याःसां अन तसकं थिके जुइगु व अन च्व॑पिं थें भुयुचा ख्वा: व हाकुचा ख्वाः 
जुइगुलिं निम्हेस्यां यइमखु । नेपालय्‌ न॑ स्पर्म-बैंक चाले धुंकूगुलिं नेपालय्‌ 
वयाः हे मिलन व सिलां मां-बौ जुइगु इच्छा पूवंकेगु बिचा: यात | डाक्टरलिसे 
सल्लाह याना: छगू बांलाःगु स्पर्मपाखें ज्या कायेगु मिलनया बिचाःयात सिलां 
सहमति बिल । थुकथं टेष्ट ट्युब बेबीया प्रविधि याना: संसारय्‌ यक्व मनूतयूत 
लयृतायेकूगु दु । मां-बौ जुइगु रहर पूवंगु दु धइगु खँ नं थुगु बाखनय्‌ च्चमिं 
ब्वयादीगु दु | तर थुगु बाखनय्‌ टेष्ट ट्युब बेबीया प्रविधिपाखें मचा दयेकल 
धाःसा मचाया ख्वाः छम्ह म्हमस्यूम्ह मिजंया जुइगुलिं अथे मयासे थः हे न्हापा 
यःम्ह मिजँया पाखें मचा दयेकेगु इच्छा यानाः सिलां सुमनयात मेपिनिगु स्पर्म 
थःगु प्वाथय्‌ लाकेगु पलेसा थः यःम्हेस्या स्पर्म थःगु प्वाथय्‌ लाका: थःपिनिगु 
अपूर्ण मतिनायात न्ह्याबलें लुमंका च्वने धइगु खैं न्ह्यथना: सुमनपाखें मचा 
दयेकेगु प्रस्ताव तइ | तर थुकिया लिस: सुमनयात बीकातःगु मदु | बरू 
बाखंया अन्तय्‌ सुमन स्वये हे ग्याःम्ह थें चःति नाःनाः वयेकाः म्ह खाःगु 
न्ह्यब्वयातःगु दु । थुकथं थ्व बाखं क्वचायेकातःकथं सिलाया इच्छा पू हे वनी 
धइगु खनेमदु | सुमनं ज्यू धाये न॑ फु मधाये नं फु । ज्यू हे धाइ धइगु छुं 
ग्यारेन्टी मदु । थुकथं सुमनं छु धाइले धइगु उत्सुकता थना: थुकिया लिस: 
छु जुइ धइगु खँ बिचा: यायेत बाखंच्चमिजुं पाठकवर्गयात हे त्वःता ब्यूगु दु । 

हानं सुमनयात तसकं यःम्ह धकाः सिलां धया जक च्वंगु दु | तर 
तसकं यःगुकथं छुं ज्याखँ जूगु न्हयथनातःगु मदु । सिलां भी निम्ह तःसकं 
यःत्यः जूपिं धाल, तर सुमनयात छुं न्ववाकातःगु मदु । हानं बाध्यतां मिलननाप 

इहिपा याना: अमेरिका वना धका: च्वयातल तर व छु वाध्यता धइगु खँ 
बालाक न्ह्यथनातःगु मदु । थम्म्हेस्यां ययेकूगु जूसां सुमन न्ह्यमच्यूगुलिं 
थम्हं त्वःताः वनाः धइगु आसय खनेदु । यदि सिला व सुमन निम्हेस्यां उलि 
हे यःत्यः जूगु जूसा इपिं निम्हसिया दथुइ इहिपा जुयाः जीवन हनेमाःगु 
खः । मखुसा यःत्यः जुयाः छम्हेस्यां मेम्हसिया लागि जीवन पायेमा.गु खः । 
अज्याःगु नं छुं ज्याखँ जूगु क्येनातःगु मदु | उकि थ्व पौ बाखं छपु यःत्यःया 
बाखं धायेमछिं | बरू थौंया व्यस्त संसारय्‌ मनूतय्‌ लिमलाइगु व इलय्‌ मचा 
दयेके मखना: लिपा मचा मदइगु व सिला व मिलनया थें मचा हे मदइगु 
छगू समस्या न्ह्यब्वयेकथं बाखं न्ह्याः वनाच्चंगु दु | नापं थौं मचा दयेकेगु 
थीथी प्रविधि छ्यलाच्चंगु दुसा गुलिस्यां मचा दयेकेत सफल जूगु दु, गुलिस्यां 
मदु | हानं थौं मचा दयेकेया लागि कलाः, भाःत हे जुइमाःगु मदुगु स्थिति 
ब्वलनाच्चंगु सत्यतथ्य ब्वयेगु लेखकया कुत: खः | यदि सुमनपाखें सिलाया 
मचा दयेके मास्तीवःगु खःसा सुमनयात त्वःताः अमेरिकाय मवनेमाःगु खः । 
तर सुमनयात त्वःताः अमेरिकाय्‌ वनाः लिपा मचा मदया: जक सुमनया 
पाखें मचा दयेकेगु विचार याःगु व न्हापा पूर्ण जुइमफुगु भीगु मतिनायात 
ग्वाकेगुलिइ छिगु पूर्ण समर्थन दइ धयाच्चंगु सिलाया स्वार्थ जक खः | इमि 
निम्हेसिया दथुइ तःच्वःगु यःत्यः जूगु छुं घटना ब्वयातःगु मदुगुलि इपिं 
निम्हेसियादथुइ धात्थें यःत्यः जूगु खनेमदु | उकिं सिलाया खँँय्‌ सुमनं छत्थुं 
समर्थन याइ धायेमछिं । 

खः थौंया ल्यासे-ल्यायूम्हतय्‌ ब्वनेगु, ज्या यायेगु व बिदेशय्‌ वनाः 
ज्याखं ताःलाकाः च्वच्वं मचा दयेके लिबाइगु व मचा मदइगु खँ ब्वयेगुलिइ 
बाखं च्वमियाके सजीवता खनेदुसा सिला व सुमनया दथुइ यःत्यः जूगु खँ 
बालाक न्ह्यब्वयेगु खयू उलि पाठकतय्‌ नुगलय्‌ थीमफु | गुलि नं सिलां 
सुमनयात पौ च्वया खँ कनाच्चंगु खः | व स्वयेबले सिलां जक ययेकाच्वंगु 
खनेदु | सिलाया पौ वःसां पौ स्वयेत सुमनया गुलि उत्सुकता दयेमाःगु खः, 

उलि दुगु खनेमदु । हानं पौ ब्वने धुंकाः सुमनं इमि दथुइ यःत्यः जूगुया छुं 
लिच्वः पिब्वःगु न॑ मदु | सिलाया खँ न्येनाः सुमन लयूताःगु नं मदु, बरू सुमन 
ग्याःगु खनेदु | उकि सिलां एक्कासी सुमनयापाखें मचा दयेकेगु प्रस्ताव 
तःगुलिइ सफल जुइगु खँय्‌ शंका दु । 

हानं थौंया ई धइगु न्ह्यागु ज्याखँय्‌ नं यक्व न्हयज्याः वने धुंकल । 
मां जुइ न्हयाःपिं छचाया लागि मेपिं मिज॑त लिसे व बौ जुइ न्हयाःपिं छचाया 
लागि मेपिं मिसात लिसे द्यंवनेगु याना: मांबौ जुइगु रहर पूवंकाच्चंपिं दये 
धुंकूसां थज्याःगु ज्या नेपाःमिपिं आःतक न्ह्यच्यूगु मदुनि | तर थुगु पौ 
बाखंया मिसापात्र सिलायात थः न्हापा ययेकातःम्ह मिज॑पाखें हे मचा दयेकेगु 
आँट याकातःगु छगू साहसी पला: खः । गुगु नेपालभाषा बाखं ख्यलय्‌ छगू 
न्हूगु पलाः खः | 

थुगु 'पौ' बाखं पौ च्वयेगु कथं च्वयातःगु छपु स्यल्लागु बाखं खः | 
बाखंया मू खै दकव पौकथं च्वयातःगुलिं थुगु बाखंया शीर्षक हे 'पौ' धकाः 
तयातःगु पायूछि जू | भाषाशैली स्वल धाःसा बाखं सललल न्ह्यानाच्वंगु 
दु । गनं तक्यंगु मदु । बाखं ब्वब्वं वनेबलें आः छु जुइ थें धइगु विषयवस्तुया 
बाखं जूगुलिं क्वचायेक बाखं ब्वनेत सकसिगुं मन सालाकाःगु दु । थ्व हे 
बाखँँच्चमिया विशेषता खः | 


'पौ' बाखं ब्वनेधुंकाः 

ने" साहित्य ख्यलय्‌ केशरमान ताम्राकारजु तसकं नांजाःम्ह 
वरिष्ठ बाखंच्चमि खः । मांभायुप्रति तसक नुगः क्वसाः्ह वयकः 
थौंकन्हे अमेरिकाया शिकागोय्‌ च्वनादी । नयेगु म्हुतुयात ग्वाचं पनीमखु 
धाइ थें वयूकःयात न॑ न्ह्याथाय्‌ वंसां मांभायुप्रति सेवा यायेत मप॑ | मलाःगु 
हुनिं नं ई पिकयाः छुं नं छुं भाषायात मतिना यानाच्चनादी । नेपालय्‌ च्च॑पिं 
च्वमिपिंत नं साहित्य च्वकाः, पिने च्व॑पिंत नं च्वकेबियाः शिकागो नेवाः 
धाःगु पत्रिका पिकयाच्वनादीगु दु | अथे हे, डब्लुएन.ओ. (हलिं नेवाः दबू) 
अनलाइन साहित्यिक ज्याइवः यानाच्वनादीगु दु । थौंकन्हे कोरोनाया हुनिं 
जूमपाखें न॑ थीथी ज्याइवः यानाच्वनादीगु दु | आः नं मिसा च्वमिपिंत समीक्षा 
याकेकथं थःगु “पौ' बाखनय्‌ थम्हं खंगु च्वकेत हःपा बियादीगु दु | जितः नं 

वयूकलं समीक्षा यायेत इनाप यानादिल | वयूकः थेंजा:म्ह हनेबहःम्ह बरिष्ठ 
बाखंच्वमिया बाखंबारे च्वयेगु धृष्टता याना । 

'बाखंदबू' पत्रिका ल्या: १०य्‌ पिदंगु केशरमान ताम्राकारया 'पौ' बाखं 
ब्वना | चिहाकलं बाखं थुकथं दु - बाखंया मूपात्र सुमन न्ह्याबलें ज्यां लिहा 
वइगु ई सिबें लिबाक्क छँय्‌ थ्येनी | छँय्‌ थ्य॑म्ह दाजुयात केहँँ तिमिलां च्या 
बिया: दाजुयात पौ वःगु दु धकाः न्ह्यःने तयाबी । पौ सुमनया कलेजय्‌ 
ब्वंबलेयाम्ह मिसाम्ह पासा सिलां अमेरिकां छवयाहःगु जुयाच्वनी | सुमन व 
सिला कलेजय्‌ ब्वब्वं निम्हस्या दथुइ यःत्यः जूपिं खः । दँदै तक ययेका नं 
सुमनं क्वातुक्क धायेमफुगु हुनिं सिला मेम्ह मिजं मिलननाप इहिपा याइ । 
भाःतम्हेस्या अमेरिकाय्‌ पोष्ट डक्टरेत यायेत छात्रवृत्ति मिले जूगुलिं निम्हं 
उखे हे वनी । सिला नं तसक लयूता: । नां दु, इज्जत दु, च्वनेत बांलाःगु 
छँ दु | छुं हे कमी मजू । अयूनं इलयूबलय्‌ पुलांम्ह मतिनामि सुमनयात 
लुमंकाच्चनी | छन्हु वया भाःत मिलन छगू सेमिनारय्‌ ब्वति कायेत मेगु 
स्टेटय्‌ वनी | व हे इलय्‌ सुमनयात पौ च्वइ । 

पतिइ उपिं निम्हतिप॒या सकतां दयाः न॑ मचा छम्ह मदुगु तःधंगु दुःख 
जूगु न्हयथना तइ | थुकिया लागि यायेजिकव उपायत यायेधुंकूगु जुयाच्वनी । 
लिपा सी कि भाःतया कारणं मिलन मचाया बौ गुबलें जुइ मफइगु | मचाया 
लागि धर्मपुत्र लहीगु नं दु । मां जुइगु गुण मदुपिं मां जुइगु, बौ जुइ असमर्थपिं 
बौ जुइगु यक्व हे उपायत दु | तर अमित थःगु हे प्वाथं बुझकूम्ह मचा हे 
यःगु जुया 'टेस्ट ट्यूब-बेबी'पाखें मचा बुइकेगु बिचा: याइ । तर व बिदेशय्‌ 
यात कि अनयापिं हे मस्त हाकु वा तुयू ख्वाःवःपिं जुइ | अथे जुया: अनया 
ख्वाः लसिवःपिं नं मयःगु कारणं अले अन यायेबलय्‌ तसकं थिके जुइगु हुनिं 
नेपालय्‌ वयाः याः वयेत्यंगु न्ह्यथनी । नेपालय्‌ नं स्पर्म-बैंक चाले धुंकूगु जुयाः 
अन हे वयाः छगू बांलाःगु स्पर्मपाखें ज्या कायेगु वया भाःतया बिचाःयात अपिं 
निम्हेसिगु समर्थन दुगु जुइ । थथे जुल कि नेपाःया हे मचा लसिवइ धयागु 

वया भाःतया बिचाः खः | तर सिलायात धाःसा म्हमस्यूम्ह मिजँया स्पर्मपाखें 
मचा यः ताइमखु । उकि वं थः न्हापायाम्ह मतिनामि सुमनयात थःगु नुग:-खँ 
प्वंकाः सुमनयागु हे स्पर्म कयाः प्वाथय्‌ लाकेगु गुकि अमिगु पूमवंगु मतिना 
नं सदां ल्यनीकथं थः हे मचा दइ । थ्व खुँ उपिं निम्हेसिया दथुइ जक हे 
जुइ । थ्व सुनां सीमखु । गोप्य हे जुइ धकाः च्वयातःगु खनेवं सुमनया म्ह 
छम्ह चःति-चःति जुया थरथर खाइ । बाखं थनं हे क्वचाइ । 

बाखं ब्वनेबलय्‌ गनं हे ततःमक्यंसे खुसि थें सललल न्हया: | थ्व बाखं 
सामाजिक जुयाः नं बिस्कं पह खनेदु । थ्व बाखनय्‌ न्याम्ह पात्र दु- 

सुमन - मूपात्र 

तिमिला - सुमनया केहुँ 

सिला - सुमनया मिसा पासा (मिसा मूपात्र) 

मिलन - सिलाया भाःत 

मन्दिरा शाक्य - सिलाया पासा (खालि नां जक दुथ्याःम्ह) 

तर थुपिं पात्रतयूगु गनं हे म्हुतु पिज्वःगु खँल्हाबल्हा मदु | थथे जुयाः 
नं यक्व हे खै कनाच्चंगु दु । थ्व छगू बाखंया विशेषता हे धायेमाल । पौ च्वयाः 
न्ह्याकातःगु बाखनं ब्वमियागु मन साला यंकाच्वनी । अन्तय्‌ छु धाइ, छु जुइ, 
खुल्दुली जुयाच्वनी | भाषा, शिल्पय्‌ मिठास दु | 

बाखंया मू मिसापात्र सिलां थःगु जीवनय्‌ पूमवंगु मतिनायात 
लिपातकं ल्यनीकथं थः यःम्ह मतिनामि सुमनयागु स्पर्म थःगु प्वाथय्‌ लाका: 
थःपिनि हे मचा दइगु खँँयात प्रस्तुत यानातःगु तसक बांलाः | थुलि धायेत 
चाःचाःहीकातःगु मनोविज्ञानया बांलाक चित्रण यानातःगु दु | 

'पौ' बाखनय्‌ दथुइ-दथुइ पौ ब्वब्वं ब्वमियात म्हाइपुइभनं न्हयलं 
चायेकेकथं 'जिगु पौ ब्वनाः त्यानु ला मचा खः ला ?', “थ्व पौ तसकं ताहा 
जुल खः ला ?, (“पौ ब्वनाच्वनागु खः ला ?' आदि खँ छ्यलातःगुलिं च्वमिया 
बिचाः यायेफुगु कला पिज्वयाच्चंगु खंकेफइ । स्वयेबले चिचीध॑गु थें खनेदुसां 

थुकिं बाखंयात समा यानाब्यूगु थें तायेका | 

छुँ नं बाखंपाखें ज्ञानगुणया खेँ, सन्देश बियाच्चंगु दइ । थ्व बाखंपाखें नं 
यक्व ज्ञानगुणया जानकारी बियाच्वँगु दु । थौंकन्हे वैज्ञानिक युग । वैज्ञानिक 
प्रविधित यक्व दु । टेस्ट-ट्यूबपाखें मचा बुइकेगु, स्पर्मपाखें ज्या कायेज्यूगु । 
अथेहे ऽए९६०।०६ १९१९८ जूगुया कारण मचाया बौ जुइ मफइगु आदि 
बारे अप्वःसिनं मस्यूगु खैत नं थ्व बाखंपाखें सीके फयाच्वंगु दु । 

भीसं भीगु भाय्‌ गुबलें ल्वःमनी मखु । पिने च्वना: न्ह्याक्व हे अंग्रेजी 
भासं खँ ल्हा:सां, च्वःसां थःत मालीबले थःगु माभासं च्चये नं फु, खै ल्हाये 
न॑ फु धइगु नं बाखनं लुमंकाब्यू | 

अथे हे थःगु भाय्‌ जक मखु थःत थः हे जाःम्ह सन्तान हे माःगु धइगु 
नेपाःमियात हे मतिना याःगु खः । न्ह्यागु न्हयाथे जूसां थः मचा थःत तसकं 
ययाच्चनी । थ्व धयागु थःगु देयात मतिना याःगु बिम्ब न्ह्यथनातःगु दु । 

मेगु बांलाःगु पक्ष धइगु थुकिया मूपात्र सिला छम्ह मछाःम्ह मिसा 
खः । लिपा व थुलि खेँ ल्हायेफुम्ह जुयावल कि थः न्हापाया मतिनामियात 
वयागु स्पर्म तकं मछाः मजूसे धायेफुम्ह जुल । बिस्तारं मिसा न्हयज्यानावंगु 
ब्वयातःगु चरित्रचित्रण बालाः खनेदु | बाखनय्‌ आकर्षण दु । चुम्बक थें 
सालायंकेगु शक्ति दु | अयूनं गनं गनं छुं छुं मगाःमचाःगु नं खनेदु । 

सुमन व सिला छम्ह मेम्हनाप तसकं ययेका नं छाय्‌ सुमनं 
इहिपा याये धायेमफुगु ? वया छु समस्या खः ? छु कारणं सिलायात 
नाले मफुगु ? छाय्‌ न्यूट्रल जुयाब्यूगु ? सुमन छम्ह साहित्यकार खः । 
साहित्यपाखें अन्या: अत्याचारविरूद्ध सः तइम्ह खः | तर व्यावहारिककथं 
न्ह्यज्याये मफुम्ह जुयाच्वन | समस्या जूगु, संघर्ष याःगु छुं हे खनेमदु । 
द्वन्द्व भचा मगाःगु खनेदु । 

मेगु धयागु थौंकन्हे इमेल ठेगाना दयेक दयेकं नं हुलाकपाखें पौ 
छवयाच्चनीगु भचा अस्वाभाविक खनेदु । हुलाक गुबलें पौ वइ हे मखु, गुबलें 

छथाय्‌ लायेमाःगु मेथाय्‌ त्वताथकीगु, गुबलें यक्व लिबाक्क थ्यनीगु । छुं हे 
भर मदु । थजाःगु अति हे महत्वपूर्णगु व गोप्यगु खै दुगु पौ पोष्टपाखें छवयेगु 
यानातःगु भचा पायूछि खनेमदु । न्हापा ला खः हुलाक हे छवयेमाः | तर थ्व 
बाखं च्वयाच्वंगु इलय्‌ तक ला फेसबुक नं दयेधुंकल खनी । इमेल ठेगाना नं 
दुगु हे खः | क्वातुगु धयागु थौंकन्हय्‌ इमेल हे खः | सुयात छवःगु खः वं हे 
जक खनी । थुखेपाखे भचा बिचाः यायेमाःगु तायेका । 

'पौ' बाखं तसक हे स्यल्लागु बाखं खः । ब्वमिया नुगलय्‌ च्वनीगु 
तायेकाच्वना । थथे हे मेमेगु नं बांबांलाःगु बाखं ब्वने दइगु आशा याना । छिगु 
च्वसा निरन्तर थथे हे न्ह्यानाच्वनेमा । 


आत्मीय स्वापू 





भवानी तुलाधर 
यँ 


ने ्षेत्रयू तसकं नांजाःम्ह बाखंच्चमि भाषाह्यःमि हनेबहःम्ह 
साहित्यकार भाजु केशरमान ताम्राकारया च्वसां पिदंगु 'पौ' नांया 
बाखं समसामयिक, प्रगतिवादी, समस्यामूलक नापं समाधानमूलक जू । 'पौ' 
बाखंया पात्र सिला व सुमन थःपिनि दथुइ यःत्यः ब्वयेमफुपिं मतिनामि जुयाः 
नं थःथवय्‌ नुगल॑निसें ययेकाः नं मतिना पिब्वये मफुपिं अले मतिना जुइगु 
ह्वःताः चूलाके मफुपिं मतिनामि खः | यःत्यः जुयाः नं मतिना पिब्वयेगु 
ह्वःताः चूमलाक्क हे निम्ह निखे बात । 

'पौ' बाखंया मिजंपात्र सुमन नेपालय्‌ हे च्वना: थःगु जागिरय्‌ 
निरन्तरता बियाच्च॑म्ह खः । मेम्ह मिसा पात्र सिला व सुमन अतिकं ययेक 
ययेक नं सुमनयात यः धका: मतिना पिब्वये मफुम्ह छम्ह असफल मतिनामि 

खः । उमिगु मतिनाया मतिना उत्सर्गय्‌ थ्यने मलाक्क हे सिला छम्ह तःमिम्ह 
मखुसाँ शैक्षिक योग्यताय्‌ परिपूर्णम्ह होनहार मिजँ मिलननाप इहिपा यात । 

“पौ' बाखंया सुरूवातय्‌ सिला सुमनयात पोष्ट्मायूनपाखें 'पौ' 
छवयाह:गु खः | थ्व बाखं च्वमिया छगू दशकया न्ह्यःया बाखं खः | थ्व 
बाखं वयूकःया बिस्कं पहःया, समाजयात ल्वःगु कृति खः । 

सिला सुमनयात मतिना यायेत अनेक कुतः या:सां थःथवय्‌ थःपिंसं 
मतिना उलाः क्यनेगु लज्यापनं हिम्मत मदुगु खैं बाखनय्‌ न्ह्यब्वयातःगु दु । 
अले मेगु छता खैं, थ्व बाखनय्‌ सुमनया इहिपा जुइधुंकल वा मधुंकूनि छुं हे 
खँ न्हयथनातःगु मदु । 

सिला मिलननाप इहिपा यानाः थःगु देश त्वःताः मेगु देश अमेरिकाय्‌ 
पलायन जुल | सिला व मिलनया इहिपा यानाः तःदैँ लिपा नं अथक प्रयास 
याःसां उमिगु न्ह्याइपुगु संसारय्‌ उमित न्ह्याइपुकाबीम्ह मचा छम्ह भगवानं 
मबिल । थःपिनि संसारय्‌ उमि मचा छम्ह दयेकेगु तःधंगु इच्छा खः तर इमिगु 
इच्छा धाःसा पूमवन | सिला व मिलनयात मां अबु जुइगु दीर्घ इच्छा दु । 
उमिसं थःगु इच्छा पूवंकेत न्ह्याग्गु नं सामना यायेत तयार जुल | 

मचा मदुगु हुनिं ततःधंपिं डाक्टर क्येना स्वःबले मिलनया प्वाथय्‌ 
दयेकीगु (59९7४) शुक्रकीट हे क्षमताहीन जूगु लुइकल | थःपिंत मचा 
दयेकेगु अति इच्छा दुसां थ्याकमचा धाःसा कायेगुली उमि मन क्वमसा: । 
कलाः-भाःतया सहमतिइ टेष्ट ट्युब बेबी दयेकेगु इच्छा ब्वलन | उकिया 
लागि नेपाल वये त्येनागु खँ पतिइ न्हयथनातःगु दु | अले पतिइ हे सिलां 
सुमनपाखें स्पर्म कयाः टेष्ट ट्युब बेबी दयेकेगु इच्छा ब्यक्त याःगु दु | थ्व 
छगू मातृत्वया भावं ब्वलंगु नुगःया मर्माहत नापं आत्मीय स्वापू खः | सिलां 
सुमनया स्पर्मपाखें मां जुइगु इच्छा ब्यक्त याःगु खः | 

मतिना चरम सीमाय्‌ थ्यनेधुंकाः नं ययेक ययेकं मतिना पिज्वयेमफुम्ह, 
अझ 110४९ ४०५ धकाः तकं छस: सः तयेमफुम्ह सिला छम्ह कायर मतिनामि 

खः | मनमनं उमि न्ह्याक्व हे ययेकूसाँ आखिर यथार्थता पिज्वयेके मफतकि 
थथे हे जुड्गु खः । 

पतिइ उल्लेख मजूगु छु धाःसा पौ ब्वनाच्च॑म्ह सुमन पौ जक 
ब्वनाच्वन | वयागु मनया भाव छुं हे पिब्वःगु मदु | खालि सिलाया खँ जक 
पतिइ खुसिबाः थें न्ह्यानाच्वन । 

मेखे सिला छम्ह तसक स्वार्थीम्ह खनेदु | इलं हवःगु इलय्‌ मतिना 
यायेत 1 1,०४९ ४०५ धकाः छस: तयेमफु । थौं थःगु स्वार्थ पूवंकेत सुमनयात 
भ्याःभचा हे मछाः मजूसे छाय्‌ सः तयाः पौ च्वयेमाःगु खः? थ्व बाखं 
सिलाया स्वार्थ जाःगु पौ धाःसां छुं पाइमखु । 


जिं खना थथे पौया दुने 


dS, 


मनदेबी ताम्राकार 
यँ 


ने साहित्य ख्यलय्‌ तसकं नांजाःम्ह साहित्यकार भाजु केशरमान 

ताम्राकार मांभाय्‌ सेवाया लागि अतिकं सक्रियम्ह व्यक्तित्व खः । छगू 
छगू मिनेट ई हे हन्ता: मयासे लिमलाक्क ज्या सनेमाःगु दे अमेरिकाय्‌ थायूबाय्‌ 
जुयाः न॑ वयूकलं साहित्य रचना यानाः जक मखु, मांभायू थकायेया लागि 
मांभासं शिक्षा न्ह्याकेगु, नेवाःतयूगु संस्कार, संस्कृति न्ह्याकेगु, न्हयसःलिसः 
कासा न्ह्याकेगु, सुनां नं मयाः थें जुममार्फत्‌ साहित्य सम्मेलन, बाखं, 
चिनाखँँया गोष्ठी, संगीत, नृत्य व मेमेगु न्हून्हूगु ज्याइव: न्ह्याकेफुगु वयूकःया 
देन तसकं तसक हे च्वछायेबह:जू । धात्थें धायेमाल धाःसा वयूकः नेवाःतय्‌ 
सपुत कायमचा खः | वयूकःयात दुनुगल॑निसें हनाबना तसें ज्वजलपा | 

भाजु केशरमान तम्राकारया नेपालभाषाया साहित्यया बाखं विधाय्‌ 

अप्वः ल्हाः न्ह्या: थें जितः ताल । जिं ब्वनागु तःपु बाखंमध्ये “पौ' बाखं 
चर्चित जुयाच्चंगु बाखं खः । थ्व बाखं न्हूदँ ११३४ या लसताय्‌ पिदंगु बाखंदबू 
ल्या: १० पत्रिकाय्‌ न्हापा हे ब्वनागु खः | पौ’ बाखंया बाखंचु न्हूगु पह व 
वयूकःया प्रगतिशील बिचा:या लिच्च: खः | थ्व न्हूगु पहया बाखं जूगुलिं 
बांला:-बामंलाः, ज्यू-मज्यूया समीक्षा यायेत मिसापिं च्वमिपिंत 'हाइँसे' यानाः 
हाकनं मेगु न्हूगु पलाः न्हयाकादिल । थ्व भिंज्याय्‌ जितः नं लुमंकादिल, 
वयूकःयात यक्व यक्व सुभाय्‌ । 

पौ बाखं निकः, स्वकः ब्वनाः पौ दुने वाला स्वया । पौया दुने जिं खना 
थें समालोचना कथं मखु, जितः गथे ताल, समीक्षा कथं जक न्ह्यब्वयाच्चना । 

'पौ' बाखंया मू पात्रत सिला, सुमन, मिलन व सुमनया केहँँमयूजु 
प्यम्ह खनेदु । सिला व सुमन कलेजया निम्ह पासापिं जक मखु, नुगल॑निसें 
यःत्यः जूपिं खयाः नं निम्हेस्यां “छन्त जिं ययेका' म्हुतुं धायेफुगु मखु | 

स्कुलय्‌ ब्वनाच्वंबले तक मिजंत नाप ख्वा: स्वया: खँ ल्हाये मछाःम्ह 
मिसामचा सिला कलेजय्‌ ब्वंबले पासापिनिगु संगतं यानाः मिज॑पिं पासापिंनाप 
वनेच्वने खँ ल्हायेगु बानि जुल | कलेज ब्वनेगु इलय्‌ मिसा-मिजं नच्चापिं 
ल्यासे ल्यायूम्हया इलय्‌ विपरीत लिङ्गनाप आकर्षित जुइगु स्वाभाविक हे 
खः । ई न्ह्यानावलिसे सिला व सुमनया यःत्यः जुल | यःत्यःया लँपुइ 
मिसामस्त स्वया: न॑ मिज॑मस्त न्हयचिलीगु भीगु समाजय्‌ खनेदुसा सिलां हे 
न्ह्यचिलाः मिखाया भासं, शारीरिक हाउभाउ, आनिबानिं तःकः हे मतिनाया 
सुचं ब्यूसां सुमन न्युट्रल जुयाः सिलाया मतिना मथू पह यानाक्यंगुलिं सी 
दु कि सुमनं सिलायात क्वातुक्क मतिना या: थें मच्वँ | नत्र सा चान्सय्‌ 
डान्स सु मिजं नं व न॑ ल्यायूम्ह इलय्‌ यायेत न्हयमचिली ? कलेजय्‌ ब्वने 
सिधयेकाः नं इपिं गनं नापलाःगु, चाःह्यूवंगु बाखनय्‌ गनं खनेमदु । इहिपा 
जुयाः सिला अमेरिका ब्वल | सुमन व सिला निम्ह निखे जुल | बाखनय्‌ 
सिलाया इहिपा लिपा पौ कालबिल जूगु नं खनेमदु । अथे जूसां सिलाया 


9४8 | पौबाखनय्‌ दुवाला - नीछम्ह मिसा साहित्यकारतय्‌ समीक्षात्मक च्वसू मुना 


सुमनप्रति न्हापांगु मतिना जूगुलिं ल्वःमंके फइमखु । थ्व स्वाभाविक खयां 
नं पौ बाखनय्‌ सिलां थःगु नुगःखँ प्वंकीगु खँँचु धाःसा पत्याः याये थाकुइ । 
उकिं पौ ब्वने धुंकाः मिज॑म्ह जूसां सुमनया म्हं चःति बाः वल । 

पौ बच्छिं मल्याक च्चये धुंकाः बल्लं सिलां थःगु समस्यां भयब्यूगु 
नुगःखँ प्वंकेगु कुतः यात | अमेरिकाय्‌ च्वनाः गाक्क सम्पत्ति दयाः न॑ भौतिक 
साधनत म्हो मजूसां सन्तानया सुख सवा: कायेमखनाः सिलाया निम्हत्यपु 
लः मदुथाय्‌ च्च॑पिं न्याचात थें फाताफाता पुलाः जिन्दगी हनाच्वनागु दुःखया 
खँ सिलां पतिइ न्ह्यथनी | मचा मदुगु कारण सिलाया भाःत मिलनया 
spermatology defect या बारे नं न्ह्यथनी । यःम्ह पासा जूगुलिं सिलां 
सुमनयात सुखदुःखया खै पतिइ प्वंकेफत | त:दैँ अमेरिकाय्‌ च्चनेधुंकूम्ह 
सिला जूगुलिं छाः, मछाःया च्यूताः मतसे खँ ब्याकेफुगु स्वाभाविक खनेदु । 
तर नेपालय्‌ हे च्वंपिं मिसात जूसां मचा मदुगु कारणं भाःतया गोप्य खँ मिजं 
पासापिंत कनेत भचा थाकु हे जुइ थें जिं तायेका । 

मचाया लागि सिला व मिलन सहलहया खैल्हाबल्हा नं यक्व हे जूगु 
पतिइ सिलां च्वःगु दु । धर्मपुत्र, धर्मपुत्री लहीगु इमित यः मताः | सिलाया 
मचाछँँय्‌ मचा दयेकेगु इमिगु इच्छा दुसा मेपिं मिज॑यापाखें मचा दयेकेगु 
अमेरिकाय्‌ जुयाच्वंगु प्रविधि नं इमित यः मताइगु न॑ भी नेवाःतयूगु संस्कारं 
मबीगु खँँ नं खः हे खत | 

बाखंया अन्तय्‌ सिला व मिलनं टेष्ट ट्युब बेबी प्रविधिं मचा दयेकेगु 
हे भिं तायेकाः अन्तिम निर्णय यात । थ्व ग्वसाः पूवंकेत इपिं नेपालय्‌ वयाः 
नेपाःमि मचा दयेकेगु क्वछिनाः नुगलय्‌ लयूताया स्वां हवयेकल । त्यपुया 
दथुइ बांलाक हे धिसिलाःगु निर्णय यायेधुंका: सिलां थःगु बिचा: फहीकल । 
अझ नं सिलाया नुगलय्‌ सुमनया लुमन्ति दासि वयाः टेष्ट ट्युब बेबीया लागि 
म्हमस्यूपिं मिज॑तयूगु वीर्य थःगु प्वाथय्‌ स्वथनेगु पलेसा सुमनया स्पर्म थःगु 
मचाछँय्‌ स्वथने दुसा यक्व बालाना: सुमन प्रतिया मतिनाया चिं न्हयाबलें थः 

नाप दइगु बिचाः नं सिलाया नुगलय्‌ च्वास्स च्वास्स कँथं कःथें जुयाच्वनी । 
थम्हं जक बिचा: याःगु मखु, सुमनयात पतिइ नुगःखँ प्वंकी | 'पौ” बाखंया 
बाखंचु नं थ्व हे खः | थःगु इच्छा सुमनयात ब्यक्त याःगु मेगु कारण मखु, 
सिलां तसक ययेकूम्ह न्हापांम्ह मिजँ जूगुलिं जक खः | सिलाया थ्व इच्छा 
गुलितक पायूछि जू मजू धइगु खया समीक्षा यायेगु हे बाखंच्चमिया मुख्य 
लक्ष्य खः थें जिं तायेका । 

बाखंच्चमि केशरमान ताम्राकारं अमेरिकाय्‌ तःदैँ न्हयवनिसें हे 
च्वनादियाः प्रगतिशील समाजया छ्यलाबुला खना: हे थ्व पौ बाखंया बाखंचु 
ल्ययेफुगु खः ला ? थ्व पौ बाखंया बाखंचु न्हूगु पहः खयां नं प्रगतिशील 
चेतनाया लिच्च: खःसा नं भीगु समाज खबरदार याइ ला धया थें च्च॑ । 
कला:-भाःत मध्ये सुयागु कमि कमजोरी धइगु वास्ता मयासे भाःत व छँया 
जःपिंसं सन्तान बीमफुम्ह मिसा धकाः हेला याना: यातना याःसा छचाःया 
लागि न्हयाग्गु त्वह चिनाः न॑ म्हस्यूम्ह छम्ह मिज॑नाप देना: मचा दयेकेगु 
क्वह्यंगु ज्या मयाइ धायेमफु । थज्याःगु बाखंत, घटनात यक्व न्येना तयागु 
नं दु | तर सिला व मिलनया दथुइ मतिनाकथं हे बांलाक सहलह यानाः 
टेष्ट ट्युब बेबी प्रविधिं हे मचा दयेकेगु खँ क्व:छीधुंका: नं हाकनं छक: थःगु 
इच्छा पतिइ ब्यक्त यायेगु सिलाया स्वार्थपन व विवेकहीन पहः धायेछिं । यदि 
सिलाया इच्छा पू हे वंसां नं भविष्यय्‌ वनाः थःगु तुतिइ थम्हं पा वायेगु ज्या 
मजुइमखु | बाखनय्‌ सिलाया इच्छा सुमननाप देना: हे मचा दयेकेगु खः कि 
सुमनया स्पर्म कायेगु प्रविधिपाखें मचा दयेकेगु इच्छा खः स्पष्ट मजू | 

बाखं 'पौ'या बाखंचु बांमलाः व असम्भव नं धायेमछिं | ईब्यः व 
परिस्थिति न्ह्याःवंलिसे हयूपालं समाजयात चाःचाःहीकल धाःसा नेपाः देश 
नं अमेरिका व मेमेगु प्रगतिशील देश थें जुल धाःसा भीगु समाजय्‌ नं 'पौ' 
बाखंया बाखंचु अवश्य नं सम्भव जुया: समसामयिक जुइ धइगु जिगु बिचाः 
प्वंकाः समीक्षायात थन हे क्वचायेकाच्वना । लिपा नं थथे हे ब्वमिपिनिगु नुगः 


9६ | पौबाखनय दुवाला - नीछम्ह मिसा साहित्यकारतय्‌ समीक्षात्मक च्वसू मुना 


सालेफइगु न्ह्यपु चाचाःहीके मालीगु न्हून्हूगु बाखंचुया बाखंत अवश्य ब्वनेदइ 
धइगु मनँतुनाः बाखंच्वमि केशरमान ताम्राकारयात हाकनं छकः भिंतुना व 
सुभाय्‌ बियाच्वना । 


“पौ” ब्वनाः लुयावःगु न्हयसःत 





मीना बज्राचार्य 
यल 


केः जिं म्हस्यूगु नं थ्यंमथ्यं मिंन्यादँ-भिंखुदँ मयात जुइ । 
जि नं छम्ह बाखं च्चये व ब्वने न्हया:म्ह | उकिं जिं बाखं सफुतिइ 
पिहांवःगु आपा धइ थें बाखं ब्वना | उलि जक मखु, जिं मैत्री एफ.एम.य्‌ बाखं 
ब्वनेगु ज्याइवः न्ह्याकाबले केशरमान ताम्राकारजुं च्वयादीगु बाखंसफू “जि 
विश्वास म्वायू” या दकव धइ थें बाखं जिं एफ.एमय्‌ ब्वनागु दु | जितः उगु 
सफुतिइ च्वंगु दकव धइ थें बाखं बाला: ताल | वयूकःया भाषाशैली सरल 
जूगुलिं ब्वनेबले सलल व॑ | उकिं जिं केशरमान दाजुयात बाखंया माध्यमं 
बांलाक हे म्हस्यू, तर नाप धाःसा मला: | एफ.एम.य्‌ वयूकःया बाखं ब्वनागु 
जानकारी बीत व जिं ब्वनागु गथे ताल धकाः प्रतिक्रिया कायेत केशरमान 
दाइयात नापलायेगु कुतः याना | सफुतिइ दुगु फोन नम्बरय्‌ तःकःमछि फोन 

यानाः नं सुनां नं फोन मल्हवं | छन्हु शशीकला ततां केशरमान वयूकःया 
कलेजया पासा धयादीगुलिं वयूकःयात जिं केशरमान ताम्राकारया बाखं 
एफ.एम.य्‌ बहनि ब्वनेत्येनागु, वयूकःयात धयाबियादिसँ धकाः इनाप याना । 
शशीकला ततां केशरमान ला थन नेपालय्‌ मखु, वयूकः ला अमेरिकाय्‌ 
च्वनी धयादिल | अले 'मीनां केशरमानयागु बाखं एफ.एम.य्‌ ब्वन' धकाः 
केशरमानया थायूतक थ्व सुचं थ्यंकाबी धकाः शशिकलां ततां धयादिल | 

लिपा केशरमान दाजुया मां मदुगुलिं नेपालय्‌ वयूकः भायाच्चंगु दु 
धइगु खै सिल | जिं शशीततायात वयूकःयात नापलाय्‌ मास्तिवःगु खैँ कना । 
शशीकला ततां जिपिं प्यम्ह-न्याम्हेसित वयूकःया मरूइ च्चंगु छैँय्‌ नापलाके 
यंकल | वयूकःलिसें नापलानाः मदुम्हेसित बिचाः हायेका । साहित्य व भाषा 
व बाखंया बारे छताबता खँ ल्हाना: लिहां वया | लिपा वयूकलं अमेरिकां 
पिथनाच्चंगु दँपौ शिकागो नेवाःयात छपु च्वसु माल धकाः शशीकला ततां 
धयादिल । जिं च्वयाबिया | लिपा फेसबुक द:सांनिसें ला हलिंमय्‌ न्ह्याथाय्‌ 
च्वंपिं नं न्हियांन्हिथं नापलात | वयूकलं सामाजिक सञ्जालय्‌ हरेक मनूतयूत 
अल्छि मचासे प्रतिक्रिया बियाच्वनी | हरेक ज्याइवःया बारे जानकारी 
कयाच्चनी, बियाच्वनी, ब्वति कयाच्चनी । 

थ्व हे इलय्‌ वंगु बुधवा: महाकवि सिद्धिदास महाजुया १५४ क्वःगु 
बुदिंया लसताय्‌ हलिं नेवाः दबूया ग्वसालय्‌ जुमपाखें कविता वाचन यायेगु 
ज्याझवलय्‌ जिं नं ब्वति कयाः | वयां कन्हयखुनु सुथन्हापां वयूकःलं जितः 
मेसेन्जरयू बाखंया लिंक लिसें जिं खँ ल्हायेफइ ला धकाः मेसेज तयातल । 
जिं फोन याना | वयूकलं जिगु बाखं ब्वनाः छु गथे ताल च्चयाब्यू धकाः 
इनाप यानादिल । मुक्कं मिसापिं च्वमि व साहित्यकारपिन्सं वयूकःया बाखं 
'पौ'यात ब्वनाः ताःगु खँ च्वकाः सफू पिकायेगु वयूकःया इच्छा कनादिल । 
उकिइ जिगु नं खँ तयेगु स्वःता: बियादीगुलिं जिं दाजुयात यक्व यक्व सुभाय्‌ 
देछाया च्वना | 

बाखंया छयं खः 'पौ' | बाखं छपुं हे पौ च्वयातःगु | पौ न्याक्क हे 
ताःहाकः जू | छायूधाःसा उगु पतिइ सुमन व सिला धइपिं निम्ह पात्रया खँ 
दु, मतिना दु, जिन्दगी दु, इहिपाया खैँ, मतिना यानाः नं धायेमफुगु खैं, 
थःपिनि परिवारया समस्याया खंनिसें कयाः परिवारया लसता, दुःखसुख 
आदि-इत्यादि सकतां ब्यक्त जुयाच्चंगु दु । 

थ्व पौ ब्वनाच्चच्चं जितः थ्व बाखं यक्व न्ह्यःया पुलांगु थें ताल | 
छाय्धाःसा थौंकन्हय्‌ पौ ब्वनेगु व पौ च्वयेगु जमाना मखु । न्हापा न्हापा 
थें लांलां बीका: पौ च्वया: लांलां बीका: खबर थ्यनीगु जमाना आ: मखये 
धुंकल | हलिमय्‌ न्हयाथाय्‌ च्व॑म्ह मनूया बारे नं तुरून्त खबर कायेदइगु 
जक मखु नाप च्वना: ख्वा: स्वया: हे खँल्हाबल्हा यायेज्यूगु जमाना | सकतां 
दुबिस्ता थःगु ल्हातय्‌ दुगु मोबाइलचा छगलं हे याइगु । थज्याःगु प्रविधिया 
जमानाय्‌ नं थ्व थपायृहाकःगु पौ सिलायात छाय्‌ च्वयाच्वनेमाल धइ थें ताःगु 
खः जितः । बाखं ब्वना च्चँच्चं इलय्‌ ब्यलय्‌ पौ च्वःम्ह पात्र सिलां “जिगु पौ 
ब्वना: अल्छि ला मचा: ला ? पौ मब्वंसे कुचा कुचा यानाः वांछ्वयेमते । पौ 
ताःहाक जुल खः ला ?” धइगु खैँ नं सुमनयात धयाच्चंगु दइ । 

उबले जितः ताःगु खः, पौ च्चम्हं थ्व दकव खँ सीकसीकं छाय्‌ 
थपायूहाकः दुइमदु सुइमदु खँ च्वयेमाःगु ? थौंकन्हयूया आधुनिक व 
प्रविधिया गुहालि मकासे धइ थें नं ताःगु खः | अथेसां जिं 'पौ' ब्वनाच्चना । 
ब्वब्वं सिलां थःगु न्हापाया बानी, व्यवहोरा, थम्हं सुमनयात मतिना याना न॑ 
धायेमफुगु खँँ, लिपा इहिपा जुया: बिदेश वनागु खैँ, वया भाःतया खैं, छँया 
अवस्थानिसें इमिगु परिवारय्‌ मचा मदुगु खँया दुःखतकं पतिइ च्वये धुंकाः 
दकले लिपा थुलिमछि पतिइ चाःचाहीकाः खँ कनाच्चंगु कारणया धकिं मछाः 
मजूसे उलाबिल | सुमनयागु स्पर्मपाखें थःगु गर्भ जायेकेगु खँ सिलां स्पष्ट 
याइ । थौंकन्हयूया आधुनिक व प्रविधिया इलय्‌ नं पौ च्वया हे धायेमाःगु दकव 
कारण नं सुमनयात कनी । थ्व न्हूगु युग, न्हूगु जमाना व न्हूगु प्रविधिया 

विकासया इलय्‌ नं मछिंगु व गोप्य खैँ धायेत पुलांगु हे प्रविधि छयला: पुलांगु 
हे कथं सिलां सुमनयात पौ च्वःगुया कारण बल्ल जिं थुल । धात्थें जमाना 
न्ह्याक्व न्हूगु व आधुनिक जूसां, न्ह्याग्गु प्रविधि वःसां पुलांगु चिज व पुलांगु 
चलनयात ल्वःमंके फइमखु खनि । ईब्यःकथं पुलांगु प्रविधि नं ज्याख्यलय्‌ जू 
खनि धइगु खैँ थ्व 'पौ' बाखनय्‌ न्हयथनातःगु दु । 

निःसन्तान जूगुया पीडा फयाच्व॑पिं त्यपुं थःपिनिगु सन्तान प्राप्त यायेत 
गुलि संघर्ष, त्याग व कुतः यात धइगु खैँ 'पौ' बाखनय्‌ स्पष्ट यानातःगु दु । 
बाखं ब्वने क्वचायेकाः थीथी न्हयसःत झ्वलिक्क मनय्‌ दासिवल | “छु आः 
सिला नेपालय्‌ वयाः सुमनयात नापलाइगु हे जुल ला ? सुमनया स्पर्म काइगु 
हे जुल ला ? सुमनं सिलायात स्पर्म बीगु हे जुल ला ? थ्व खै गुलितक 
सम्भव जुइ ? सुमनया स्पर्मपाखें दुम्ह मचा काय्‌ जुइ कि म्ह्याय्‌ जुइ ? 
कि निम्ह हे बुझ ? टेष्ट ट्युबपाखें मचा बुइकीबलय्‌ गुलिंसिया निम्ह, स्वम्ह, 
प्यम्हतक नं मचा बुइकेज्यू धाःगु न्येनागु नं दु | खनागु नं दु । धात्थें सिला 
व सुमन धाःपिं बाखंया पात्र जक खः ला ? सिला व सुमन बाखंया पात्र 
जक मखुसे सत्य घटना हे जक मखु ला ? थज्याःगु न्ह्यसः छगू धुंकाः मेगु 
वयाच्चन वयाच्चन । 


'पौ'यात मामां 





मोतिलक्ष्मी शाक्य 
यँ 


ने साहित्य ख्यःया अतिकं हनेबहःम्ह बहुआयामिक साहित्यिक 

व्यक्तित्व, तःदँ न्हयवनिसें अमेरिकाय्‌ च्वनाः नं थःगु मांभायूया सेवाया 
लागि तल्लीन जुयादीम्ह भाषासेवक भाजु केशरमान ताम्राकार | वयूकःया 
च्वसां पिदंगु नस्वाः नस्वाःगु अनेक साहित्यिक स्वांत मध्ये बाखं साहित्य 
नांया कचाय्‌ पिलूगु 'पौ' नांया बाखंरूपी छफ्वः बाखंस्वां धायेमाल । 

सृजनशील समाजया लागि तुतां स्वरूपगु साहित्य, मानव समाजया 
छपाः न्हायूकं खः | साहित्यरूपी उक्त न्हायूकंपाः जल्ल थीकेगुया लागि 
ल॑सां तयेके बीकथं, भाषासेवक भाजु केशरमान ताम्राकारजुं “पौ” नांया थुगु 
विशेष बाखं प्रस्तुत यानाः मिसा च्वमिपिंत समालोचनाया ज्या लःल्हानाः 
बियादिल | नेवाः साहित्य ख्यलय्‌ मिसा समालोचकप्रतिया प्रोत्साहन 

धायेमाल । 'पौ' बाखंया प्रस्तुतिपाखें थुगु प्रोत्साहनयात भाषा ख्यःया थौंया 
छता न्हूगु न्ह्यच्यूगु पला: मधासें मगा: । गुगु ज्याय्‌ जि स्वयं नं सः थें मसः 
थें जूसां थुगु क्षेत्रया अनुभव यायेगु लँय्‌ दुथ्याःगु तायेका | 

प्रस्तुत 'पौ' बाखं न्हूगु विषयवस्तु स्वरूपया बाखं तायेका | बाखंया 
हाकः, ब्या: अले उकी दुनेया माथंकथं बाखं ब्वनेबले सलल वसे यइपुसे 
न्ह्याइपुसे च्वं | बाखं क्वचाःगुया अन्तिम छगू झवलं अं नयेगु स्वयां अंपु 
चुचुप्याये साःगु खँँया सत्यता खः थें ताल | साःप हे कलापूर्वक बाखं 
क्वचाःगु तायेका । 

घटना, मनोविचार, खँल्हाबल्हा आदि बाखनय्‌ दयेमाःगु सरलता, 
सरसता अले सम्भाव्यता दु । थन पात्रया ल्याखं तःम्हेसिगु नां दुसां बाखनय्‌ 
स्वम्ह हे जक सजीव पात्रपिं दु धायेमाल- सुमन, सिला अले मिलन | 

बाखंया सुरू साधारण खैल्हाबल्हां निम्ह तःकेहँ - दाजु सुमन व 
केहँँ तिमिलाया सम्भावित नसनां सुरू जुइ | बाखंया मू नकिं सिलां थःगु 
नुगःदुने थाय्‌ कयाच्चंम्ह अथवा थाय्‌ बियातःम्ह, एकतर्फी पूर्व मतिनामि 
सुमनयात पौया रूपय्‌ तःगु मनोकल्पनाया खँ हे बाखंया मू विषय जुयाब्यूगु 
जुल | बाखंया मू विषयकथं सिलां च्वयाच्चंगु पौ - अथे नं जुइ ला धकाः 
धायेमछिंकथंया प्रेमकहानी | सुमन व सिला दथुया प्रेमकहानी । लिपा सहज 
तरिकां हे मिलननाप इहिपा यानाः सहर्ष साथ अमेरिकाय्‌ च्वनाः सफल त्यपु 
जीवन हनेगु जूगु, नेवाः नारीया नेवाः परम्परा धायेमाः | अले सहज जीवन 
व आर्थिक लाभ कथंया फाइदाया लागि थःगु देशं पिहां वनेगु थौया आधुनिक 
संस्कारया न्ह्यब्वया नं थुगु बाखंया ल्याखं अस्वाभाविक मजू धायेमा: । तर, 
मिलननाप इहिपा याना: ताः ईतक नं मचा मदुसेँलि थःपिं मचाया मां-बौ 
जुइगु छगू स्वाभाविक इच्छा खया नं थ्याकमचा लहीगु संस्कार न॑ यः 
मतायेकूम्ह सिला । 

दंदँ बिदेशय्‌ च्वना नं, बिदेशय्‌ मचा मदुपिं त्यपुपिनि मचा मदयेकेगु 

बिदेशी संस्कार लुइमखा तायेकल सिलां | अन्तय्‌ थम्हं हे जन्म बीम्ह 
मचापाखें थः मां जुइगु उत्कट इच्छा तःम्ह सिलां लिपा टेष्ट ट्युब बेबीया 
माध्यमं थःगु हे प्वाथय्‌ मचा तयाः मां जुइगु इच्छा प्वंकल | अले बिदेशय्‌ 
तसक हे थिकेगुलिं नेपालय्‌ वयाः हे उपचार यायेगु जक मखु, उम्ह मचाया 
लागि माःगु स्पर्म थः पूर्व मतिनामिपाखें कायेगु इच्छा ब्यक्त याकातल | 
लिसें नेपालय्‌ न॑ थुज्वःगु प्रविधिया विकास जुयावये धुंकूगु खया उल्लेख 
थ्व बाखनय्‌ दु | सुमननापया मतिना एकतर्फी प्रेम हे जूसां विगत जीवनया 
प्रेमकहानीयात नुगलय्‌ लिपुंकाः वयापाखें स्पर्म कयाः नेपाली ख्वाःवःम्ह, थः 
यम्हेसिगु स्वरूप दुम्ह मचा दयेकेगु सिलाया कल्पना | नारी हृदयया छब्व 
खःसां विगत जीवनया मतिनामिनाप प्रत्यक्ष मखुसां अप्रत्यक्ष रूपं स्वाप 
तयेगु भावनात्मक कल्पनाया अकाल्पनिक लिखित प्रस्ताव - नतुसुतुतकं 
ब्याकेमलम्ह सुमनयात थम्हं च्वयागु पौया गोपनियता तयेगुया सुझाव समेत 
तयाः वयागु हे स्पर्म कयाः मचा दयेकेगु खँ च्वयेगु सिलाया आँट, आन्तरिक 
इच्छाया सुचुकेमफुगु भावनाया पिब्वया धायेछिं । 

तर, मतिइ मखनाकथंयागु पौ व पौया प्रस्तुति च्वमिया बाखंया 
चरमविन्दु । घ्वाईंकासा म्हितीबलय्‌ थ्वाइगु बैग: क्वथाया चिं नं पुला: कपालय्‌ 
कःवइ थेंजाःगु अनुभव याःम्ह सुमनया म्ह छम्हं चःति चःति जुइ | थरर 
खाइ । बाखं क्वचाइ । पौ छपौया माध्यमं सम्पूर्ण बाखं सुलाच्चंगु छम्ह नेवाः 
नुगःया मिसा व छम्ह नेवाः स्वभावं भलादमिम्ह मिजं | मनोभावना प्रधानगु 
थ्व बाखंया सफलता तायेकूसा छि बाखंच्वमि भाजु केशरमान ताम्राकारयात 
यक्व यक्व सुभाय्‌ बिसें भिंतुना नं देछायाच्वना | हाकनं हाकनं इलय्‌ ब्यलय्‌ 
थथे हे बाखंत ब्वनेदइगु आशा नं याना । 


पौ बाखनय्‌ दुगु अन्तरवस्तु ! 





रजनीमिला 
किप 


ने ख्यलय्‌ मेमेगु विधासिबें बाखंच्वमिपिं थौंकन्हय्‌ पिळू वयाच्वँगु 
दु । थ्व लसताया खँ खः | बाखं जक मखु गुगुं न॑ विधाया साहित्यया 
औचित्य कुलेबले समाजसिबें बिस्कं तया: साहित्यया रूप ध्वदुके फइमखु । 
विधागत भिन्नता दइ, तर समाज व मनूया संसारं पिहाँवना: च्वइगु साहित्यया 
औचित्य मेकथं हे जूवनी । स्वंगू दशक न्हयःतक नं कमिक्सया रूपं च्वइगु 
बाखं थौंकन्हय्‌ एलियन अर्थात्‌ मनूतय्‌ संसारं पिनेयापिं काल्पनिक संसारय्‌ 
विचरण याइपिं अति हे अनौठो खालयापिं पात्रत न्ह्यब्वया च्वइगु बाखंतयसं 
थाय्‌ कायेधुंकल | उपिं बाखंत थौंया संसारय्‌ ब्वनेगु मजूसे स्वयेगु फिल्मया 
रूपं न्ह्यब्वयाहःगु दु । अले खुर्दै-न्हयूर्दै न्ह्यवनिसें १२ गू तगिंतकया 
ल्यायूम्हतसें तसक हे न्हयइपुकाः स्वगु उपिं प्याखंत स्वैरकाल्पनिक 


पौबाखनय्‌ दुवाला - रजनीमिला | ८७ 


जगतया हे बाखनय्‌ आधारित जुयाच्वँगु दु । 

थथे न्हापा सा च्च जक च्वया: च्वमि वा ब्वमिपिंसं हे ब्वना: न्यंकीगु 
व न्यनेगु (8५०४०) या चलनयात स्वाराक्क हाचां गाया: स्वयेगु व न्यनेगु 
कथं फिल्म वल | अनंलि अति उत्तरआधुनिक थौंया संसारय्‌ उखेथुखे हे 
सने म्वायेक छँ-छँय्‌ हे मिनी-थियटरकथं अडियो-भिजुअल प्रविधि वयेधुंकाः 
बाखंया धाः हे मेकथं न्ह्यानावन । बाखं न्ह्यब्वयेगु धाः जक मखु, गजब 
गजबगु विषयवस्तु नं प्रस्तुत जुजुं वल । 

बाखं च्वमि केशरमान ताम्राकारजुया बाखं 'पौ'यात दुवालेबले 
वयूकः थौंकन्हय्‌ गुगु देशय्‌ च्वंच्चनादिल अनया पारिवारिक दृष्टान्तयात 
न्ह्यब्वयादीगु दु | तर बाखंया सेटिङ धाःसा थौंयागु मखु | उगु जमाना 
गबले पौ पोष्टमायूनं ब्यू वगु खः | बाखंया विषयवस्तु धाःसा नेपालय्‌ सन्‌ 
२००५ जःखःनिसें तिनि छ्यलाहःगु टेष्ट-ट्युबपाखें मचा दयेकेगु जूगु खः । 
थनिं प्यंगू दशक न्हयवनिसें हे अमेरिकाय्‌ हलिमयूया दकले तःधंक प्रविधिया 
विकास जूगु खः, अन पक्कां टेष्ट-ट्युब प्रविधिं मचा दयेकेगु तःधंगु खइमखु 
वा नेपाःमितयृत थें न्हूगु खइमखु । 

'पौ' बाखंया रूप धिसिलाः | बाखंया स्पष्ट स्वरूप दु | थुकिइ 
बाखंया मू च्चः (१1०) शुरू व अन्ततक छगू हे विषयवस्तुयात कःघानाः 
न्ह्याःवनाच्चंगु व पात्रतय्‌ ल्याखं म्हो पात्रत तयाः आधुनिक चिबाखंया स्पष्ट 
पहिचान बियाच्चंगु दु । शीर्षक पौ हे मू विषयया आधारकथं न्ह्याकायंकातःगु 
दु । नांजाःम्ह अमेरिकी कवि तथा बाखं च्वमिं ६4४१7 ७1191 ०९ न॑ धयादी 
थें छगू चिबाखनं छगू कथंया अवस्थायात त्वःमफीकूसे न्हयाकायंकेगु खः । 
वयूकःया थ्व धापूकथं पौ बाखंया च्वमि भाजु केशरमानं निर्वाह यानादीगु दु । 

बाखंया प्रस्तुति तसकं सरल | सरल जुयाः नं गबले सुमनयात बिदेशं 
छ्वयाहःगु पौ ल्हातय्‌ लाइ, वं उगु पौ ब्वब्वं वनी | बाखंया समग्र ब्व व हे 
पौ छपतिइ ब्वमिपिन्त तक्यंकाः छगू समस्यातक थ्यंकाः क्वचाइ | बाखंया 

शुरू गुगुं न्हूगु मखु | अक्सर नेपालभाषा ख्यलय्‌ बाखं च्वइपिंसं बाखंयात 
न्ह्याकीबले दक्कले न्हापाँ गथे याना न्ह्यब्वइगु खः, अथे हे जक खः | 
तिमिला गुम्ह सुमनया कहुँ खः, थः दाजुयात वःगु पौ बीम्ह । थ्व पात्र छम्ह 
दयेका: व॑ थः दाजुयात च्या दायेकीगु निसेँ पौ ब्वने न्ह्यःतकया सेटिङ 
तसक परम्परागत नेवाः बाखंया हे पहः खः | पतिइ न्ववाइम्ह (\४7rat०ः) 
सिला खः | सिला सुमनया यःम्ह पासा । व॑ छ्वया हःगु पौ जब ब्वब्वं वनी, 
ब्वंलिसें सुमनया म्ह क्वानाः चःति वइ | शायद सुमनया थःगु समाज, देश 
व कालय्‌ अज्यःगु प्रस्ताव नं मवःनि जुइ वा सुमनं छम्ह थः हिन्दु पित्तृसत्तां 
हेहे कयाच्वंगु समाजय्‌ छम्ह मयूजुं टेस्ट-ट्युब बेबीया नितिं माःगु स्पर्मया 
आशाय्‌ पौ च्वया हइगु गबलें हे म्हगसय्‌ तक मम्हंगु जुइ | व नं छगू इलय्‌ 
थःत यःम्ह मयूजु सिलां हे च्वया हइ धयागु गुगुं इलय्‌ मनय्‌ मवःगु खँ जुल 
जुइ । स्पर्म माःगुया फुक्क खैँ पतिइ हे च्वया तःगु दु । स्पर्म सुमनपाखें छाय्‌ 
माःगु धइगु नं ध्वाथुइक पतिइ हे च्वयातइ | बाखं क्वचाइ । 

बाखंया मू च्वः (१1०) ज्वने न्हयः परम्परागत वा आधुनिक न्हृयाग्गु हे 
जूसां गबले मू च्वःपाखे दुहाँवनी अबले तिनि बाखंया चु लुयावइ | सुमनया 
यःम्ह सिला खः | तर सिलाया इहिपा मेम्ह हे नाप जुइ | इमि दथुइ मचा 
मदइगु हुनिं सिलाया त्यपू जीवनय्‌ गुगू पःखा धुचुक्क वयाः दंवल, उकियात 
थुना छवयेगु आशययात गुकथं प्रस्तुत याइ च्वमिं व हे थुगु बाखंया तःधंगु 
मोड जुल | बाखंया सवाः थ्व हे मोडं बियाच्चंगु दु | इहिपा जुइधुंपिनिगु 
दथुइ मचा दइगु वा मदइगु स्वाभाविक रूपयात बाखं च्वमिं भाजुं थौंकन्हयूया 
प्रविधियात छयला: मचा दयेकेगु गुगु किपा न्ह्यब्वयादिल, व छुं अजू चायेमाःगु 
विषय मखु | तर सिलां थःपिनि गबलें मचा मदइगु समस्यायात थःम्हसिनं 
ययेकाः नं नापं च्वने मखंम्ह मनू सुमनपाखें ज्यंकाः छवयेगु बिचाः यानाः 
धकाः छवइहःगु प्रस्तावयात सुमनं छुं न्ववाये मलाक्क हे पौ क्वचाइ । बाखंया 
थ्व मोडय्‌ थ्यंकाः ब्वमिपिन्त छगूकथंया च्यूताः (९५/०७४) थनाबी । सिलां 

धायेमाःगु फुक्क खँ धाये धुंकाः सुमनया लिसः छु जुइगु जुइ आः धकाः 
ब्वमिपिनि नुगलय्‌ तःधंगु हलचल हयाः बाखं क्वचायेकाबी । थुकिं ब्वमिपिन्त 
ताउतक नुगलयू खँ वात्तुवायेकी | बाखंया च्वःया शुरूसिबें अन्त तसकं 
सशक्त जू | बाखं वा नाटक थुकथं क्वचायेकेगु च्वमिया तःधंगु विशेषता 
नालाकाइगु खः | सुमनया लिसःतक बाखं न्हयाःगु जूसा थ्व बाखं सामान्य 
जुइफु वा सुमनया लिसल॑ ब्वमिपिन्त ब्वलंका बीगु संवेगया प्रस्तुतिं जक पौ 
बाखंया प्रभाव गथे जुइ धकाः धायेफइ । 

निम्ह पात्रया दंदै पुलावने धुंकूगु जीवनयात हाकनं छकः वर्तमानय्‌ 
स्वायेहःगु बाखंया धाः न्ह्यइपुसे च्वं | सिलाया थः यःम्ह सुमननाप इहिपा 
यानाः सदां नापं च्वनेमखंसां उगु मतिनायात स्वाकातयेगु छगू त्वहःकथं 
टेष्ट-ट्युब बेबीया अवधारणा न्ह्यब्वयादीगु दु | बाखंया थ्व शिल्प च्चमिं 
मचायूक हे छयला: बाखंकथं स्थापित यायेत ताःलाःगु दु । टेष्ट-ट्युब बेबीया 
अवधारणा आधुनिक समाजया साधारण जीवन पद्धति जुइधुंकूगु जूसां सिलां 
त्वःफुके मफुम्ह, लुफिं हाइबले वा हाच्छिकाः वइबले स्वाट्ट छुं लुमं थें 
सिलाया जीवनया विशेष विशेष इलय्‌ लुमनीम्ह सुमन हे ल्यइगुकथं बाखंया 
च्चः (P1०) कताः । 

बाखं सरररं न्ह्यानाच्वँगु दु | भाय्‌ सरल व शालीन जू | सरल जू थें 
तुं सरसता भतिचा गाःगु जूसा ब्वमिपिं गाक्क सन्तुष्ट जुझ्थाय्‌ दइगु खः । 
भायूया कलात्मकतां वा बिम्बप्रधान जूसा बाखनं न्ह्यब्वयेत्यंगु बाखंया बिम्ब 
अर्थात्‌ ब्वमिपिनि दुने ब्वलनीगु किपा अझ स्पष्ट जुइगु खः । अथे सां समग्रय्‌ 
बाखनं नुगलय्‌ थ्यू, | छगू हे च्वः (2100) जक दुगु थ्व चिकिचाहाकःगु बाखनं 
ब्वमिपिनि मनय्‌ अवश्य छगू कथंया लबू थनाब्यूगु दु, थनाब्यूगु दइ । 


'पौ' बाखं ब्वने धुनेवं.... 





रीतादेवी प्रधान 
संयुक्त राज्य अमेरिका 


ल. न्हापां जि तसकं लयूताः | न्ह्यसः न्येनादिसँ, छाय्‌ धकाः ? 

छिकपिंसं न्ह्यसः तयादीन्स्यः हे जिं थम्हं लिसः बी मज्यू ला ? 

च्चछायेबहःम्ह, लोकंहवाःम्ह पीदँ न्ह्यवनिसें नेपालभाषा साहित्य 
ख्यःया जागरूक नेपालभाषा साहित्यपुत्र केशरमान ताम्राकारजुया लोकंहवाःगु 
'पौ' बाखंयात ब्वनाः समीक्षा यायेगु जिगु लागि छगू तःधंगु भाग्य खः । 

खः ला वयूकःया बाखंयात समीक्षा याये धयागु 'सूर्च:यात मत क्यनेगु' 
धया थें खः । उकि न्हापा हे क्षमा फ्वने ! समीक्षा यायेसःम्ह जि मखु, अथेसां 
थम्हं खं थें थन कुतः याये त्येना । छुं गथे जूसा द्वँविद्वँ जुयावन धाःसा क्षमा 
यानादिसँ । 

मध्यमवर्गीय परिवारय्‌ दाजु केहँया परस्पर माया, दाजुप्रति केहँँया 

चिन्ता व कर्तव्ययात बांलाक वर्णन यानातःगु दु 'पौ' बाखंया सुरूइ हे । 

ई नाप ब्वाँय्‌ वनेत थःगु आर्थिक, सामाजिक स्तरया प्रगतिया लागि 
मनूतयूसं हे चाहना यानाच्वनी, प्रगति यानायंकेत स्वइ धयागु खैँ नं तिमिलां 
'पौ' वःगु दु धायेवं 'ज्याया लागि निवेदन बियागु थासं अन्तर्वार्ताया लागि 
सःताहःगु पौ खः कि. अन ज्या दःसा बांलाइका' धयागु बिचा: वया मनय्‌ स्वां 
ह्वःगु पाखें नं झीसं थुइके माःगु दु । थ्व प्रस्तुतिकरण बाँलाः । 

पौ अफिसं वःगु मखु | तर थः कलेजया पासा सिलां च्वयाहःगु जूबलय्‌ 
सुमन थम्हेस्यां म्हिगः म्हगसय्‌ खँ ल्हानागु खँ ब्यक्त याःगु दत | थुकिं छु 
खनेदु धाःसा सिलाप्रति सुमनया प्रेम मनय्‌ बुलुमि च्यानाच्वंगु खनेदु । 

छुं अपवाद बाहेक मनूतय्‌ लागि अतृप्त इच्छा, आकांक्षा धयागु 
मानवया सुषुप्त अवस्था नं वयेफु धयागु छगू सन्देश बीगु खःला धकाः नं जिं 
वाःचायेका । थ्व जितः पायूछि हे ताल । 

थःगु कला, संस्कृति, भाषा, साहित्य धयागु भी न्हयाग्गु थासय्‌ च्च॑सां, 
यक्व हे दँ दुसां नं थःगु नुगः दुने सुलाच्वनी व मालीबले “चायात छवया: 
न्हियात व सूर्यः पिहां वःथें' पिहां वइ धयागु थें सिलां सुमनयात अंग्रेजी भासं 
मखु अमेरिकाय्‌ च्चंसां नेपालभाषां हे च्वयाबले सललल वन धाःगु बिचाः 
क्येनातःगु दु च्वमिभाजुं | थ्व नं जितः बांलाः हे ताल | 

न्हापा न्हापा सहशिक्षा मब्वंपिं मिसामस्तयूगु पहचह व बिचा:यात 
सिलापाखें कनातःगु दु | हाकनं कलेज लाइफ सहशिक्षा ब्वनेबले सुरू- 
सुरूइ मिजंत खन कि गज्याःगु अनुभव जुइ, विस्तार विस्तारं पासापिनिगु 
संगतं सिला गुकथं हिलावनी धयागु नं सिला व मन्दिरायागु खँल्हाबल्हा 
ब्वयातःगु दु । 

थ्व बाखं सरसती ब्वनायंकेबले जि नं इपिं नापं व हे कलेजय्‌ 
ब्वनाच्चनागु अनुभव जुल । थज्याःगु अनुभव याकेफुगु धयागु हे च्वमिया 
कलमया सार्थकता खः | 

प्रेमयागु मामिलाय्‌ १९, २० व २१ औं शताब्दीइ यक्व हे ह्यूपा: वये 
धुंकल धयागु न॑ थ्व बाखनय्‌ सिला व सुमनयागु कलेज जिन्दगीया “मूक 
प्रेम', आत्मीय प्रेम व थःथःगु नुगल्य्‌ जक 'भुसको आगो थें' च्यानाच्चंगु 
खँयात ब्यक्त याना: कनातःगु दु । अले ल्वापुइ ह:ताज्वलं ज्वनाः न्हयःने वने 
मफुत कि व मनू बांलाःसां ल्यूने लाइ धइगु पौ बाखनय्‌ दुथ्यानाच्च॑गु थें च्वं | 

भीसं भीगु नुगःया खँ धायेमफुत कि मां, अबुं धाःथें इमिसं धा:म्हलिसे 
हे इहिपा यागु सिला पाखें सीदत | अझ जिगु बिचा:कथं न्हापा “राम लिसे 
सीता नापनापं वंथें' थौं २१ औं शताब्दीइ नं मिस्त थःगु इच्छा, आकांक्षा, 
परिवार त्वःताः भाःतया ल्यूल्यू, जन्मदेय्‌ त्वःताः कर्म देशय्‌ वनेमाःगु दु 
धयागु नं थुकी न्ह्यथनातःगु दु । थ्व छगू न॑ सान्दर्भिक सत्य खः । 

सिला थः मां जुइगु स्वार्थ पूर्तिया लागि सुमनयात तारिफ यानाः टेष्ट 
ट्युब बेबीया लागि सुयातं धायेमते धकाः बिचाः प्वंकूगु खँ हे मुख्य 'पौ'या 
अभिव्यक्ति जुयाच्वन । 

खयतला समय नापनापं भी नं हिलावनेमाःगुलिं सिलायागु बिचाः नं 
बां हे ला:गु सान्दर्भिक खः । 

सिलां थः भाःतयात विश्वासघात यायेत्येनागु मखु धाःसां भाःतयात 
मधाःसे थःत यःम्ह न्हापांम्ह मिजंया प्रतिरूप हे थःगु प्वाथय्‌ तयागु धयागु 
मनशाय हे भाःतप्रति तःधंगु विश्वासघात हे जुइ । दाम्पत्य जीवन धयागु हे 
कलाः, भाःत दथुइ विश्वास, पारदर्शिता, आत्मीयता दयेमाःगु हे खः । 

बिहा मजूनिम्ह मिजं पासापाखें मचा दयेकल तर व मिजं पासाया 
लिपा इहिपा याये धुंकल कि वया जीवनय्‌ नं गुबलें शान्ति जुइमखु । 
छायृधाःसा 'ईश्क और मुस्क छिपाने सें नहिं छिपते' धाः थें । 

कालान्तरय्‌ मस्तय्‌ ख्वाःपाखें सभ्यता पिहां वइ, अले गज्या:गु भयावह 
परिणाम वइ ? 

जिगु बिचाःकथं जि छम्ह मिसा हे जूसां, जिं छु धाये धाःसा सिला 


पौबाखनय्‌ दुवाला - रीतादेवी प्रधान | ९१ 


थज्याःम्ह मिसा, व प्रेमिका मखु स्वार्थी खः | व धार्थेंयाम्ह प्रेमिका जूगु 
खःसा न्हापा हे छाय्‌ प्रेमपत्र मच्वल ? छाय्‌ सुमनयात न्हापा वाःमचायेकल ? 

मनूत, चाहे मिसा जुइमा: वा मिजं, वयागु सोभापनं गुबलें फाइदा 
कायेमज्यू | 

लिपा सुमनयात 'जिगु प्वाथं पिहां वइम्ह मचाया ख्वालय्‌ छिगु हिसिचा 
दुगु न्हाय्‌ व मिखा स्वयेमास्ति वः थ्व खैँग्वःत सुयात लुमंकाः धाःगु जुइ... ! 

उकिं थुकी “दाल में कुछ काला है' धाःगु धापू नं लुमंका | 

स्यू ला... हल्ला, स्यू ला... हल्ला । 

सुं नं तं चायादीमते न्हि | धात्थें धायेगु खःसा थ्व 'पौ” तसकं बांलाःगु 
बाखंया धलखय्‌ तयेछिं | भाषा सरल जुयाः नं मिठास दु | बाखं सलल व॑ | 
थुकी पात्रतयूगु अन्तर्द्वन्द्, मानसिक विचारधारा बांलाक न्ह्यब्वयातःगु दु । 
खास याना: जिं समीक्षा यायेसःम्ह ला मखु, अथे खःसा कुतः याना । 


'पौ” बाखंया खँय्‌ 


८१ 


1 है ® 
~ | 


रीना तुलाधर 
यँ 


नेः साहित्यय्‌ तःदँ न्हयव॑निसें बाखंच्वयादीम्ह भाषासेवी 
केशरमान ताम्राकारया 'पौ' बाखं ब्वनेधुंकाः जिगु नुगलं खंगु खँ 
आखःग्वलय्‌ थुकथं किया । 

बाखनय्‌ सुमन ज्याकुथिं लिबाक्क छँय्‌ दुहांवइ | दाजुया सः तायेवं 
धन्ना कयाच्व॑म्ह केहँम्ह तिमिलाया मन याउँसे च्वनी | लिबाक्क दुहांवःम्ह 
दाजुयात याकनं च्या छगू नि त्वंकेत भुतुलिइ दुहां वना: च्या दायेका 
हइ | सुमन त्यानुलंकेत थःगु खाताय्‌ थस्स पाइ । केहँम्हं च्या हइ | छाय्‌ 
लिबाःगु न्यनी । सुमनं सवाः कयाः च्या घुतुकी । केहँँम्ह मधि छुनातयागु 
दु नये ला, हनिचा बेलि यायेगु खःला न्यनी | थुकथं घटनाक्रम ब्वयाः 
बाखं न्ह्याःवनाच्चगुली सजीव दृश्य चित्रण जू | सम्वाद स्वाभाविक जू । 


पौ बाखनय्‌ दुवाला - रीना तुलाधर | ९३ 


थ्व थुलि घटनां ब्वमिपिसं अन्दाज यायेधुंकी कि सुमनया ब्याहा मजूनि 
वा तिरिमयूजु दुसां छँय्‌ मदु जुइ । व थें निम्ह तताकेहँ जक हे जः दुगु 
छँ खःला धयागु नं अन्दाज यायेफु | अफिसं लिहांवःगु धायेबले सनिलया 
घटना धइगु नं सीदत । 

केहँम्हं दाजुयात पौ छगू वःगु दु धकाः न्यंकेवं सुयागु पौ जुइ, सखे 
ज्याया लागि निवेदन भ्वं तया थासं लिसः वल ला, थ्व ज्या चूलाःसा तसकं 
बांलात धका: मोनोलोग तयात:गुलिं थ्व सुमन धइम्ह बाखंया पात्र छगू 
बांलाःगु जागीर मालाच्च॑म्ह खः धइगु पात्र-परिचय जुइ । 

पौ ल्हातिइ लायेवं पुलांम्ह मिसापासा सिलायागु खनी धकाः: सी । 
म्हिगः म्हगसय्‌ तिनि सिलायात खंगु थौं पौ ल्हातिइ लात धकाः छत्वाःचा 
च्याः सुमनया नुगलय्‌ सिला सुलाच्च॑गु दनि धकाः कनेत स्वःगु बाखंच्वमिया 
खुबी च्वछायेबहःजू । 

सुमनं पौ ब्वने शुरू याये न्ह्यः केहँम्ह तिमिलां बेलि यायेत थाहाँ 
भासँ न्हिं धयावंगु संवाद तयातःगुलिं च्वमिं बाख॑यात माक्को जीवन्त यायेत 
स्वयातःगु खनेदु । दृश्य चित्रण क्वातुके माःथाय्‌ क्वातुकेत स्वःगु बांलाः । 
थुकथं बाखनय्‌ दयेमाःगु तत्व पूर्वैवं बाखं न्ह्याइ । थ्व जुल बाखंया न्हापांगु 
बांलाःगु पक्ष | 

पौ प्वलाः ब्वनेगु स्वह | अनंलि बाखंया स्वरूप पाइ | छपु पौया 
दुने बाखंया सकतां खँ दुथ्याका: कनेगु छगू प्रयोग बाखंच्वमिं ल्ययादीगु 
दु | छपु पौदुने बाखं न्ह्यंकेगु थ्व न्हापांगु प्रयोग ला मखु | नेपालभाषाय्‌ 
पौपाखें बाखं कंकेगु प्रयोग न्हापा लिपा मेपिं च्वमिपिसं न॑ यानावंगु हे खः । 
पौ च्वया: बाखं च्चये छखें ज्या छिं | (०7३४०! शैलिइ च्चये छिनीगुलिं 
यानाः अन मेमेगु दृश्य चित्रण, जीवन्त संवाद शैली, मनोलग आदि दुथ्याकाः 
घटनाक्रम न्ह्यब्वया च्वने म्वायेक हे सर्ररं बाखं कनेछिनी | थजाःगु हे 
प्रयोग पौ बाखनय्‌ दु । थुगु बाखंया छ्यं हे “पौ' नं खत । थथे जुयाः बाखं 

भचा वर्णनात्मक नं खनेदु । गथेकि 1९5६ ६००९ ७३७४ प्रविधिया बारे, अन 
अमेरिकाय्‌ दां अप्वः तुइगु, बिदेशय्‌ वीर्य डोनर काल कि मचा हाकुइ कि 
तुयुइ आदि ताहाकयेक खँ न्ह्यब्वयातःगु दु । 

पौ छपुतिइ दुने सुमन अले वया न्हापा यःम्ह मतिनामि सिलाया बाखं 
न्ह्यानाच्चंगु दु | पौया माध्यमं सिलाया वर्तमान जीवन सलल कनाहःगु दु । 
सुमन पात्र वर्तमानय्‌ गौण हे जुइ । तर पौया दुने सिला व सुमनया न्हापावंगु 
जीवन खनेदयावइ । 

पौ च्वःम्हं सिलां बिदेशय्‌ च्वनाः मांभासं च्वयेगु त्वःफिउसां कुतः 
यानाबलय्‌ मांभासं हे सलल च्वयेफत धका: खँ स्वानातःगु बाखंचुया नितिं 
हे जक धायेगु खःसा उलि आवश्यक मजू | तर थन च्वमिया मांभायूप्रतिया 
मतिना प्रतिबिम्बित जूगु दुसा मेखेर थ्व पात्रपिं नेवाःत खः धकाः ब्वमिपिसं 
म्हसीकेब्यूगु बाला: | 

सिलां थः मचाबलय्‌ तसकं मछाःपहःयाम्ह धकाः कंकातःगु छाय्‌ खः 
सीके थाकु | अन॑लि मन्दिरा शाक्य पासां छ तसकं मछाः धकाः धायेकातःगुलिं 
ब्वमिपिसं थथे बिचाः यायेफु कि थ्व मन्दिरा शाक्य धाःम्ह पात्र लिपा बाखनय्‌ 
पिहां वइतिनि | तर लिपा व पात्र बाखनय्‌ पिहां मवः | उकि थ्व नां छगू 
तयातःगु अप्वः जुल धकाः धायेछिं | छम्ह पासां धाःगु धकाः जक च्वःसां 
गाःगु थें च्वं | 

सिलां मिसापिं जक ब्वनीगु ब्वनेकुथिइ ब्वनागुलिं थः मछाःपहःयाम्ह 
तर लिपा को-ईजुकेशनय्‌ ब्वनाबले लच्छि लिपा मिजँ पासापिंलिसें च्वना: खैं 
ल्हाये छालावल धायेका तल । छाय्‌ थ्याक्क हे लच्छि लिपा अथे मिज॑पिंलिसे 
खँ ल्हाये छालावःगु जुइ | थन ल्यायूम्ह ल्यासेपिं छथासं च्वन कि छगू 
आकर्षण जुयावइगु मानवीय स्वभावयात न्हयब्वया: सिला व सुमनया दथुइ 
आकर्षणया भावना ब्वलंगु क्यनेत च्वमिं थपायूमछि हाकयेक भूमिका न्हयाकूगु 
जकं खः ला | छगूकथं धायेगु खःसा थ्व ब्व बाख॑या निंतिं आवश्यक मजू । 

अथे मखुसा मछाःपहलं यानाः हे थःगु नुगलं ययेकूम्ह मिज॑या न्ह्यःने जितः 
छ यो न्हिं धाये मफुगुलिं याना: इपिं सदांया नितिं जीवनय्‌ बायेमाल धायेत्यंगु 
खःला | छाय्‌ सिलां थः मछाःपहःयाम्ह धकाः ताहाकेक च्वयाच्वन व पौ 
च्वच्वं, थ्व स्पष्ट मजू | 

बाखनय्‌ स्पष्ट मजूगु मेगु खैँ, छाय्‌ छु कारणय्‌ इपिं निम्ह सुमन 
व सिला दंदैँतक नुगलं अतिकं ययेका: नं 5/1९ जुयाच्वन | सिलां 
मछाःम्हेसियां बरू छक: निकः जक मखु च्याकः किकः तक मिखाभासं थःगु 
मतिना न्हयब्वयेत स्वल | तर सुमनं लिसः मब्यू | गुकिया कारणं इपिं सदांया 
निंतिं बायेमाल | सुमनया छु बाध्यता खः | हानं जिगु पौ खनेवं कुचाकुचा 
जुइका खुना: वांछ्वयेमते जितः त्वःताव॑म्ह धकाः सिलां पतिइ च्वकातल । थ्व 
स्वयेबलय्‌ सिलां धोखा ब्यूगु थें नं खनेदु । हानं बाखंया ल्यूनेथ्यंक ब्वनेबलय्‌ 
इमि नुगलय्‌ मतिनाया चु सीमदयेक ल्यना हे च्वंगु सी दु | उकि हे सिलां 
थःगु अतृप्त मतिनाया प्याःचाः लंकेत सुमनयाके मचा प्वाथय्‌ दयेकेत वीर्य 
फ्वन | थुकथं थ्व बाखनय्‌ सुमन व सिलाया मतिनाया खँ भचा स्पष्ट मजू । 

न्ह्यागुसां सिलाया मययेक हे विवाह यायेमाःगु कनातःगु दु | तर 
जीवनय व न्हयाः वनी । भाःतयापाखें अमेरिकाय्‌ सुख व सुविधासम्पन्न जीवन 
हे न्ह्यानाच्वनी | तर नुगलय्‌ सुमनया लुमन्ति घाना हे च्वंगु दइ सिलां | व॑ 
सुमनयात नुगलय्‌ थाय्‌ बिया हे च्वनी | छक: अमेरिकाय्‌ थ्यंकःवःपिं निम्ह 
साहित्यकारनाप सुमनया साहित्यया बारे खँ ल्हाइ सिलां | छाय्‌ कि सुमन 
छम्ह च्वमि जुयाच्वनी | सुमनया ज्या दत धाःगु न्येनाः सिला तसकं लयृताया 
नं धाःगु दु । सुमनयात थकायेगु वया इच्छा खनेदु | थुकथं स्वयेबलय्‌ सिला 
थः भाःतयाप्रति बफादार मजूगु खनेदु । 

सिला भाःतयाप्रति गनतक बफादार मजू धाःसा भाःत सेमिनारय्‌ पिहां 
वनाच्चंगु इलय्‌ मौका लाका: ताःहाकयेक पौ च्वया थः न्हापा यःम्ह मिज॑याके 
वीर्य फ्वनी | थ्व भी निम्हेसिगु दथुइ जक जुइ न्हिं धकाः मचा दयेकेगु 

थेंजाःगु निम्ह तिपूया दथुइ तसक क्वातुइमा:गु खँय्‌ नं वं थः भाःतं मसीक 
थः न्हापा यःम्ह मिजँयाके वीर्य कयाः थःगु प्वाथय्‌ स्वथनेगु योजना दयेकी । 
थ्व खँ फेसबुकय्‌ च्वल कि थःगु गोप्यता मदइ धकाः उकिं व॑ ताहाः पौ च्वइ । 
उकिं सिला थः मतिनामियात नुगलय्‌ कुंकाः भाःतयाप्रति बफादार मजूम्ह 
छम्ह पात्र जुल । थ्व बाखनय्‌ यदि सिलां जिगु इच्छा ला छंके वीर्य फ्वनेगु 
जक मखु छंग पाखें मचा दयेकेत छनाप चा छ्यायेमास्ति वः धकाः धायेकूगु 
जूसा थ्व बाखनय्‌ 8010 पन वयाः बाखंया स्वरूप हिलीगु जुइ । तर च्वमि 
थथे च्चये ग्यात । पुलांम्ह मतिनामियाके वीर्य फ्वनेगु जक आँट याकल । 

थ्व बाखनय्‌ सिलाया नुगःया छटपटाहत मचा मदया: न॑ खः । हानं 
वया पुलांम्ह मतिनामिनाप अतृप्त चाहना नं खः | उकिं बाखंया मू चु थुइकेत 
ब्वमिपिसं आपाः बिचाः यायेमालीगु अवस्था दु | बाखंया धाः मूलरूपं गुखे 
स्वया: वनाच्वंगु दु भचा सी मदु | 

पौ ब्वने क्वचायेवं सुमन चःति नाःनाः वयाः थरथर खाइ । थुकिया 
छुमां छु खः । कर्किया मिसा जुइधुंकूम्ह मिसायात नुगलय्‌ घानाच्च॑गुया 
ग्याचिकु पहः मखा जुइ । 

इहिपा यानाः मचा मदइगु दुःख, सदांया लागि थः भाःतपाखें मचा 
दइमखुत धकाः सीवं सिलायात जूगु छटपटाहत ब्वयातःगु बांलाः हे जू । 
थ्याकामचा कायेगु बिचाः मयासे न्हूगु प्रविधिकथं टेष्ट-ट्युब बेबी दयेकेगु 
ग्वसाः क्येनातःगु समयसापेक्ष जू | बाखंया प्रस्तुति, संवाद, दृश्यचित्रण, 
शब्दचयन, भाय, शैली आदि दकव दृष्टिकोणं स्वयेबलय्‌ “पौ' बाखं माक्व 
च्वन्ह्याः | अतृप्त मतिनाया लिच्वः मनूतय्‌ जीवनय्‌ गुकथं करः जुयाः गारे 
जुयाच्चने यः धइगु न्ह्यब्वयेत ९5-७०९ 8299 धइगु न्हूगु प्रविधियात 
लिध॑सा कयाः च्वयातःगु छगू ग्यसुलाःगु मतिनाया बाखं खः केशरमान 
ताम्राकारजुया 'पौ' बाखं । 


केशरमान दाइया 'पौ' प्वला स्वयां 





रेणु श्रेष्ठ 
यँ 


थरी" विधाय्‌ थःगु ल्हाः न्ह्याकाच्वनादीम्ह भाजु केशरमान ताम्राकारजु 
थौंकन्हे अमेरिकाया शिकागोय्‌ च्वनादी । ने.सं १०७५ स यँया मरू 
त्वालय्‌ जन्म जुयादीम्ह वयूकलं १०९७ सालय विराट नेपालभाषा साहित्य 
सम्मेलनय्‌ न्हापांगु सिरपाः त्याकादीगु खः | 

पौ बाखंया शुरूवात दाजु व केहँँया क्वातुगु मतिनाया खिपतं चिनातःगु 
लू मिखाय्‌ लँलै दनावः | कँहे तिमिलां थः दाजुयात च्या हयाः त्वंकूगु, मेगु 
छुं नयेगु ला कि धकाः माःमाःचिंक मतिनाया भाव न्ह्यब्वया च्वंगु चित्रण 
यानातःगु समाजया सकारात्मक सोचया छगू पक्षयात उला: मिसा जातिप्रति 
उदार हृदयया दसु ब्वयेत च्वमि सफल जूगु खनेदु । 

बाखंया छ्यं हे 'पौ' नामं न्ह्याःवंगु थ्व बाखनय्‌ म्हो जक पात्रत 

दुध्याका: नं समाजया थीथी समस्या कयूच्यानाः च्वयेफुगु च्वमिया छगू कला 
खः | गथे कि बाखनय्‌ यःत्यः जूपिं मतिनामितय्‌ मतिना न्ह्यब्वये मफयाः 
मतिनाय्‌ सुमन व सिला आसंद्याःगु क्येनात:गु दु | पतिइ “यःम्ह सुमन’ धकाः 
गुलि दँ लिपा नं सम्बोधन यानातःगुलिं सिलां आःतकं सुमनयात थःगु नुगलं 
हुयाछ्वये मफुगु बांलाक खनेदु । हलिया न्ह्याक्व विकसित देया कुंचाय्‌ वंसा 
थःगु मांभाय्‌ धइगु गुबलें ल्वःमनिमखु धइगु नं सिलां थः मांभासं च्वया हःगु 
'पौ' दसुकथं कायेफु । 

बाखंया नकिं सिलां न्हापा थःके बैंसया रंग पिज्व:या वःलिसे थःम्हं 
सुमनयात थःगु नुगलय्‌ स्वचाके धुनागु खैँ कनाच्चंगु दु | मेगू पक्ष थ्व 
बाखनय्‌ सिलां “उखुनु नेपालं निम्ह साहित्यकारपिं विश्व साहित्य सम्मेलनय्‌ 
ब्वति कायेत थन भाःगु इलय्‌ छिगु बारे खँल्हाबल्हा जुल | छिगु च्वज्या, 
संघर्ष व छित: ज्या लूगु खै न्यनेदया: सिक्क लयूता वल दुनुगलं निसें' धाःगु 
वाक्यं व बांखंया शुरूवातय्‌ कँहे तिमिलां थः सुमनयात 'दाइया पौ वःगु दु' 
धाःबले सुमनं पौ गनं वःगु जुइ धकाः तिफ्याये मफयाः 'लाःसा थम्हँ ज्याया 
नितिं अन्तरवार्ता बियागु थासं जकं पौ वःगु ला' धकाः नुगलय्‌ खैँ वायेकाः 
क्येनातःगु, हाकनं 'यक्वसिनं निवेदन तःगु दु धाःगु' धकाः सुमनया म्हुतुं 
संवाद पिज्वयेकातःगु, सिलां सुमनं न्हापा कलेजया इलय्‌ यक्व हे साहित्य 
सम्मेलनय्‌ ब्वति कयाः सिरपात त्याकेधुंकूगु खँ न्हयथनातःगु स्वयेबले सुमन 
छम्ह ग्यसु लाःम्ह स्थापित च्वमि धकाः क्येनातःगु दु | उकि थ्व बाखनय्‌ 
कीगु देसय्‌ साहित्य सृजना यानाः थःगु च्वसु न्ह्याकाच्व॑पिन्त लजगाः 
चूलाकेत गुलित थाकु धइगु खयात छत्तिं भू सीमदयेक ध्याचू न्हयब्वयेत 
लेखक सफल जूगु ता: | 

बाखंया विषयवस्तु, पात्र, घटना भीगु थौंया परिवेश कथं हे दु । थ्व 
बाखंया पात्रत लेखकया दृष्टिं खंकथं भीगु वातावरण, भीगु परिवेश पाखें 
दनावःपिं खः | उकि उमिगु समस्या, द्वन्द्व, संघर्ष सकतां भीगु समाजया 

किपा खः । थथे समाजया किपा कैद यानाः च्वमिं बाखंयात छगू बिस्कं धारय्‌ 
न्ह्याकातःगु दु । सिला व मिलन थःगु स्वदेशी भूमि त्वतावंपिं, भौतिक सुखं 
बिलिबिलि जायेकाच्व॑पिं, सुखी त्यपू जीवन हनाच्चंपिं खः | तर स्वीनिता 
लक्षणय्‌ छता मखु छता ला त्वःहे फी यः धाःथें, थ्व बाखं॑या नकिंयात नं छता 
चिजं द्यांलाका तल । ब्याहा याना: उलिमछि दै दयाः नं वयागु गर्भय्‌ मचा 
बासं मच्चँनि | थ्व खँँ छम्ह इहिपा याये धुंकूम्ह नारीयात गुलि मिं पुइ धइगु 
खँ बाखनय्‌ छगू तःधंगु समस्याकथं न्हयथनातःगु दु | 

यथार्थवादय्‌ च्वयातःगु थ्व बाखं मर्यादित व संयमित रूपं न्ह्यानाच्वँगु 
दु । थः न्हापायाम्ह यज्जुयात च्वयातःगु थ्व पतिइ च्वमिं कतःया देशय्‌ हनीगु 
जीवनशैलीयात कयाः नं छुं बांमलाःगु पक्षयात न॑ न्ह्यब्वयेत सफल जूगु 
खनेदु । गथे कि ब्याहा मजूम्ह मिसाया नं मचा दइगु, ब्याहा मयानिम्ह मिजं 
नं अबु जुइगु, लिभिङ्ग टुगेडर च्वनीगु | थ्व खनाः सिलायात घच्चाइसेपुसे 
च्वना वः | भीगु देशय्‌ नं थःज्याःगु खँँ पचे याये थाकुनि । बाखनय्‌ सिला व 
मिलन न॑ थ्व वर्गयू लाका मतःगु च्वमिया कुशलता धायेमाली | उकिं सिला 
कतःया देय्‌ त्वःताः थःगु देसय्‌ तुं लिहां वये धयातःगु तसकं बांलाः | भीगु 
धर्म नं मब्यूगु खयात सिलां अस्वीकार याका: थःगु देसय्‌ हे लिहांवयेगु खै 
न्ह्यब्वयातःगु बांलाः | तर सिलां धयातःगु खँ स्वयेबले मचा दयेकेगु सकतां 
क्षमता दयाः नं गर्भाधान जुइबले माःगु छताजि इन्जाइम तसकं म्हो जूगु 
जुयाः मिलनं थः गबलें अबु जुइमफइगु खै सीका: मचा बुझकेत प्रविधिया 
न्हुन्हूगु उपाययात छयला: थः अबु जुइगु बिचाः यात | अथे धइगु मचा ला 
सिलाया गर्भ जन्म बीकेमाःगु इच्छा ब्यक्त यात | मिलनया इच्छायात सिलां 
थः देसय्‌ हे लिहाँ वयाः मचा दयेकेगु बिचा: याइ | थ्व इच्छा पूवंकेत सिलां 
थः न्हापायाम्ह यज्जुलिसे गुहालि फ्वनी | सिलां व भुयुचातयूगु ५९7 थःगु 
प्वाथय्‌ मलाकुसें थः हे यज्जुया ५9९7 प्वाथय्‌ तयाः छम्ह मचा जन्म बीगु 
व थुकि थःपिनि पूमवंगु मतिना पूवंकेगु इच्छा प्वंकी । थ्व खँ थःपिं निम्हेसिया 

दथुइ जक सीमित तयेगु इच्छाबोध क्येना: कौतुहलताय्‌ बाखं क्वचायेकातःगु 
तसक बांला: । 

खः ला केशरमान ताम्राकार नेपालभाषा ख्यःया छम्ह पुलांम्ह हस्ति 
खः । बाखनय्‌ पात्रत म्हो जक तया: नं समाजया परिघटनायात कयेच्यानातःगु 
शैली बाला: | वयूकःया प्रस्तुतिकरण, घटनायात चिनायंकीगु पहः, समस्या 
ब्वयेगु तरिका पायूछि जू | भाषाय्‌ मितव्ययिता, गनंगनं सांकेतिक प्रयोग नं 
जुयाच्चंगु दु । 

बिदेशय्‌ च्वनाः न॑ थःगु मांभायूप्रति समर्पित जुयादीम्ह भाजु केशरमान 
ताम्राकारयात दुनुगल॑निसें भिंतुना । 


'पौ' बाखनय्‌ दुवाला 





लोचनतारा तुलाधर 
यँ 


प्यः दशक न्हयव॑निसें बाखं विधाय्‌ ल्हाः न्ह्याका च्वनादीम्ह भाजु 
केशरमान ताम्राकारजुया इनापकथं वयूकःया 'पौ' बाखं दुवालागु 
जुल । मांदेसं तापाक च्वना: नं मांभायूया सेवा यानाच्चनादीम्ह वयूकः छम्ह 
ज्वःमदुम्ह भाषासेवी खः | भाषासेवी जुइगु व साहित्यकार जुइगु निताजिया 
हे गुण खः । थुपिं नितां गुण हे वयूकःयाके बिलिबिलि जा: । 
समीक्षककथं मखु छम्ह ब्वमिकथं वयूकःया 'पौ' बाखनय्‌ दुहां 
वनाः स्वये - 
'पौ' बाखंया शीर्षकयात ल्वयूक छपु पतिइ दुने हे बांखया तत्त्वत 
न्ह्यानाच्चंगु दु | बाखंया शुरूवातया पायूरा स्वयेबलय्‌ बाखं थें च्वं, छायूधाःसा 
पोष्टमायूनं पौ ब्यूवःगु घटना न्ह्यथनातःगु दु । अथे ला थ्व बाखं पिदंगु हे 

नेसं. ११३४ खः । न्हयूदँ दये धुंकल | तर थनया परिवेश स्वयेबलय्‌ निगू स्वंगू 
दशक न्ह्यःयागु थें खनेदु । तर गबले पतिइ दुहांवने घटना परिवेश उलि 
पुलां मजूगु खनेदु | मिसा पात्रं “इमेल च्वये ग्यासें वल | मच्चया | फेसबुकय्‌ 
पासा 7९५५९५ यायेगु नं आँट याये मछाल | बरू उकिया पलेसा छि पासां 
ब्यूगु छया ठेगानाय्‌ पौ च्वयेगु आँट याना... ।” धयातःगुलि पोष्टमायूनं पौ 
ब्यूवःगुया कारणं खनेदत । 

थ्व बाखंया बाखंचु धयागु मचा मदुगुया समस्या खः । बाखं न्हयानाच्च॑गु 
दु - सुमन व सिलाया मौन मतिना बाखंया धार । क्याम्पस जीवनया ल्यासे- 
ल्यायूम्ह ईया गुगु चुलि जायावःगु मतिना खः उकिया वर्णन स्वाभाविक जू । 
तर सिलाया याकःचिया मनोविश्लेषण जक खनेदत । “.. मिजंतपाखे खः 
थें मखु थें आकर्षित याना यंकल.. |” धयागु धापुतिं यौवनं जाःम्ह मिसाया 
नुगःखै ब्वयाब्यू | तर थ्व पौ च्वयाच्वंगु घटना व क्याम्पस जीवनया घटनाया 
समयकालय्‌ गुलि अन्तर दु व गनं उल्लेख जुयाच्चंगु मदु । 

बाखंकथं सिलाया यःम्ह सुमन खयाः नं मिलननापया स्वापू नं बांमलाः 
मजू । इमि त्यपू जीवन बांलाक न्हयानाच्वंगु दु । मिलनयाके मिजं जुइमाःगु 
गुणया कमजोरीया गुगु ९८९०८५ या खेँ वर्णन जुयाच्वन व बांला: जू । 
थथे नं जुइयः का धइगु सन्देश ब्यू | थौंकन्हे गजाःगजाःगु प्रविधिं “मां! जुइ 
ज्यू 'बौ' जुइ ज्यू धयागु नं यानातःगु दु । निम्हत्यपुलिं सल्लाह याना ९ऽ४- 
४५७९ 0907 दयेकेगु क्वःछी | सिला उकिया लागि सुमनयाके स्पर्म फ्वंगु 
जुल । बाखंया मू खै अन्तय्‌ वइ । 

थ्व हे अन्तय्‌ विचारणीय खँ वइ । छम्ह मिसां मेम्ह मिज॑याके sperm 
फ्वनेगु साधारणगु खँ मखु, गुगु सिलां प्रस्ताव तःगु खः । अयसां मेपिनिगु 
कायेगु स्वयां थः यःम्हेसिगु स्पर्म थःगु प्वाथय्‌ तयेगु वं उचित तायेकल । थ्व 
तर्कसंगत खः | तर इमि यःत्यः जूगु घटना, विवरण स्वयेबलय्‌ इमिगु मतिना 
गुलि तक क्वथ्याः (गुलि गहिराइलय्‌ थ्य॑) धयागु उलि खनेमदु | निम्ह (सिला 

व सुमन) दथुइ गुलितक विश्वासया गथ: दु, सी मदु | च्वय्‌ धयातल- “...छिं 
स्यू जिं छितः सिक्क यः । जिं स्यू छिं जितः थः स्वयां यः... ग्वदँ बिका: मौन 
जुया । ..तर छि 7९७४7३] जुयाबिल | थुकिया लिच्च: ला व लुसि खया: नं 
छखे छखे जुल ।” थुपिं खँपु इमिगु सम्बन्ध स्पष्ट मजू । निम्हेसिगु संवाद नं 
गनं मदु । गुकथं ला व लुसि जुल । गुलि तक इपिं नापनापं जुल, चाःहिलाः 
जुल सी मदु | खयूत ला न्हापांगु ब्वय्‌ पौ खनेवं- “सिला, सुमनया यःम्ह, 
कलेजया मिसा पासा ।” धयागु उल्लेख दु । थुलिं ५९ फ्वनेगु आँट 
यायेगु मानसिकता बीफइ कि मफइ धइगु जिगु विचार जक खः । 

स्पर्म फ्वनेगु थेंजाःगु गम्भीरगु व गोप्य खैँ गुगु सिलां याःगु खः थ्व 
छगू साहसिक पला खः | “पौ क्वचायेवं सुमनया म्ह छम्हं चःति चःति जुल, 


“धात्थें व॑ स्पर्म बी ला कि मबी |” थ्व हे उत्सुकताय्‌ बाखं क्वचाइ | 

समग्र रूपय्‌ धायेगु खःसा बाखंया बांखचु न्हूगु जुयाः नं भाषाशैली 
सलल वं | बाखनय्‌ सिद्धहस्तम्ह केशरमान ताम्राकारजुया मेमेगु बाखनय्‌ थें 
थुकी नं सामाजिक परिवेशदुने च्वना: त्यपू जीवनया समस्या न्ह्यब्वयातःगु 
दु । मिसाप्रतिया विभेद खनेमदु | सिलाया नुगः दुने दनावयाच्चंगु द्वन्द्व 
न्ह्यब्वयातःगु बालाः | 

थ्व जिं छम्ह ब्वमिं गथे खनाः अथे हे जक न्हयब्वयागु जुल | बाखनय्‌ 
दुवालेगु स्वःता बियादीगुलिं वरिष्ठ बाखंच्वमि केशरमान ताम्राकारप्रति कृतज्ञ 
जुयाच्चना । 


केशरमान ताम्राकारजुया 'पौ' बाखं 





श्रीलक्ष्मी श्रेष्ठ 
द नेदरलायूण्ड 


पः साहित्यया अध्ययन यायेबले भीसं अमेरिकाया बोस्टनयू जन्म 
जुयाः (जनवरी १८०९-१८४९ अक्तुबर ७) बाल्तिमोर, मेरील्यान्द, 
अमेरिकाया चर्च होम एण्ड हस्पिटलय्‌ मदुम्ह भाजु एडगार एलन पोयात 
न्हूबाख॑या अविष्कारक कथं लुइके फइ | गुकिया विकासक्रम भारत, 
बंगलादेश व उखेंथुखें जुयाः नेपालय्‌ थ्यंबले नेपालभाषाय्‌ मोतिलक्ष्मी 
उपासिकां न्हापालाक न्हूबाखं च्वयादीगु खँ नेपालभाषा साहित्यया इतिहासय्‌ 
च्चयातःगु दु | वयूकलं एम. लक्ष्मी नां तयाः लँ' शीर्षकय्‌ बाखं च्वयाः 
थःगु पलाः न्ह्याकादीगु खः । गुगु बाखं नेपाल संवत्‌ १०६५ पाखें भारतया 
सारनाथं पिदनीगु धर्मदूत पत्रिकाय्‌ हिन्दी भासं नं पिदंगु खः | खस नेपाली 
भाषाय्‌ नं मिसा न्हूबाखं च्वमिया धलखय्‌ वयूकःयात दकले न्हापांम्ह धकाः 

धयातःगु दु । वयूकलं पलाः ल्हवनादिसँलिं चित्तधर हृदय, प्रेमबहादुर कसाः, 
सत्यमोहन जोशी, पूर्णदास श्रेष्ठ, पूर्ण पथिक, केशवलाल कर्माचार्य, माधवलाल 
कर्माचार्य, मयूजु प्रकाश प्रधानांग व मेमेपिं बाखं च्वमिपिं अप्वयावःगु कीसं 
खंकाच्चना । गुगु निरन्तर रूपं न्ह्याना हे च्वन । बुलुहुँ नेपालभाषा साहित्य 
ख्यलय्‌ न्हून्हूपिं मिसापिं व मिज॑पिं न्हूबाखं च्वमित पिदन | थ्व हे इवलय्‌ 
लुयावःम्ह भाजु केशरमान ताम्राकार छम्ह नं खः | लिपा वया आःतकया न्हू 
बाखंया इतिहासय्‌ दकले अप्वः बाखं च्वयाव॑म्ह लक्षण राजवंशी थेंजाःम्ह 
च्वमि नं दयावल । 

नेपालभाषा साहित्ययात थकायेत केशरमान ताम्राकारजुं 'तिबः' 
हस्तलिखित साहित्यिक पौया सम्पादन यानादीगु खः । अथे हे थःगु विद्यार्थी 
इल॑निसें ख्यालः, बाखं च्वयेगु न॑ यानादी । उलि जक मखु त्रिचन्द्र कलेजय्‌ 
ब्वनादीबले “जः दँपौ किगूगु ल्याः व त्रिभुवन विश्वविद्यालय ब्वनादीबले 
'गं' दँपौ निगूगु ल्याःया न॑ प्रधान सम्पादक जुया: ज्या यानादीगु खः | 
वयूकः नेपालय्‌ च्वनादीबले जक मखु थौंकन्हय्‌ यूताह भ्यालि विश्वविद्यालय, 
यूताह, अमेरिकाया रसायनशास्त्र विषय अध्यापन याकेगुनिसें रसायनशास्त्र 
ल्याबया व्यवस्थापनय्‌ ब्यस्त जुयाः नं उलि हे मदिक्क नेपालभाषा ख्यलय्‌ 
सनाच्चनादीगु दु । 

'मिफुति’ (ने.सं. १०९७), 'लागाय्‌ जि’ (ने.सं. १११०), 'जि विश्वास 
म्वाय्‌' (ने.सं. ११०३) यानाः स्वंगू न्हूबाखं सफू पिदने धुंकाः नं वयूकःया 
मदिक्क न्हूबाखं पिदनाच्वंगु दु | न्हूबाखनय्‌ विराट नेपालभाषा साहित्य गुथि, 
ख्वप व मेमेगु नं तःथासं यक्व सिरपा कयादीधुंकूम्ह वयूकःया अप्वः बाखनय्‌ 
समाजया मछिं, मगा:गु समस्यां चित्तुचीकाः, नुगः ख्वयेकाः म्वानाच्वनेमाःपिं 
मिसातयूसं थःगु नुगःचुं प्वंकाच्वंगु लुइके फइ | वयकःया थीथी बाखंत 
ब्वनेबले कीसं वयूक:यात बाखंया माध्यमं मिसातय्‌ अन्तरआत्माया चिल्लाय्‌ 
थ्वयेकाबीत ता:लाःम्ह बाखंच्वमि धकाः नं म्हसीकेफइ | 

तःदैँ न्ह्यवनिसँ नेपालभाषा ख्यलय्‌ तसकं सक्रियम्ह जक मखु 
नेपालभाषाया साहित्य धुकू जायेकेगुलिं नं उलि हे ल्हाः न्ह्याःम्ह भाजु 
केशरमान ताम्राकारया बाखं दबू ल्या: १० स पिदंगु 'पौ' बाखंया समालोचना 
यायेगु हवता: जितः चूलावःगु लसताया खँ जुल । 

मां जुइगु धइगु मिसातयूगु जन्मसिध्द अधिकार खः । न्ह्याथेजाःगु 
कुंमि घुर्काः नं संसारया सृष्टि मदिक्क न्ह्याकेमाःपिं मिसात हे खः | मनूतय्‌ 
जक मखु पशुपंछिनिसें कीसं नयेगु फसि, तुसि, सि, स्वांमायू तक न॑ 
मातृत्व मदयेकं बुँइ हवःसां फल सइमखु । तर गुलिं गुलिं मिसा खयानं मां 
जुइ मयेकीपिं अपवादय्‌ लाःपिं मिसात समाजय्‌ मदुगु धाःसा मखु | अथे 
हे गुलिं गुलिं मिसात इहिपा यानाः दंदै मां जुइ मखना: थःत थम्हं दोषी 
तायेकाजुइपिं नं दु | आखिर मिसाया डिम्ब व मिजँया शुक्रकीटया थ्याक्क 
माःकथं समीश्रण जुल कि तिनि मस्त दइगु खः । 

इहिपाया तःदँतक पूजापाठ, भाकल छायेगु, डाक्टरया सल्लाह कायेगु 
दकव याना: न॑ मचा मदयाः मातृस्नेह प्वंके मखनाः छटपटे जूम्ह सिलाया 
बेदना वयूकलं थ्व 'पौ' बाखनय्‌ ब्वयादीगु दु | खयूत ला बीसौं शताब्दी वयाः 
विज्ञानं हरेक क्षेत्रय्‌ यक्व हे न्हून्हूगु आविष्कार याःगु दु | उकि मध्ये तसकं 
बयूबय्‌ जूगु छगू टेष्ट ट्युब बेबी दयेकेगु प्रविधि नं खः । 

थौंकन्हय्‌ पश्चिमी संसारय्‌ जक मखु पूर्वी समाजय्‌ नं मिसातयूसं 
थःगु अधिकार सुरक्षित यानातयेत मा:कथं न्ह्यागु क्षेत्रय्‌ न॑ पलाः न्ह्याकाच्वँगु 
दु । भाःत मदुसां शुक्रकीट थः यःम्ह मिज॑यापाखें प्राप्त यानाः याकःमां जुयाः 
म्वानाच्च॑पिं, थम्हं मचा दयेके मयःया करपिनि मस्त थ्याकमचा कयाः मातृत्व 
प्रदान यानाजूपिं, प्वाथय्‌ मदुतले थः यःम्ह मिजं पासालिसें लसपस ब्याकाः 
मचा दत कि थः जक मचा यानाः याकःमां जुयाजूपिं नं दु | मचा मन्त कि 
भविष्यय्‌ थःगु वंश ल्यनीमखुत धकाः यक्वसिनं तायेकी । गुलिगुलिसियां 
मिसाया पाखें मचा मदुगु जुइ धकाः हाकनं मेम्ह मिसा ब्याहा याना: नं मचा 

मदुपिं व मचा मदयाः कलाः भाःतया दथुइ कचमच अप्वया: भाःतयापाखेँ 
मचा मदुगु जुइ धकाः निब्याहा याना नं मचा मदुपिं मिसात नं दु । 

तर थ्व बाखंया मिसा पात्र सिला, व वया भाःत मिलन निम्हेसिनं 
न्ह्याक्व परीक्षण याःसां निम्हेसियां छुं दोष लुयामवःगु तर अन्ततः 
अनुसन्धान यानाः स्वइबले मिलनयाके सकतां दयां नं वयागु शुक्रकीटयाके 
गर्भाधान यायेत डिम्बया सतह तछ्यायेतमा:गु छताजि ईन्जाइम तसकं म्हो 
जूगु थें खनेदया वइ | अले डाक्टरया सल्लाहकथं मिलन व सिलां बांलागु 
स्पर्म (बीज) पाखे ज्या कायेगु क्वःछी | थौंकन्हय्‌ थ्व ज्या नेपालय्‌ तक 
नं जुइ धुंकल । 

सिलाया पक्काम्ह नेवाः थें च्व॑म्ह मचा दयेकेमा:गु जुयाः सुं बिदेशीया 
पाखें वया स्पर्म (पुसा) काये यइमखु । नेपालय्‌ वनाः कायेत नं म्हमस्यूपिं 
गज्यापिनिगु लाइ, गज्यापिनिगु लाइ धकाः ग्याना: थम्हं बालाक म्हस्यूम्ह, 
विद्यार्थीबले तसकं सतिना नं सतिके मखंम्ह, थः याये ययाः नं यायेमखंम्ह 
पासा मिलनयापाखें स्पर्म कायेगु बिचा: याइ | थः स्वनाः नयेमखंसा वया 
मचा दयेकेत सुमनया पुसा जक कयाःसां पुसामि दयेकाः सन्तोष कायेगु 
स्वइ | तर थम्हं वयागु थायूबाय्‌ गन धकाः मसियाः वया हे पासा छम्हेसिके 
न्येनाः सीकाः काइ । नित्तुमतु नीगु समस्या खयानं थः न्हापा नापं ब्व॑म्ह, 
मिले जूम्ह मिजं पासा सुमनपाखें ज्यंकेगु मतिइ तइ । इमि मतिना जूसां 
निम्हेसियां वं वयात ब्यक्त यायेमफुगुलिं सिलाया इहिपा मेम्ह मिजं मिलनलिसें 
जूगु खः | इहिपा जूसां थःपिनिगु मतिनाया बाखनय्‌ ह्याकुँ वंगु सुमन व 
सिला निम्हेसियां वाःचायेकी । तर व हेत्तागु थाय्‌ सुमनया स्पर्म (पुसा) कयाः 
मचा दयेका पूवंकेफइ ला धइगु विश्वास कयाः सिलां सुमनयात च्वगु “पौ' 
हे थ्व बाखं खः | 

संसारय्‌ असम्भव धइगु छुं हे मदु धाइ । यानाः मज्यूगु छु दु धायेगु 
भी नं चलन दु । मचा मदयाः द्यं सा देने मफु, नः सा नये मयः, व याये 

थ्व याये मदयाच्व॑पिंत टेष्ट ट्युब बेबी गथे यानाः दयेकेगु धइगु सीकेबीत 
नं विज्ञानया विज्ञ केशरमानजुं थ्व विषय ल्यया: बाखं च्वयादीगु जुझमाः । 
थः अमेरिकाय्‌ थ्यंक च्वनाः नं मांभाय्‌या सेवां तापाये मफुगुलिं थ्व बाखंया 
मू मिसापात्र सिलाया म्हुतुं न॑ मांभाय्‌ प्रतिया मतिना ब्वयातःगु स्पष्ट सीदु । 
खयत ला थ्व विषयलय्‌ न्हूबाखं च्वःपिं मेपिं नं खनेदया वये धुंकल । अयनं 
वयूकःया बाखं ईब्यःकथं ल्वः हे धायेमाः | सिलां पौ च्वयातःगु प्रस्ताव 
सुमनं स्वीकार याइ-मयाइ व भीत माःगु खँँ मखु | तर वयूकःया बाखं 
ब्वना सुं छम्हेसिया जक मचा मदुगु समस्या समाधान जूसां थ्व बाखंया 
उपलब्धि हे तायेकेमाः । 

अर्चना शाक्य अन्जना ताम्राकार अपर्णा प्रधान 

63 | 5) ९१ छै। 

प्रेमहिरा तुलाधर गिमतप्रमा बजाचार्य भवानी तुलाधर मनदैवी ताम्राकार मीना बज्राचार्य मोतिलक्ष्मी शाक्य 

